Rinbudhoo Saqaafee Magu Hulhuvaidhehvai "Mariyanmaa" Campaign Raees Fahtavaidhehvaifi | Thiladhun\nރިނބުދޫ ސަޤާފީ މަގު ހުޅުވައިދެއްވައި “މަރިޔަންމާ” ކެންޕެއިން ރައީސް ފައްޓަވައިދެއްވައިފި\nޔުމްނާ ޢަލީ ފެބްރުއަރީ 19, 2020\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ނިލަންދެ އަތޮޅު ދެކުނުބުރީ ރިނބުދުއަށް ކުރައްވަމުން ގެންދަވާ ދަތުރުފުޅުގައި މިއަދު އެރަށު ސަޤާފީ މަގު އިފްތިތާޙްކޮށްދެއްވައި، މާބަނޑު އަންހެނުންނާއި ތުއްތުކުދީންގެ ޞިއްޙީ ރައްކާތެރިކަން ކަށަވަރުކުރުމާ ގުޅޭ ކެންޕޭނެއް ކަމަށްވާ “މަރިޔަންމާ” ކެމްޕެއިން އިފްތިތާޙްކޮށްދެއްވައިފިއެވެ.\nރައީސުލްޖުމްހޫރިއްޔާ ރިނބުދޫއަށް ކުރައްވާ މި ދަތުރުފުޅަކީ ރިނބުދޫ ސްކޫލަށް 50 އަހަރު ފުރޭ ރަންޔޫބީލް ޙަފްލާ ޝަރަފުވެރިކޮށްދެއްވުމުގެ ގޮތުން ކުރައްވާ ދަތުރުފުޅެކެވެ.\nރައީސުލްޖުމްހޫރިއްޔާ މިއަދު ހުޅުވައިދެއްވި ސަޤާފީ މަގަކީ ކުރެހުންތެރިންގެ ހުނަރުތަކާއެކު އެރަށުގެ ސަޤާފަތް އަދި މަސައްކަތްތެރިކަމާއި ރަށާ ގުޅޭ “ފޯކުލޯ”ތައް ވެސް ދައްކުވައިދޭ މަގެކެވެ. މިމަގަކީ ރިނބުދޫގައި ލޯކަލް ޓްއަރިޒަމް ތަރައްޤީކުރުމަށް ކުރިޔަށްގެންދާ ޕްލޭންގެ ދަށުން ހުޅުވި މަގެއްކަމަށް ކައުންސިލުން މައުލޫމާތުދެއްވައެވެ. މިމަގުގައި ފެންނަންހުރި ކުރެހުންތަކަކީ ކައުންސިލާ ގުޅިގެން މޯލްޑިވްސް އާޓީސްޓް ކޮމިއުނިޓީގެ ކުރެހުންތެރިން ކުރަހާފައިވާ ކުރެހުންތަކެކެވެ. މި ރަސްމިއްޔާތުގައި މޯލްޑިވްސް އާޓިސްޓު ކޮމިއުނިޓީގެ. ކުރެހުންތެރިންނަށް ސެޓްފިކެޓް ހަވާލުކޮށްދެއްވީ ރައީސުލްޖމްހޫރިއްޔާއެވެ.\nމި ކުރެހުންތަކުގެ އިތުރުން މިއަދު އެމަގުގައި ކުރިޔަށްގެންދިޔަ ރަށުގެ މަސައްކަތްތެރިކަން ދައްކުވައިދޭ ހަރަކާތްތަކާ ސަޤާފީ ހަރަކާތްތައްވެސް ރައީސުލްޖުމްހޫރިއްޔާ ބައްލަވާލެއްވިއެވެ.\nމިއަދު އިފްތިތާޙްކުރި މަރިޔަމްމާ ޕްރޮގްރާމަކީ އުފަންވެނި ޞިއްހަތާ ބެހޭގޮތުން ހޭލުންތެރިކަން އިތުރުކުރުމަށް ހިންގޭނެ ޕްރޮގްރާމެކެވެ. މި ޕްރޮގްރާމުގެ ދަށުން ތުއްތު ދަރިންނާއި މާބަނޑު އަންހެނުންނާ އެމީހުންގެ ފިރިންނަށް ޚާއްޞަކޮށްގެން ހޭލުންތެރިކުރުމުގެ ގޮތުން މަޢުލޫމާތު ދިނުމާއި ތަފާތު ހަރަކާތްތައް ކުރިޔަށްގެންދެވޭނެއެވެ. މީގެ އިތުރުން މާލީ ގޮތުންނާއި އެނޫންވެސް މާބަނޑު އަންހެނުންނަށް އިތުރު ދާއިރާތަކުން ބޭނުންވާ އެހީތެރިކަން ފޯރުކޮށްދިނުންވެސް މި ޕްރޮގްރާމުގައި ހިމެނެއެވެ. މި ޕްރޮގްރާމު ފައްޓަވައި ދެއްވުމުގެ ގޮތުން ރައީސުލްޖމްހޫރިއްޔާ ވަނީ މި ޕްރޮގްރާމުގެ ބައިވެރިންނަށް މޭވާ ވަށިގަނޑެއް ހަދިޔާ ކުރައްވާފައެވެ. މި ރަސްމިއްޔާތުގައި ރިނބުދޫ ކައުންސިލުގެ ފަރާތުން ރައީސުލްޖުމްހޫރިއްޔާ އަށް ވަނީ ހަނދާނީ ހަދިޔާއެއް އަރުވާފައެވެ.\nރައީސް އިބްރާހިމް މުޙައްމަދު ސޯލިހު\nމާލެ ސަރަހައްދުގައި ޖަމާއަތުގައި ނަމާދު ނުކުރަން އެންގި މުއްދަތު4އޭޕްރީލްއަށް އިތުރުކޮށްފި\nކޮވިޑް-19: ތާޖް އެގްޒޯޓިކާ ރިސޯޓުން ދިވެއްސެއް ޓެސްޓްކުރަނީ\nކޮވިޑް 19 : ދެ ރިސޯޓެއް މޮނީޓަރިންގެ ހާލަތަށް\nރާއްޖެއިން ކޮވިޑް-19 އަށް ޕޮޒިޓިވްވި މީހުންގެ ޢަދަދު 16 އަށް\nޖެކްމާ، ރާއްޖެއަށް ދެއްވި އެހީ ގެންނަން ފްލައިޓެއް ޗާޓަރު ކުރަނީ\nބޭރުން ރާއްޖެއައި ދިވެއްސަކު ކޮވިޑް-19 އަށް ޕޮޒިޓިވް ވެއްޖެ\nކޮވިޑް-19: ބަލި ޖެހުނު ޢަދަދު6ލައްކަ އަށް!\nކޮވިޑް-19: އިނގިރޭސިވިލާތުގައި ދިރިއުޅޭ ދިވެއްސަކު އަށް ޕޮޒިޓިވް ވެއްޖެ\nއެމެރިކާއިން ކޮރޯނާވައިރަސް ޖެހުނު މީހުންގެ ޢަދަދު 1 ލައްކައަށްވުރެ ގިނަ ވެއްޖެ


Maattey ge acadamy Open Day miadhu haveeru\nހދ. ކުޅުދުއްފުށީގައި ކުރިއަށްދާ މާއްޓޭ އެކެޑެމީގެ ޕްރޮގްރާމްގެ ތެރެއިން ---\nކުރީގެ ކޯޗް މައުރޫފް އަހްމަދު (މާއްޓޭ) ގެ އެކެޑެމީ، މާލޭ ގައި ފަށަން ތައްޔާރުވެއްޖެ އެވެ.\nމާލޭގައި ފަށާ އެކެޑެމީއާ ގުޅުމުގެ ފުރުސަތު ހުޅުވާލުމުގެ ގޮތުން ބާއްވާ އޯޕަންޑޭ މިއަދު ހަވީރު ހެންވޭރު ދަނޑުގައި އޮންނާނެ އެވެ. މާއްޓޭ އެކެޑެމީ ހދ. ކުޅުދުއްފުށީގައި ކުރިއަށްދާތާ މިހާރު އެއް އަހަރު ވެއްޖެ އެވެ.\nމާއްޓޭގެ އެކެޑެމީ ކުރިއަށް ގެންދަނީ ވިކްޓަރީ ސްޕޯޓްސް ކުލަބާ ގުޅިގެންނެވެ. އެކެޑެމީން ތަމްރީންވާ ކުޅުންތެރިންނަށް ވިކްޓަރީގެ އެކި އުމުރު ފުރާތަކުގެ ޓީމުގައި ކުޅުމުގެ ފުރުސަތު ދެއެވެ.\n"އަޅުގަނޑުމެން މި ފުރުސަތު ހުޅުވާލަނީ އަޅުގަނޑުމެން އެކެޑެމީން ތަމްރީންވާ ކުދިންނަށް ވިކްޓަރީގެ 17 އަހަރުން ދަށުގެ ޓީމާއި 21 އަހަރުން ދަށުގެ ޓީމާއި އަދި ސީނިއާ ޓީމަށް ކުޅުމުގެ ފުރުސަތު،" ވިކްޓަރީގެ ވައިސް ޗެއާމަންގެ މަގާމުވެސް ފުރަމުން އަންނަ މާއްޓޭ ބުންޏެވެ.\nއެކެޑެމީން ތަމްރީން ކުރަނީ ހަ އަހަރާއި ނުވަ އަހަރުގެ ކުދިން، 10 އަހަރާއި 12 އަހަރުގެ ކުދިން އަދި 13 އަހަރާއި 14 އަހަރުގެ ކުދިންނެވެ. އެކެޑެމީގެ ފީއަކީ 350 ރުފިޔާ އެވެ. ފުރަތަމަ މަހު ރަޖިސްޓްރޭޝަން ފީ އާއެކު 500 ރުފިޔާ ނަގައެވެ.\nސާފް ގެމްސްގައި 1992 ވަނަ އަހަރު ރާއްޖޭގެ ޓީމުން ރިހި މެޑަލް ހޯދިއިރު ގައުމީ ޓީމުގެ ގޯލް ބެލެހެއްޓި މާއްޓޭ ބުނީ ކުރިއަށް އޮތް ތަނުގައި ގޯލްކީޕަރުންނަށް ވާން ބޭނުންވާ ކުދިން ތަމްރީން ކުރުމުގެ ހާއްސަ ޕްރޮގްރާމެއް އޭނާގެ އެކެޑެމީން ފަށާނެ ކަމަށެވެ.\nމާއްޓޭއަކީ ރާއްޖޭގެ ފުޓްބޯޅައިގައި ފެނުނު އެންމެ ކާމިޔާބު އެއް ކޯޗެވެ. އޭނާގެ ކޯޗިން ކެރިއަރުގައި 13 ތަށި ހޯދި އެވެ. ކޯޗުކަމުން ރިޓާޔާ ކުރިތާ 10 ވަރަކަށް އަހަރުވީއިރު އެއްވެސް ކޯޗަކަށް މާއްޓޭގެ ރެކޯޑް މިހާތަނަށް ފަހަނައަޅައި ދެވިފައެއް ނުވެ އެވެ. ކޯޗެއްގެ ގޮތުގައި މާއްޓޭ ވަނީ ވިކްޓަރީ އާއި ވެލެންސިއާ އަދި އައިއެފްސީއަށް ކޯޗު ކޮށްދީ ކާމިޔާބު ހޯދާފަ އެވެ. ވިކްޓަރީއަށް 11 ތަށި ހޯދައިދިނެވެ.\nއޭނާގެ އެކެޑެމީގެ ކޮންސެޕްޓަކީ، ބާސެލޯނާގެ ޔޯހާން ކްރައިފް އިންސްޓްޓިޔުޓުން ފުޓްބޯޅަ މެނޭޖްމެންޓާއި ފުޓްބޯލް މާކެޓިންއިން މާސްޓާސް ހެދިއިރު އޭނާ އެކުލަވާލި ރިސާޗް ތީސީސްއެއްގެ މައްޗަށް ބިނާކޮށް ތައްޔާރު ކުރި ކޮންސެޕްޓެކެވެ.\nމާއްޓޭ ބުނީ، އެކެޑެމީގެ ބޭނުމަކީ ހަމައެކަނި ފުޓްބޯޅަ ކުޅުންތެރިންތަކެއް އުފެއްދުން ނޫން ކަމަށާއި އެކެޑެމީން ތަމްރީންވާ ކުދިންނަކީ އިޖުތިމާއީ ޒިންމާ ނެގުމުގައި ހަރުދަނާ ބަޔަކަށް ހެދުންވެސް އެއީ އެކެޑެމީގެ ބޮޑު އަމާޒެއް ކަމަށެވެ.


ވަޒީފާގެ ފުރުޞަތު (ސީނިއަރ ކައުންސެލަރ)\nމަޤާމުގެ އަސާސީ މުސާރައިގެ %28\n1. ކައުންސެލިންގ ޕްރޮގުރާމްތައް ރޭވުމާއި، އެޕްރޮގުރާމްތައް ހިންގުމާއި، އެކަމާގުޅުންހުރި ހުރިހާ ރެކޯޑްތަކެއް ބެލެހެއްޓުން\n2. ކައުންސެލިންގ ބޭނުންވާ ދަރިވަރުން ފާހަގަކޮށް، އެދަރިވަރުންނަށް ކައުންސެލިންގ ދެވޭނެ އިންތިޒާމް ހަމަޖެއްސުމާއި، އެދަރިވަރުންނަށް އަންނަ ބަދަލު ދެނެގަތުމާއި، ކައުންސެލިންގެ ފޮލޯއަޕް ހެދުން\n3. ދަރިވަރުންގެ ނަފްސާނީ، ޖިސްމާނީ، އަޚްލާޤީ މައްސަލަތަކާ ގުޅިގެން ޓީޗަރުންނަށް ހުށައަޅާ ކަންތައްތައް ބަލައި، އެކަންކަމުގައި އެފަދަ ކުދިންނަށާއި ޓީޗަރުންނަށް އެހީތެރިކަންދިނުން.\n4. ނަފްސާނީ ދުޅަހެޔޮކަމަށް ބޭނުންވާ މަޢުލޫމާތު ހޯދައި، ދަރިވަރުންނަށް ފޯރުވައިދިނުން.\n5. ސްކޫލްގެ ކައުންސެލިންގެ ހުރިހާކަމެއް ރާވާހިންގުމާއި އެކަމާއި ގުޅޭހުރިހާ ރެކޯރޑެއް ބެލެހެއްޓުން.\n6. ނަފްސާނީ އަދި އަޚްލާގީ ގޮތުން އިތުރު އެހީބޭނުންވާ ދަރިވަރުން ފާހަގަކޮށް އެދަރިވަރުން މުޖްތަމައު ޤަބޫލްކުރާ ބަޔަކަށް ހެދުމަށްމަސައްކަތް ކުރުން.\n7. ދަރިވަރުންނަށް ހިންގޭ ލައިފް ސްކިލް ޕްރޮގްރާމްތަކުގައި އެހީތެރިވެދީ އެފަދަ ކުލާސްތައް ނެގުން.\nކައުންސެލިންގ ނުވަތަ ސައިކޮލޮޖީ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް7ނުވަތަ 8ގެ ސަނަދެއް ހާސިލްކޮށްފައިވުން.\nކައުންސެލިންގ ، ސައިކޮލޮޖީ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 މާރިޗު 19 ވާ (ބުރާސްފަތި) ގެ 14:00ގެ ކުރިން، ކަލާފާނު ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 20 މާރިޗު 2020 އާއި 30 މާރިޗު 2020 އާ ދެމެދު، ކަލާފާނު ސްކޫލް ގައެވެ.


ޙާލަތުއަދުމިވަނީ ބަދަލެއްވެވިފައި ދުނިޔޭން! | Landhooinfo\n50 މިނިޓް ކުރިން\nޙާލަތުއަދުމިވަނީ ބަދަލެއްވެވިފައި ދުނިޔޭން!\nމަޝްހޫރު ޢަރަބި ޅެންވެރިޔަކު ވިދާޅުވެފައިވެއެވެ. نُعِيْبُ زَمَانِنِنَا وَالْعَيْبُ فِيْنَا وَمَا لِزَمَانِنِا عَيْبٌ شِوِانًا އަހަރެމެންގެ ކިބައިގައި ޢައިބުތައް ވާޙާލު ޒަމާނަށް އަހަރެމެން ފާޑުކިޔަމެވެ. ނަމަވެސް ޒަމާނަށް އުނިކަމެއް ލިބިގެންވާނަމަ އެކަމަކީ ހަމަ އަހަރެމެންގެ ފުށުން ލިބިފައިވާ އުނިކަމެއްކަން ކަށަވަރެވެ. މިތެދު ޙަޤީޤަތް މިހެން އޮތް އިރުވެސް މިއަދު މިޤައުމުގެ ޙާލަތާއިމެދު އެއްޗެއް ނުބުނެ ހަނުހުރެވޭކަށް ނެތެވެ. ސަބަބަކީ އަޅުގަނޑުމެންގެ މިއަމާން މާޙައުލު ކިލަނބުކުރުވާފައިވާލެއް ބޮޑުކަމެވެ. އުފާވެރިކަމާއި، އެކުވެރިކަމާއެކު އުޅެމުން އައިދިވެހީންގެ އެޙާލަތު ބަދަލުކުރުވި ބަޔަކީވެސް ހަމަ ދިވެހީންނެވެ.\nއަޅަގަނޑުމެން ވޯޓްދީގެން ހޮވާފައިވާ ރައްޔިތުންގެ މަޖުލިސްގެ މެމްބަރުން ކުޅެމުންއެދާ ކުޅިގަނޑަކީވެސް ރަށްޔިތުންދެކެ ލޯބިވާބަޔަކު ކުރާޒާތުގެ ކަމެއްތޯއެވެ؟ ޤައުމުގެ މަޞްލަޙަތުގެ ކުރިއަށް އަމިއްލަ މަޞްލަހަތު އިސްކުރަމުންދާކަމުގެ ހެއްކަކީ ތިމާމެންގެ ޢިއްޒަތުއްނަފުސު ސަލާމަތްކުރުމަށްޓަކައި ހަބޭހަށް މަސައްކަތްކުރަމުންދާކަމެވެ. ކޮންގޮތަކަށްތޯއެވެ؟ މާލީގޮތުން ލިބޭބައި ބޮޑުކުރުމެވެ. ފެންނަމުންދާ މަންޒަރުތަކާއި ހުށައަޅަމުންދާ ކަންތައްތަކަށް ބަލާއިރު، އެންމެފަހުންގޮސް މެމްބަރުން ކުށެއްކުރިކަމުގައިވިއަސް ކަރާމަތަށްޓަކައި މެމްބަރުންނަށް އަދަބުނުލިބޭގޮތަށްވެސް ހުށައެޅުމަކީ ވަރަށްގާތުގައިވާކަމެއްހެއްހީވެއެވެ.\nވުމާއެކު މިދެންނެވި ޙާލަތު ބަދަލުކުރުމަށް 2013 ވަނައަހަރުގެ އިންތިހާބުގައި ދިވެހި ލޮބުވެތި ރައްޔިތުން ވަރަށްވިސްނުންތެރިކަމާއެކު މުސްތަޤުބަލަށް ލާބައާއި މަންފާކުރާނޭހެން މަސައްކަތްކުރަންމިވަނީ ޖެހިފައެވެ. މިކަންކުރެވޭނީ އަޅުގަނޑުމެންނަކީ އެއިރަކު އެންމެ “ހިޔާބޮޑުގަހެއްގެ ދަށުގައި އުޅެން” ދަސްކުރުމުގެ ބަދަލުގައި ދަތިއުނދަގުލާއެކުވެސް އިލާޙީ ޙަޟުރަތުން އެންގެވިގޮތުގައި ސާބިތުކަންމަތީ ތިބެގެންކަން ކަށަވަރެވެ.


ނައިބް ރައީސް ކޮރޯނާއަށް ޕޮޒިޓިވްވުން - ވިސްނައިލުން މުހިންމު ބައެއް ކަންކަން!\nމާތް ﷲ ގެ ވާގިފުޅާއިއެކު މިއަހަރުގެ ބަރަކާތްތެރި ރަމަޟާން މަސް ނިމެންދެން މިސްކިތްތަކުގައި ޖަމާޢަތުގައި ނަމާދުކުރެވުނެވެ. ނަމަވެސް މިސްކިތްތައް ބަންދުކުރުމުން ޢީދު ނަމާދެއް ނުކުރެވުނެވެ. ޢީދު ނަމާދު ކޮށްފިނަމަ ކޮރޯނާ އިތުރަށް ފެތުރިގެންފާނެ ކަމުގެ ބިރު އޮތުމުންނެވެ.\nނަމަވެސް ޢީދުވަހުގެ ހެނދުނުގެ ވަގުތެއްގައި އޭޑީކޭ ސަރަހައްދަށް އެތައް ބައަކަށް އެއްވެވުނެވެ. ގައިދުރުކަމެއް ނެތި އެތައް ބައަކު 10 ވަރަކަށް ޢީދު ނަމާދުކުރާހައި އިރު ތިއްބެވެ. ކޮރޯނާ ފެތުރުމުގެ ބިރު އޮވެގެން އެއްވެސް ފިޔަވަޅެއް ނުއަޅައެވެ.\nދެން އެހިސާބުން އުފެދުނު ސުވާލަކީ ޢީދުނަމާދަށް ޙާޟިވެއްޖެނަމަ ކޮރޯނާ ފެތުރިގަންނާނެ ކަމާއި ޖުމްހޫރީ މައިދާނަށް އެއްވުމުން ކޮރޯނާ ނުފެތުރޭނެކަން އެޗްޕީއޭއަށާއި މަގުމަތި ބަލަހައްޓާ ފުލުހުންނަށް އެނގުނީ ކިހިނަކުން ހެއްޔެވެ؟ ކޮންގޮތަކަށް ކުރި މުޢާމަލާތަކުން ހެއްޔެވެ؟ ކޮރޯނާ އާއި މުޢާމަލާތުކުރީ ކޮން ބަހަކުން ހެއްޔެވެ؟ ނޫނީ އެކަން އެނގުނީ ކޮން ޓެސްޓަކުންހެއްޔެވެ؟\nމިސުވާލުތަކުގެ ޖަވާބު ހޯދަން އެޗްއޯސީގެ މީޑިއާ ގްރޫޕުގައާއި ފުލުހުންގެ މީޑިއާ ގްރޫޕުގައި ކުރި ސުވާލަށް އަދި މިހައިތަނަށް ޖަވާބު ލިބިފައެއް ނުވެއެވެ.\nމިފަދަ މުހިންމު ސުވާލަކަށް ޖަވާބު ނުލިބި 900 އަހަރުވީ ސުވާލެއްވެސް އަދިވެސް އެބަ އޮތެވެ. އެއީ ރަންނަމާރި އަރައި އެސޮރު ބޭނުންވަނީ ބިކުރުވެރި އަންހެނެއްކަމާއި ބިކުރުވެރި އަންހެނަކު ދީފިނަމަ އިތުރު މީހަކަށް އަނިޔާ ނުކުރާނެ ކަމަށް ބުނި ބަހެކެވެ. އެކަން އަންގައިދިން ގޮތެކެވެ.\nދެން ފެނިގެން ދިއައީ މިސްކިތްތައް ބަންދުކުރެވުނުތަނެވެ. ބައެއް މިސްކިތްތަކުގައި އަލިކަމެއްވެސް ނުބަހައްޓައި އަނދިރިވެސްކޮށްލިތަނެވެ.\nމިސްކިތްތައް ބަނަދުކުރުމާއިއެކު ލިބިގެން ދިއައީ އެންމެ ހިތާމަވެރި އެއް ޚަބަރެވެ! އެއީ ރާއްޖޭގެ އިސްލާމީ ކަންކަން ބެލެހެއްޓެވުމުގައި އެންމެ އިސްކޮށް ހުންނެވި ނައިބް ރައީސް، ފައިޞަލް ނަސީމް ކޮވިޑަށް ޕޮޒިޓިވްވި ކަމުގެ ހިތްދަތި ޚަބަރެވެ.\nނައިބް ރައީސްއަކީ އިސްލާމް ދީނުގެ ކަންކަމަށް ލޯބިކުރައްވާ އިސްލާމީ މަރުކަޒަށް ހުކުރަށް ވަޑައިގަންނަވާ، ރައްޔިތުންނާއި ބައްދަލުކުރައްވައި ވާހަކަފުޅު ދައްކަވަން ވަގުތު ހޭދަކުރައްވާ، ޒިޔާރަތް މިސްކިތަށް ޖަމާޢަތުގެ ނަމާދަށް ވަޑައިގަންނަވާ ތަޤްވާވެރި ހިތްޕުޅު ހެޔޮ ބޭފުޅެއްކަން ފާހަގަކުރެވެއެވެ. އަދި ރާއްޖޭގައި ދީނުގެ ކަންކަން އިތުރަށް ހަރުދަނާ ކުރައްވަން މަސައްކަތްޕުޅު ކުރައްވާ ބޭފުޅެއްކަންވެސް ފާހަގަކުރެވެއެވެ. އެމަނިކުފާނަށް އަވަސް ޝިފާއަކަށް އެދިވެސް ދުޢާކުރަމެވެ!\n"ރައީސުލްޖުމްހޫރިއްޔާގެ ނައިބު ފައިޞަލް ނަސީމް މިއަދު ވަނީ ކޮވިޑް-19 އަށް ޕޮޒިޓިވްވެފައި.\nއެމަނިކުފާނު މިވަގުތު ހުންނެވީ އެކަހެރިވެވަޑައިގެން އަދި އެމަނިކުފާނުގެ ޙާލުކޮޅު ރަނގަޅު\nރައީސުލްޖުމްހޫރިއްޔާގެ ނައިބަށް އަވަސް ޝިފާއެއް މާތް الله މިންވަރުކުރައްވާށި."\n- ރައީސް އޮފީސް


"ހުތުރު މީހާ" ގެ ވާހަކަ\nއޭނާއަކީ ފަގީރެކެވެ. ފަގީރުވުމުގެ އިތުރުން، އޭނާ ހުންނަ ސިފަ ގިނަ މީހުންނަށް ކަމަކު ނުދެއެވެ. އެހެންކަމުން ގިނަ މީހުން އޭނާއާއި ދިމާލަށް "ހުތުރު މީހާ" ގެ ނަމުން ނަންދިނެވެ.\nމީހަކާއި ދިމާލަށް އޭނާ ބަލާލައިފިނަމަ، އެމީހަކު އަވަހަށް އަނެއްކޮޅަށް އެނބުރި، އޭނާއަށް މޫނު ފޮރުވައެވެ. އެހެންކަމުން މީހުންނާއި ކުރިމަތިލާން އޭނާވެސް ޖެހިލުން ވާން ފެށިއެވެ.\nއެފިރިހެން މީހާއަކީ ޖުލޭބީބް (ރަޟިއަﷲ އަންޙު) އެވެ. އޭނާއަކީ ރަސޫލާ (ޞޢޥ) ގެ އަސްޙާބު ބޭކަލެކެވެ.\nއެއްދުވަހު ރަސޫލާ (ޞޢޥ) ޖުލޭބީބް އާއި ބައްދަލު ކުރެއްވިއެވެ. އެއިރު އޭނާހުރީ އުމުރުން ދުވަސްވާން ކައިރިވެފައެވެ. ޖުލޭބީބް ގެ ހާލު ކިހިނެއްތޯ ރަސޫލާ (ޞޢޥ) އެއްސެވިއެވެ. ޖަވާބުގައި ޖުލޭބީބް ކުރެއްވީ ސުވާލެކެވެ. "ޔާ ރަސޫލުﷲ (ޞޢޥ) އެވެ. އަނތްބެއްގެ ގޮތުގައި ތިމަންކަލޭގެފާނަށް ހަމައެކަނި ލިބޭނީ ޖަންނަތުން އަނތްބެއް (ހޫރުއްލީނެއް)ހެން ކަލޭގެފާނަށް ހީފުޅުވޭތޯއެވެ؟"\nޖުލޭބީބް ބުނަން އުޅުނީ ކީކޭކަން އެކަލޭގެފާނަށް ވިސްނި ވަޑައިގަތެވެ. މިދުނިޔޭގައި އޭނާއަށް އަނތްބެއް ލިބޭނެކަމުގެ އުންމީދު އޭނާގެ ނެތްކަން އެކަލޭގެފާނަށް އެނގިވަޑައިގަތެވެ. އަދި އަނތްބެއް ލިބޭނެ ކަމުގެ އުންމީދު ޖުލޭބީބް ހަމައެކަނި ކުރަނީ މަރުވުމަށްފަހުކަން ވެސް އެނގިވަޑައިގަތެވެ.\n"ނޫން" ޖަވާބުގައި ރަސޫލާ (ޞޢޥ) ޙަދީޘް ކުރެއްވިއެވެ.\n"އިންޝާ ﷲ މިދުނިޔެއާއި އާޚިރަތުގައިވެސް ކަލޭގެފާނަށް އަނތްބަކު ލިބޭނެ"\nމީގެ އިތުރުން ވެސް ރަސޫލާ (ޞޢޥ) ޙަދީޘް ކުރެއްވިއެވެ.\n"ޔާ ޖުލޭބީބް. މިވެނި މީހެއްގެ ގެއަށް ގޮސް ޒިޔާރަތް ކުރާށެވެ. އަދި އެގޭ ފިރިހެންމީހާ ގާތު އެމީހުންގެ އަންހެން ދަރިފުޅާ ކައިވެނި ކޮށްދެއްވުމަށް އެދޭށެވެ."\nރަސޫލާ (ޞޢޥ) ޙަދީޘް ކުރެއްވި ފަދައިން ޖުލޭބީބް ކަންތައް ކުރެއްވިއެވެ. ނަމަވެސް އެގޭ އަންހެން ދަރިފުޅު އޭނާއާއި ކައިވެނި ކުރުވުމަށް އެކުއްޖާގެ ބައްޕަ އިންކާރު ކުރިއެވެ. އެހެންކަމުން ދެން އެއަންހެން ކުއްޖާގެ ބައްޕައާއި ބައްދަލު ކުރެއްވީ ކައުއިތުރު ރަސޫލާ (ޞޢޥ) އެވެ. އެކަލޭގެފާނު ޙަދީޘް ކުރެއްވިއެވެ."މިގޭ އަންހެން ކުއްޖާގެ ކައިވެންޏެއް ކުރެއްވުމަށް ތިމަންކަލޭގެފާނު އެދިލައްމެވެ"\n"الله أكبر ކޮންފަދަ އުފާވެރި ޚަބަރެއްތޯ. އަޅުގަނޑުގެ އަންހެން ދަރިއަކާއި ކަލޭގެފާނު ކައިވެނި ބައްލަވައިގަތުން ހަމަ ކަށަވަރުން ވެސް ވެގެންދަނީ އަޅުގަނޑުމެންގެ ދިރިއުޅުމަށް ލިބޭ އަލިކަމަކަށް" ނުހަނު އުފަލާއިއެކު އޭގެން އަންހެން ކުއްޖެއްގެ ބައްޕައެއް ބުންޏެވެ.\n"ނޫން ނޫން ނޫން. ތިމަންކަލޭގެފާނު މިއެދިލައްވަނީ، ތިމަންކަލޭގެފާނާއި ކައިވެނި ކޮށްދެއްވުމަކަށް ނޫން. ޖުލޭބީބް އާއި ކައިވެނި ކޮށްދެއްވުމަށް" ރަސޫލާ (ޞޢޥ) ޙަދީޘްފުޅު ކުރެއްވިއެވެ.\nކުއްލިއަކަށް އަންހެން ކުއްޖާގެ ބައްޕަގެ ހިނިތުންވުން، މޫނުމަތިން ގެއްލުނެވެ. އަދި އަންހެން ކުއްޖާގެ މަންމަ ގާތު އަހާފައި ޖަވާބެއް ދެއްވާެނެ ކަމަށް ބުންޏެެވެ. އަންހެން ކުއްޖާގެ މަންމަ ގާތު ޖުލޭބީބް އާއި އެދެމަފިރިންގެ އަންހެން ދަރިފުޅު ކައިވެނި ކޮށްދެއްވުމަށް ރަސޫލާ (ޞޢޥ) އެދުނު ކަމަށް ބުންޏެވެ.\n"ސުބްޙާނަﷲ އަހަރުމެންގެ ދަރިފުޅާއި ކައިވެނި ކުރުމަށް ނުހަނު ރީތި މީހުންނާއި މުއްސަނދިން އެދުނު. ނަމަވެސް އަހަރުމެން އެއެންމެންވެސް އިންކާރުކޮށް ފޮނުވާލީ. މިހާރު އަހަރުމެންވީ އެފަދަ ހުތުރު މީހަކާއި އަހަރުމެންގެ ދަރިފުޅު ކައިވެނި ކޮށްދެއްވަންތޯ؟ ނޫން. ހެޔޮ ނުވާނެ، ނޫން" އަންހެން ކުއްޖާގެ މަންމަ އެކަމަށް އިންކާރު ކުރިއެވެ.\nއަންހެން ކުއްޖާގެ މައިންބަފައިން އެވާހަކަ ދެއްކިއިރު، އެކުއްޖާ ހުރީ އެވާހަކަތައް އަޑު އަހާށެވެ. އެވާހަކަތައް އަޑުއެހުމަށްފަހު އެނާގެ މައިންބަފައިން ގާތު އެކުއްޖާ ސުވާލު ކުރިއެވެ.\n"ލޯބިވާ މަންމައާއި ބައްޕާއެވެ. އަހަންނަށް މިއިވެނީ ކޮންކަހަލަ ޚަބަރެއް ހެއްޔެވެ. މާތްރަސޫލާ (ޞޢޥ) ތިމަންކަމަނާއަށް ފިރިއެއް ކަނޑައެޅުމުން، މަންމަމެން އެކަލޭގެފާނުގެ ހުށަހެޅުމަށް އިންކާރު ކުރީ ހެއްޔެވެ؟ މާތް ﷲ ގަންދީ ބުނަމެވެ. ތިމަންކަމަނާ އެކަލޭގެފާނުގެ ހުށަހެޅުމަށް އިންކާރު ނުކުރާހުށީމެވެ. އަދި ތިމަންކަމަނާ ކައިވެނި ބައްލަވާ ގަންނާނީ ޖުލޭބީބް އާއެވެ."\nމިޚަބަރު ޖުލޭބީބް އަށް ލިބުމުން އޭނާ ވަރަށް ބޮޑަށް އުފާވިއެވެ. ޖުލޭބީބް ގެ ކައިވެންޏަށް މާއްދީ ގޮތުން އެހީތެރިވުމަށް މާތް ނަބިއްޔާ (ޞޢޥ) އެކަލޭގެފާނުގެ އަސްޙާބު ބޭކަލުން އަރިހު އެދުނެވެ. އަދި ޖުލޭބީބް ގެ ކައިވެނި ކުރެވުނެވެ.\nއޭގެފަހުން ދުވަސްތަކެއް ވޭތުވެގެން ދިޔައެވެ. އެއީ ޚަންދަޤު ހަނގުރާމައިގެ ދުވަސްކޮޅެވެ. ޖުލޭބީބް ރަޟިއަﷲ އަންޙު ވެސް ހުންނެނީ އެހަނގުރާމައިގައެވެ. އެހަނގުރާމައިގާ ނަސްރު ލިބުނީ މުސްލިމުންނަށެވެ.\nހަނގުރާމަ ނިމުމުން ކޮންމެ މީހަކުވެސް އެމީހެއްގެ ބައްޕައެއް، ބޭބެއެއް، ބޮޑުބޭބެއެއް ނުވަތަ ކޮއްކޮ އެއް ނުފެނިގެން ހޯއްދެވިއެވެ. ނަމަވެސް ރަސޫލާ (ޞޢޥ) ްހޯއްދަވަމުން ގެންދެވީ އެންމެ ބޭފުޅެކެވެ. "ތިމަންކަލޭގެފާނުގެ ޖުލޭބީބް ކޮބާ ހެއްޔެވެ؟"\n"ތިމަންމެންނަށް އެނގިވަޑައެއް ނުގަންނަވާ ޔާ ރަސޫލުﷲ (ޞޢޥ)" ޖަވާބުގައި އަސްޙާބު ބޭކަލުން ދެންނެވިއެވެ.\nޙަޤީޤަތުގައި ޖުލޭޭބީބް އާއިމެދު ރަސޫލާ(ޞޢޥ) ފިޔަވާ އެހެން އެކަކުވެސް ނުވިސްނަވައެވެ.\n"ޖުލޭބީބް ކޮބާ ހެއްޔެވެ" ތަކުރާރުކޮށް އެކަލޭގެފާނު އެއްސެވިއެވެ.\nޖަވާބުގައި އަސްޙާބު ބޭކަލުން ދެންނެވީ ޖުލޭބީބް އާއި ބެހޭގޮތުން އެއްވެސް އެއްޗެއް އެނގިނުލައްވާ ކަމަށެވެ.\nޖިހާދުވެފައި ތިބި އެހެން ސަޙާބީންގެ ހަށިތައް ކައިރިން ދަނިކޮށް، މާތް ނަބިއްޔާ (ޞޢޥ) އަށް ޖުލޭބީބް ރަޟިޢަﷲ އަންޙު ފެނިވަޑައިގަތެވެ. އޭނާ އޮތީ ޝަހީދުވެފައެވެ. ނަމަވެސް ޝަހީދުވެފައި އޮތް އިރު، ޖުލޭބީބް ގެ ވަށައިގެން، ޤުރެއިޝުންގެ ހަތް މީހުން މަރުވެފައި އޮތެވެ.\nމިމަންޒަރު ރަސޫލާ (ޞޢޥ) އަށް ފެނިވަޑައި ގަތުމުން، ޖުލޭބީބްއާއި ދިމާލަށް އިރުކޮޅަކު ބަލަން ހުރެފައި ކީރިތި ކުރެއްވިއެވެ. އަދި ޙަދީޘް ކުރެއްވިއެވެ.\n"އޭނާ ޝަހީދު އެވީ އިސްލާމް ދީނުގެ ހަތް ދުޝްމިނުން ގަތުލު ކުރުމަށް ފަހުއެވެ. ޖުލޭބީބް ވަނީ ތިމަންކަލޭގެ ފާނުންނެވެ. އަދި ތިމަންކަލޭގެފާނު ވަނީ ޖުލޭބީބް އިންނެވެ" މާތް ރަސޫލާ (ޞޢޥ) މިހެން ތިން ފަހަރު ޙަދީޘްފުޅު ކުރެއްވިއެވެ.\n"ޖުލޭބީބް އަކީ ތިމަންކަލޭގެފާނުގެ އާއިލާގެ ބޭފުޅެކެވެ. އަދި ތިމަންކަލޭގެފާނަކީ ޖުލޭބީބް ގެ އާއިލާގެ ބޭފުޅަކީމެވެ."\nޖުލޭބީބް ރަޟިޢަﷲ އަންޙު ގެ ހަށިކޮޅު އެކަލޭގެފާނުގެ ދެއަތްޕުޅުން ނެންގެވިއެވެ. އަދި ނުހަނު ބޮޑަށް ކީރިތި ކުރެއްވުމަށްފަހު ހުއްޓާލާފައި މާތް ނަބިއްޔާ (ޞޢޥ) ހިނިތުން ވެލިއެވެ. އަދި އަނެއްކޮޅަށް ބެއްލެވިއެވެ.ޖުލޭބީބްގެ ހަށިގަނޑު ވަޅުލެއްވީ އެމާތް ދެއަތްޕުޅުންނެވެ\n'ޔާ ރަސޫލުﷲ (ޞޢޥ) އެވެ. ކަލޭގެފާނު ފުރަތަމަ ކީރިތި ކުރައްވާފައި ދެން ހިނިތުންވެލާފައި އަނެއް ކޮޅަށް ބެއްލެވީ ކީއްވެތޯއެވެ؟" މަންޒަރު ބަލަން ހުންނެވި އަސްޙާބު ބޭކަލެއް ސުވާލު ކުރެއްވިއެވެ. ރަސޫލާ (ޞޢޥ) ޙަދީޘް ކުރެއްވިއެވެ.\n"ތިމަންކަލޭގެފާނު ކީރިތި ކުރެއްވީ ތިމަންކަލޭގެފާނުގެ އާއިލާގެ މެންބަރަކު ގެއްލުމުން އެކަމުގެ ހިތާމައިގައެވެ. އޭނާއަށް ތިމަންކަލޭގެފާނު ފިޔަވާ އެހެން އެއްވެސް މީހަކު އަޅާނުލައްވައެވެ. އެވަގުތު މާތް ﷲ ސުބްޙާނަޙޫ ވަޠައާލާ ތިމަންކަލޭގެފާނަށް، ސުވަރުގޭގައި ޖުލޭބީބް ހުންނެވި ދަރަޖަ ދެއްކެވިއެވެ.\nއަދި ސުވަރުގޭގެ ހޫރުއްލީނެއް އޭނާގެ އަނތްބެއްގެ ގޮތުން، ޖުލޭބީބް ގެ ފުރާނައާއި ދިމާލަށް ދުވެފައި ދިޔަ މަންޒަރު ވެސް ތިމަންކަލޭގެފާނަށް ފެނި ވަޑައިގެންނެވިއެވެ. ތިމަންކަލޭގެފާނަށް ހިނިތުން ވެވުނީ، ސުވަރުގެއިން އޭނާ ބޭނުންވިފަދަ އަނތްބެއް އޭނާއަށް ލިބުމުން، އެކަމާއި އުފަލުންނެވެ. ޖުލޭބީބް އާއި ދިމާލަށް އެކަމަނާ ދުވެފައި ދިޔައިރު، އެކަމަނާގެ ފުންނާބު ތިމަންކަލޭގެފާނަށް ފެނިވަޑައިގެންނެވީއެވެ.\nއެހެންކަމުން ތިމަންކަލޭގެފާނު އަނެއް ކޮޅަށް ބެއްލެވީއެވެ. ޖުލޭބީބްގެ އަނތްބަކާއި ދިމާލަށް ބެލުމުގެ ޙައްޤެއް ތިމަންކަލޭގެފާނަށް ލިބިގެންނެއް ނުވެއެވެ."


Reethi malakun nimmaaleveykah neh!\nމީގެ ކުރިން އަންހެނުންގެ ދުވަސް ފާހަގަ ކުރަނީ.\nދުވަސްތައް ކުލަ ގަދަކޮށް ފާހަގަ ކުރުމަކީ އަހަރުމެންގެ ތެރޭގައި މިހާރު ވަރަށް ގިނައިން ކުރާ ކަމެކެވެ. އޮފީސްތަކުގައި އެއްމެން ދުވަހަށް ކަނޑައަޅާފައި އޮންނަ ކުލައެއް ލައިގެން ގޮސް އޮފީސް އެއްމެން އެއްކޮށް ސެލްފީ އެއް ނަގާލައި ނުވަތަ ހާއްސަ ކޭކެއް ފަޅާލާ ކެއުމެއް ބާއްވާލާ ނިންމާލަނީ އެވެ.\nއަންހެނުންގެ ދުވަސް ވެސް ފާހަގަ ކުރަނީ މިކަހަލަ ގޮތަކަށެވެ. އޮފީހުގައި މަސައްކަތްކުރާ އަންހެނުންނަށް މަލެއް ދީ ހަދިޔާއެއް ދީފައި ނިންމާލަނީ އެވެ. ސަބަބަކީ ރީޓެއިލަރުން އެމީހުންގެ ވިޔަފާރި ރަނގަޅު ކުރަން މި ފަދަ ދުވަސްތަކާއި ދިމާކޮށް ހާއްސަ ޕްރޮމޯޝަން ހިންގާ މާކެޓިން ކެމްޕޭން ޖައްސާ ހަދާތީ އޭގެ އަވައިގައި ޖެހޭލެއް ބޮޑީކަމުގައި ވެސް ވެދާނެ އެވެ.\nއަންހެނުންގެ ދުވަހު އަންހެނަކަށް މަލެއް ނުވަތަ ހަދިޔާއެއް ދިއްކޮށްލާ ނިންމާލެވޭކަށް ނެތެވެ. އަށެއް މާޗުގައި ބައިނަލްއަގުވާމީ އަންހެނުންގެ ދުވަސް މި ފާހަގަކުރަނީ އަންހެނުންގެ އިޖްތިމާއީ އިގްތިސޯދީ ސަގާފީ އަދި ސިޔާސީ ކާމިޔާބީ ފާހަގަކުރުމުގެ ގޮތުންނެވެ. އަދި މިއީ އަންހެނުންނާމެދު ގެންގުޅޭ ތަފާތުކުރުން ނައްތާލުމަށް މަސައްކަތް ކުރުމަށް ކަމާއިބެހޭ ފަރާތްތަކަށް އެކި އެކި ކެމްޕެއިން ހިނގުމަށްވެސް ކަނޑައަޅާ ދުވަހެވެ.\nދުނިޔޭގެ ނިސްބަތުން ރާއްޖެއަކީ ވަރި ގިނަ ގައުމެވެ. އަންހެނުންގެ ދުވަސް ފާހަގަ ކުރާއިރު އެކަނިވެރި މައިންގެ ހިތްވަރާއި ސާބިތުކަމުގެ ވާހަކަ ދެއްކުމަކީވެސް ކުރަންޖެހޭ ކަމެކެވެ. މުޖުތަމައު ގަބޫލުކުރާ ފަދަ ދުޅަހެޔޮ ޖީލެއް ބިނާކުރުމުގެ ޒންމާ ކޮނޑުގައި އަޅައިގެން އެ މަސްއޫލިއްޔަތު އަދާކުރުމަށް އަވަދިނެތި މިއުޅޭ އެކަނިވެރި މައިންނަށް އޮތް ހުރަސްތަކަކީ ކޮބާއިތޯ ވިސްނާލެވިފައި އެބައޮތް ހެއްޔެވެ؟\nމަންމައަކަށް ވުމުން ވަޒީފާއަކަށް ނުކުތުމަށް އޮންނަ އެންމެ ބޮޑު ދައްޗަކަށްވާނީ ދަރިން ބަލާނެ މީހަކު ނެތުމެވެ. މަސައްކަތް ކުރާ އޯގަނައިޒޭޝަންގައި މި ފަދަ އަންހެނުންނަށް އެމީހުންގެ އިގްތިސޯދީ މިންވަންކަން ހޯދައި ދިނުމަށް މަސައްކަތް ކޮށްދިނުމުގެ ވޯކް ފްލެކްސިބިލިޓީ، "ވޯކިން ފްރޮމް ހޯމް" ފަދަ ކަންކަމުގެ އިތުރުން އާއިލި ޒިންމާގެ ދުވަސްތައް އިތުރު ކޮށްދިނުމަށް އޮފީހުގެ އެޗްއާރު ޕެނަލްތަކުގައި އެދެވިދާނެ އެވެ.\nކުޑަކުދިންގެ ހިޔާގައި ދައުލަތުން ބަލަހައްޓާ ކުދިންތަކެއް --\nހަރަދުގެ ގޮތުގައި ކުދިންގެ ބައްޕަ އަތުން ރަސްމީކޮށް ހޯދާދެނީ މަދު ފައިސާކޮޅެކެވެ. ކުދިންގެ ސްކޫލް ހަރަދާއި ކެއުމާއި، ކިޔަވާދިނުމާއި، ބޯހިޔާވަހިކަމުގެ ހަރަދުގެ އިތުރުން ހުރިހާ ޒިންމާއެއް ނަގަންޖެހޭ މަންމައިންނަށް މި ފައިސާ ވެސް ނުދޭ މީހުންގެ ފަރާތުން ހޯދައި ދިނުމަށް ޤާނޫނީ އެހީތެރިކަން ވެސް ހޯދައި ދެވިދާނެ އެވެ.\n"އަހަރެންގެ އުމުރުން 30 އަހަރުގައި ކައިވެނި ރޫޅުނު އިރު ދެކުދިން ތިބި. އޭރު ވަރަށް ހާލުގައި ކުދިން ގެންގުޅުނީ. އެ ޒަމާނަކު ސަރުކާރުން ވެސް ވަކި އިނާޔަތެއް ނުދޭ. ކޮންމެ ހާލެއްގައި ވެސް ކުދިން ބޭނުން ކަމަށް ކޯޓުގައި ބުނުމުން އެކުދިންގެ ބައްޕަ ފަރާތުން ވެސް މާ ބޮޑު ހަރަދެއް ނުލިބޭ. ވަރަށް ހާލުގައި އުޅުނީ. ބެލީ ގަދަ އަޅާ މަސައްކަތް ކުރެވޭތޯ. ސަރުކާރުގައ މަސައްކަތްކުރީ. ލިބޭ އާމްދަނީން ދެކޮޅު ނުޖެހޭ. އަބަދުވެސް ކަންމަތީ ފިހާރައަށް ދޭ ލާރި ކޮޅަކާ ކުދިންގެ ޓިއުޝަން ފީ ދައްކަން ލާރި ކޮޅެއް ތިމާގެ މީހަކު އަތުން ހޯދަން ޖެހޭ. ބޮޑަށް މަސައްކަތްކުރީ ކުދިންނަށް ކިޔަވައި ދެވޭތޯ. ބުނެލަން އޮތީ ދަރިންގެ ހައްގުގައި ކުރިއަށް ދާށޭ. ނާއުއްމީދު ނުވާށެ!" މިހާރު އުމުރުން 58 އަހަރުވެފައިވާ އެކަނިވެރި މަންމައަކު އޭނާގެ ވާހަކަ އަވަސް އާ ހިއްސާ ކުރި އެވެ.\nއެކަނިވެރި މައިންނަށް ވަރަށް ގިނަ ގޮންޖެހުންތައް އޮވެއެވެ. ކައިވެނި ރޫޅުމަށްފަހު އަންހެނުންގެ ބޮލުގައި ގޭގެ މަސައްކަތާއި ކުދިންބެލުމާއި، އޮފީސް ކަންތައްތައް ވެސް އޮންނަނީ އެޅިފަ އެވެ. އަދި ކައިވެނި ރޫޅުމުން ގިނަ ފަހަރަށް ކުދިން ބަލަނީވެސް އަންހެނުންނެވެ.\n"ފިރިހެންމީހާ ހަމައެކަނި ކުއްޖާ ދެކިލަން އަންނާނީ. އަދި ލިބޭ އާމްދަނީ އިން ދިރިއުޅުމުގެ ހުރިހާކަމެއް ދެކޮޅު ޖައްސަން ވަރަށް އުނދަގޫ. ގޭގެ ކުއްޔާއި، ކުދިންގެ ހަރަދާއި ކާން ބޯން ހަރަދު ކުރަންޖެހޭ. އަދި އަމިއްލަ ކަންކަން ކުރުމަށްވެސް އެތައް ހަރަދެއް ދޭ. ލިބޭ މަދު ފައިސާ ކޮޅުން ކިރިޔާ އުޅެލެވެނީ. އެކަނިވެރި މައިންނަށް ދޭ އިނާޔަތްވެސް މިއީ މަދު ލާރި ކޮޅެއް،"\n"ކަންކަން ބަދަލު ކުރުމަށް ކުރެވޭނެ ކަމަކީ އަންހެނުންނަށް އެކި އެކި ވޮކޭޝަނަލް ތަމްރީނު ދިނުމާއި ވޯކް ފްލެކްސިބިލިޓީ ދިނުން. ބޮޑެތި ކުންފުނި ތަކާއި ސަރުކާރުންވެސް އެކަނި ވެރި މަންމައިންނާއި މަންމައިންނަށް ސަޕޯޓްކުރުމުގެ ގޮތުން އިންހައުސް ޑޭކެއާ ޕްރޮގްރާމްވެސް ހަމަޖައްސަންވީ. މީގެ އިތުރުން ވެސް ވަޒީފާތަކަށް ހޮވަންވެސް އަންހެނުންނާއި ފިރިހެނުން މެދު ތަފާތު ނުކުރުމާއި އޯގަނައިޒޭޝަން ލެވެލްގައި ޒީރޯ ޓޮލަރެންސެއް ބާއްވަންވީ ޖެންޑަ ޑިސްކްރިމިނޭޝަން އާއި ސެކްޝުއަލް ހެރަސްމަންޓަށް. މީގެ އިތުރުންވެސް ގްލާސް ސީލިން ބްރޭކް ކުރުމަށް ބާރުއަޅަންވީ،" ވިމަން ސެންޓާ ބައި ޔޫލިއާ ގެ މެނޭޖިން ޑިރެކްޓަ ވިދާޅުވި އެވެ.


Ihdhain Kendumah Fahu Kurimathi Vaa Undhagoo Thakun Salaamai Vaanee Kihineh? އިއްދައިން ކެނޑުމަށް ފަހު ކުރިމަތިވާ އުދަގޫތަކުން ސަލާމާތްވާނީ ކިހެނެއް؟ – Huvadhoo News Ihdhain Kendumah Fahu Kurimathi Vaa Undhagoo Thakun Salaamai Vaanee Kihineh? Huvadhoo News\nއިއްދައިން ކެނޑުމަށްފަހު ކުރިމަތިވާ އުދަގޫތައް ނުވަތަ ހަށިގަނޑަށް އަންނަ ބަދަލުތައް ކިޔައިދީ އެއީ ތަބީއީ ކަމެއްކަން އަންހެނާއަށް ވިސްނައިދިނުމަކީ ވަރަށް މުހިއްމު ކަމެކެވެ. އަދި އެއީ ކޮންމެ އަންހެނަކަށް ވެސް ކުރިމަތިވާ ދުވަސްވަރެއްކަން އަންގައިދީ ވިސްނައިދެވިދާނެއެވެ.\nއިއްދައިން ކެނޑުމަކީ އަންހެން ވަންތަކަން ގެއްލިގެން ދިއުން ނޫންކަން އަމިއްލަ ނަފުސަށް ވެސް ގަބޫލުކުރަންވާނެއެވެ. ގިނަ ފަހަރު މިގޮތަށް ބުނެކިޔައިދީ ހެދުން ފަރުވާ އަކަށް ފުދެއެވެ. އިއްދައިން ކެނޑުމަށް ފަހު ވެސް ހަށިގަނޑަށް ފައިދާހުރި ކާނާގެ ބާވަތްތައް ބޭނުންކުރަން އާދަކުރަން ވާނެ އެވެ. ޚާއްޞަކޮށް ވިޓަމިން ޑީ ހިމެނޭ ކާނާގެ ބާވަތްތައް ގިނަކުރަންވާނެ އެވެ. ކަޅުސައި، ކޮފީ، އަދި ކޯލާ ފަދަ ބުއިންތަކާއި ދުރުހެލިވާށެވެ. އެއީ މިފަދަ ބުއިންތަކުގެ ސަބަބުން ނާރުތަކުގެ ނިޒާމް ހީވާގިވެ، ނިދިނައުމާއި، ހިތްހަމަނުޖެހުން ފަދަ ކަންތައްތައް މެދުވެރިކުރުވާތީ އެވެ.\nމީގެ އިތުރުން ކޮންމެވެސް ކުޅިވަރެއް ކުޅުމަށް ނުވަތަ ލުއި ކަސްރަތެއް ކުރުމަށް އާދަކުރާށެވެ. ކޮންމެ ދުވަހަކު ވެސް ބޭރަށް ނިކުމެ، ހިގާލުމަކީ ހަށިގަނޑަށް ފައިދާހުރި ކަސްރަތެކެވެ. އެކަމުގެ ސަބަބުން ހަށިގަނޑު ހީވާގިވެ، ކާހިތްވެ، ފަސޭހަ ކަމާއި އެކު ނިދުމަށް އެހީތެރިވެދެއެވެ. ހޫނު އެރުމުން ކުރިމަތިވާ އުދަގޫތައް ކުޑަކުރުމަށްޓަކައި ނިދާކޮޓަރި ފިނިކޮށް ބެހެއްޓުން، ގަޔަށްދޫ އަދި ކަފަ ބޭނުންކޮށްގެން ހަދައިފައި ހުންނަ ހެދުން ބޭނުންކުރުން، އަދި ހޫނު އަރާން ފެށުމުން ފިނިބުއިން ބޭނުންކުރުން ފަދަ ކަންތައްތައް ކުރެވިދާނެ އެވެ.\nބައެއް ކަހަލަ އުދަގޫތަކަށް ޑޮކްޓަރަށް ދައްކައިގެން ފަރުވާ ލިބިގަންނަށް ޖެހެއެވެ. މިގޮތުން ޑަކްޓަރުން ބައެއް ފަހަރު ”އެސްޓްރަޖަން” ހޯރމޯންގެ ފަރުވާގެ ގޮތުގައި ހަށިގަނޑަށް ފޮނުވައެވެ. މިހޯރމޯން ފަރުވާގެ ގޮތުގައި ބޭނުންކުރުމުން ހޫނު އެރުން، ކުޑަކަމުދާ ނިޒާމްގެ މައްސަލަތަކާއި، އަންހެނާގެ ޖިންސީ ގުނަވަނުގައި ހިރުވައި ކެހުމުން އުފެދޭ އުދަގޫތައް ކުޑަކޮށްދޭ ކަމުގައި ބުނެއެވެ.


Column Sumeh: Dhaairaa bahan vee evves rayyithegge haggu nugelley gothah\nކޮލަމް ސުމެއް: ދާއިރާ ބަހަންވާނީ އެއްވެސް ރައްޔިތެއްގެ ހައްގު ނުގެއްލޭގޮތަށް\n23 ޑިސެމްބަރ 2019, 23:53 |\nމިދުވަސްވަރު ފަތު އަޑުކިޔާފައި އިވެމުންދަނީ، ލޯކަލް ކައުންސިލަށް ފުވައްމުލަކުގެ އިންތިޚާބީ ދާއިރާތައް ބަހާލި ގޮތާއި މެދު ހިތްހަމަ ނުޖެހިގެން ދައްކަމުންދާ ވާހަކަތަކުގެ އަޑެވެ. އެއްބަޔަކު އަވަށްތައް ފޮތިފޮތި ކޮށްލުމާއި ދެކޮޅެވެ. އަނެއް ބަޔަކު ހިތްހަމަ ނުޖެހިގެން ދައްކަމުންދާ ވާހަކައަކީ ބައެއްގެ ހައްގު ގެއްލިގެންދާ ވާހަކައެވެ. މިއީ ސިޔާސީ މުފައްކިރުން ވިސްނަންޖެހޭ ކަންތައްތަކެވެ. އަހަންޖެހޭ އަޑުތަކެވެ. ޑިމޮކްރަސީގެ އެންމެ ބާރުވެރި ފަރާތަކީ އާންމު ރައްޔިތުންނެވެ. އެހެންކަމުން، އާންމު ރައްޔިތުން ދައްކާ ވާހަކަ އަޑު އަހަންޖެހެއެވެ. ދިރާސާ ކުރަންޖެހެއެވެ. އަމަލު ކުރަންޖެހެއެވެ. ދައްކަން މިއުޅެނީ އެފަދަ ވާހަކައެކެވެ. ޑިމޮކްރަސީގެ އެންމެ އަސާސީ އެއް ހައްގަކީ ވޯޓުލުމުގެ ހައްގެވެ. އަދި އިންތިޚާބީ މަގާމުތަކަށް ކުރިމަތިލުމުގެ ހައްގެވެ. މިހައްގަށް އުނިކަން އަންނަ ގޮތަކަށް އިންތިޚާބީ ދާއިރާތައް ބަހާލުމަކީ ޑިމޮކްރަސީ އާއި ބީރަށްޓެހި ޑިމޮކްރަސީ އާއި ފުށުއަރާ ކަމެކެވެ. މިބީދައިން ވިސްނާކަމުގައިވާ ނަމަ ފުވައްމުލައް6ބަޔަށް ބަހާލުމަކީ ޑިމޮކްރަސީ އާއި ޚިލާފު ކަމެކެވެ. މިކަމާއި އިލެކްޝަންސް ކޮމިޝަނުން ވިސްނަންޖެހެއެވެ. ފުވައްމުލަކު މެމްބަރުން ބަސް ކިޔަންޖެހެއެވެ. އާންމުން ބަސް އިއްވަންޖެހެއެވެ. މިފަހަރުގެ ސުމެއްގެ ވާހަކައަކީ ފުވައްމުލައް6ބަޔަށް ބަހާލުމަކީ ޑިމޮކްރަސީ އާއި ޚިލާފުކަމެކޭ ބުނެ މިދައްކާ ވާހަކައެވެ.\nޑިމޮކްރަސީން ލިބިދޭ އެންމެ މުހިންމު އެއް މިނިވަންކަމަކީ އިންތިޚާބީ މަގާމުތަކަށް ކުރިމަތިލުމުގެ މިނިވަންކަމެވެ. މިމިނިވަން ކަމަށް އަރައިގަތުމަކީ ޑިމޮކްރަސީ އާއި ޚިލާފު ޚުދުމުޚުތާރު ނިންމުމެކެވެ. ކުރިއަށް އޮތް ލޯކަލް ކައުންސިލް އިންތިޚާބަށް ފުވައްމުލަކަށް ޚާއްސަވެފައިވަނީ7ގޮޑިއެވެ. އެއީ މުޅި ރަށުން ހޮވާލެވޭ މޭޔަރުގެ ގޮޑިއާއި އަންހެން މެންބަރުންނަށް ޚާއްސަކުރެވޭ2ގޮޑިއާއި ބާކީ4ގޮޑިއެވެ. މިއީ ލޯކަލް ކައުންސިލް ގާނޫނުން ގޮޑިތައް ބަހާލެވުނު މިންވަރެވެ. މީގެ އިތުރުން، އިލެކްޝަންސް ކޮމިޝަނުން އެކުލަވާލި ގަވާއިދެއްގެ ދަށުން ފުވައްމުލައް6ބަޔަށް ބަހާލާ6ބައިގެ ތެރެއިން2ބަޔެއް އަންހެނުންނަށް ޚާއްސަކުރަން މިވަނީ ނިންމާފައެވެ. މީގެ މާނައަކީ އެދެ އިންތިޚާބީ ދާއިރާއަށް އެއްވެސް ފިރިހެން ކެންޑިޑޭޓަކަށް ކުރިމަތި ނުލެވޭނެއެވެ. އަދި އެދެދާއިރާ ނުހިމެނޭ އަނެއް4ދާއިރާއިން އެއްވެސް އަންހެނަކަށް އަންހެނުންނަށް ޚާއްސަކުރެވޭ ގޮޑިއަށް ކުރިމަތި ނުލެވޭނެއެވެ.\nއަންހެނުންނަށް2ގޮޑި ޚާއްސަކުރުމަކީ ދެ އިންތިޚާބީ ދާއިރާއެއް އަންހެނުންނަށް ޚާއްސަކުރުން ކަމުގައި ބެލެވިގެންނުވާނެއެވެ. އެހެނީ އަންހެނުންނަށް ގޮޑި ޚާއްސަކޮށްފައި ވަނީ ސިޓީ ކައުންސިލްގެ މެންބަރުންގެ އަދަދުވެސް އިތުރުކޮށްގެނެވެ. އެހެންކަމުން، އެދެގޮނޑިއަކީ ޚާއްސަ ދެގޮޑިއަކަށްވުން މުހިންމެވެ. އެދެގޮޑި ބަހާލެވެންވާނީ މުޅި ރަށަށެވެ. ނޫނީ މުޅި ރަށް ދެބަޔަކަށް ބަހާލެވިގެނެވެ.\nއަންހެނުންނަށް ދެދާއިރާއެއް ޚާއްސަ ކުރުމުން އެގެއްލެނީ ހަމައެކަނި ފިރިހެނުންގެ ހައްގެއް ނޫނެވެ. އަންހެނުންގެ ތެރެއިން ބައެއް ފަރާތްތަކަށް (ޚާއްސަކުރެވުނު ދެދާއިރާ ނޫން ދާއިރާތަކުގެ އަންހެން ބޭފުޅުންނަށް) ހަމަހަމަ ފުރުސަތެއް ނުލިބެއެވެ. މިދަންނަވާ ވާހަކައަކީ މިސާލަކަށް އަންހެނުންނަށް ޚާއްސަކުރެވުނީ ފުވައްމުލަކުގެ ދެކޮޅު ދެގޮޑި ކަމަށްވާނަމަ، އަނެއް4ހަތަރު ދާއިރާގެ އަންހެނުންނަށް އަންހެނުންގެ ގޮޑިއަށް ވާދަކުރުމުގެ ފުރުސަތު ގެއްލުނީއެވެ. އެ ހަތަރު ދާއިރާގެ އަންހެން ކަނބަލުންގެ ތެރެއިންވެސް އަންހެން ގޮޑިއަށް ވާދަކުރަން ބޭނުންވާ ފަރާތްތައް ތިބޭނެއެވެ. އެހެންކަމުން އެފަރާތްތަކަށް ލިބިދީފައިވާ ހައްގަށް އުނިކަން އަންނަ ގޮތަކަށް އިންތިޚާބީ ދާއިރާތައް ބަހާލުމަކީ ޑިމޮކްރަސީ އާއި ޚިލާފުކަމެކެވެ.\nއަންހެނުންގެ ތެރެއިން ބައެއްގެ ހައްގު ގެއްލުމުގެ އިތުރަށް ފިރިހެނުންނަށް ހައްގު ގެއްލުމަކީ ފުވައްމުލައް6ބަޔަށް ބަހާލުމުން އެންމެ ކަންބޮޑުވާ އެއްކަމެވެ. ފުވައްމުލަކުގެ ދެ ގޮޑިއެއް އަންހެނުންނަށް ޚާއްސަކުރުމަކީ އެދެދާއިރާގެ ފިރިހެން ބޭފުޅުންނަށް ގާނޫނު އަސާސީ އިން ލިބިދީފައިވާ ހައްގަށް ލިބުނު އުނިކަމެކެވެ.\nއަންހެނުންނަށް ޚާއްސަކުރާ ދާއިރާ ކަނޑައަޅަނީ ގުރުއަތުންނެވެ. ފުރަތަމަ ފަސް އަހަރަށް ނެގޭ ދެދާއިރާ ބޭރުކުރުމަށްފަހު އަނެއް5އަހަރަށް އާ ދެދާއިރާއެއް ގުރުއަތުން ނެގެއެވެ. އެހެންކަމުން،6ދާއިރާ ހިމެނޭ ފުވައްމުލަކު ހުރިހާ ދާއިރާއަކަށް އަންހެން ބޭފުޅުންނަށް ޚާއްސަ ގޮޑި ބަހާ ނިމޭނީ 15 އަހަރުންނެވެ. މީގެ މާނައަކީ ކޮންމެވެސް ދެދާއިރާއެއްގެ އަންހެން ބޭފުޅުން އަންހެނުންނަށް ޚާއްސަ ގޮޑިއަށް އިންތިޒާރުކުރާނަމަ 10 އަހަރުގެ އިންތިޒާރެއް ކުރަން ޖެހޭނެއެވެ. ކުރުކޮށް ދަންނަވާނަމަ ފުވައްމުލަކު އާބާދީގެ 33 އިންސައްތަ އަންހެނުން، އަންހެނުންނަށް ޚާއްސަ ގޮޑިއަށް ކުރިމަތިލުމަށް 10 އަހަރަށް އިންތިޒާރު ކުރަންޖެހިދާނެއެވެ. މިއީ އެކަށީގެންވާ މުއްދަތެއްތޯއެވެ. އަންހެނުންނަށް ގޮޑި ޚާއްސަކުރުމަކީ މިއީތޯއެވެ.\nހުރިހާ ރައްޔިތުންނަށް ހަމަހަމަ ފުރުސަތު ލިބިދާނެ މިއަށްވުރެ ރަގަޅު ގޮތަކަށް ފުވައްމުލަކުގެ އިންތިޚާބީ ދާއިރާތައް ނުބެހޭނެ ހެއްޔެވެ. މިކަމަށް ބަސްކިޔައި ޚިޔާލު ދެވިދާނެ ސިކުޑިތަކެއް ނެތީ ހެއްޔެވެ. ނޫނީ އެފަދަ ފުރުސަތުތަކެއް އިލެކްޝަންސް ކޮމިޝަނުން ހުޅުވާނުލީ ހެއްޔެވެ. ނޫނީ މިފަދަ ކަންކަން ތަދުބީރު ކުރާނެ މޮޅު ސިކުޑިތަކެއް ސިޔާސީ މައިދާނުގައި ނެތީހެއްޔެވެ. ނޫނީ އަޅުގަނޑަށް މިދެއްކެނީ ސެމެއްގެ ވާހަކައަކަށް ވަނީ ބާވައެވެ.\nއަޖުމަ ބަލާލުމަށް ފުވައްމުލައް4ދާއިރާއަކަށް ބަހާލަންވީ ނޫންހެއްޔެވެ. އަދި ކޮންމެ2ދާއިރާއެއްކުރުމަށްފަހު އަންހެނުންނަށް ޚާއްސަ ދާއިރާކަމަށް ކަނޑައަޅަންވީއެވެ.


އިސްތިޚާރާކުރުން – DhiSalafiyyah\n23/02/2012 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nއިސްތިޚާރާކުރާށޭ ނުވަތަ އިސްތިޚާރާނަމާދުކުރާށޭ ބުނުމުން އެއީ ކޮންކަމެއްކަން މިއަދު ވަރަށް ގިނަ ބަޔަކަށް ނޭނގެއެވެ. އެހެނީ މިއަދު ގިނަބަޔަކު އިސްތިޚާރާނަމާދުކުރާކަމަށް ފާހަގަކުރެވެނީ ކައިވެނި ކުރުމުގެކުރީން އެކަންޏެވެ. އެއީވެސް އެކައިވެނިކުރެވޭ ކުއްޖާއަކީ ރަނގަޅުކުއްޖެއްތޯ ޔަޤީންނުވާ ހިސާބުންނެވެ. އިސްތިޚާރާނަމާދަކީ ހަމައެކަނި މިކަމަށް އޮތްކަމެއްކަމަށް ދެކުން އެއީ ވަރަށް ބޮޑު ކުށްހީއެކެވެ.\nޢަރަބި ބަހުގައި “الإستخارة” ގެ މާނައަކީ: ދެ ކަމަކުންކުރެ ތިބާއަށް އެންމެ ހެޔޮކަންބޮޑު ކަމަކަށް އެދުމެވެ.\nޢިލްމުވެރީންގެ އިޞްތިލާޙުގައި އިސްތިޚާރާއަކީ: އިޚްތިޔާރު ކުރަންޖެހިއްޖެ މީހާ، ދެކަމުންކުރެ ހެޔޮކަމަށް މަގުދެއްކެވުމަށް އެދުމެވެ.1\nއިސްތިޚާރާކުރުން ޝަރުޢުކުރެވުނު ޙިކްމަތެއް\nމިއަޅުކަން ޝަރުޢުކުރެވުނީ ވަރަށް މުހިއްމު މަޤުޞަދުތަކަކަށްޓަކައެވެ. އެހެނީ ޖާހިލިއްޔަ ޒަމާނުގައި ޢަރަބީންގެ ތެރޭގައި ޚުރާފީ ކަންތައްތަކެއް ހުއްޓެވެ. މިޘާލަކަށް ޢަރަބީން ދަތުރަކު ނުވަތަ އެނޫންވެސް މުހިއްމުކަމަކަށް ކުރިމަތިލައިފިނަމަ، ދޫނި ތަކެއްކައިރިއަށް ގޮސް އެތަކެތި ފައްސާލައެވެ. ދެން ފަހެ ވައަތްފަރާތަށް ދޫނި އުދުހިފައި ގޮއްސިނަމަ އެއީ ސުންޕާކަމެއްކަމުގައިދެކި އޭނާކުރަން ޤަޞްދުކުރިކަމުން އެއްކިބާވެއެވެ. އަދި އަނެއްބައިމީހުންމިފަދަ ކަންކަމުގައި ޤުރުއަތުލައިއުޅުނެވެ. 2\nމިފަދަ ބޯދާކަންކަން އެބައިމީހުންގެ ޢަޤީދާގައި އަށަގެންފައިވަނިކޮށް އިސްލާމްދީން ފާޅުވެގެން އައުމުން އެބައިމީހުންގެ ޚުރާފީ އާދަކާދަތަކަށް އިންކާރުކުރެވުނެވެ. އަދި އެބައިމީހުންނަށް މަނާކުރެވުނު ބޯދާކަންކަމުގެ ބަދަލުގައި ފައިދާހުރި ޢަމަލުތައް އުނގަންނައި ދެވުނެވެ. އެހެންކަމުން އިސްތިޚާރާނަމާދުގެ ސަބަބުން ވެސް ވަރަށް ގިނަ މިފަދަ ބޯދާ އާދަކާދަތައް ނެތިގެން ދިޔައެވެ. އެހެނީ އިސްތިޚާރާކުރާއިރު އަޅާއަށް ފައިދާހުރިގޮތަށް މަގުދެއްކެވުމަށް އެދި އަޅާދަންނަވަނީ އޭނާ ޚަލްޤުކުރެއްވި ޢާލަމްތަކުގެ ވެރިއިލާހުގެ ޙަޟްރަތަށެވެ.\nދުނިޔޭގެ ދިރިއުޅުމުގައި ކޮންމެ މީހަކަށް ވެސް އެކި ކަހަލަ ކަންތައްތަކާ ކުރިމަތިލާންޖެހެއެވެ. ގޮތެއް ނިންމަން އުނދަގޫ ބޮޑެތި ކަންތައްތަކާއި، އާދައިގެ ފަސޭހަ ކަންކަމެވެ. މިއިން ކޮންމެ ކަމެއްގައިވެސް އެމީހަކަށް އިތުބާރުކުރެވޭ ޢިލްމުވެރިންނާ ނުވަތަ އެކަމުގެމާހިރުންނާއި ހެޔޮއެދޭ މީހުންގެ ލަފާ އަދި އިރުޝާދު ހޯދައެވެ. މާތް ﷲ ވަޙީކުރެއްވިއެވެ.\n﴿وَشَاوِرْهُمْ فِي الأَمْرِ فَإِذَا عَزَمْتَ فَتَوَكَّلْ عَلَى اللَّهِ إِنَّ اللَّهَ يُحِبُّ الْمُتَوَكِّلِينَ﴾ (آل عمران ١٥٩)\n“އަދި ކަންކަމުގައި ކަލޭގެފާނު އެބައިމީހުންނާ މަޝްވަރާކުރައްވާށެވެ. ފަހެ (ކަމަކާމެދު) ކަލޭގެފާނު ޢަޒުމު ކަނޑައަޅުއްވައިފިނަމަ، ފަހެ ކަލޭގެފާނު الله އަށް ވަކީލުކުރައްވާށެވެ. ހަމަކަށަވަރުން ވަކީލުކުރާ މީހުންދެކެ الله ލޯބިވެވޮޑިގެންވެއެވެ.”\nމިގޮތުން ލަފާ އަދި އިރުޝާދު ހޯދަންޖެހޭ އެންމެ މުހިއްމު ފަރާތުގެ މަތިން ބައެއް މީހުން ވަނީ ހަނދާން ނައްތާލާފައެވެ. އިންސާނާގެ ދިރިއުޅުމުގައި ދިމާވާ ކަންކަމުގައި އެންމެ ފުރިހަމަ ގޮތުގައި ހައްލު ހޯދައިދެވޭނެ ފަރާތަކީ އިންސާނުން ޚަލްޤުކުރެއްވި ފަރާތް ކަމާމެދަކު ޝައްކެއްނެތެވެ. އެހެންކަމުން އަޅުގަނޑުމެންގެ ދިރިއުޅުމުގައި ދަތިއުނދަގޫ ކަންކަމާ ކުރިމަތިވުމުން ފުރަތަމަވެސް ހަނދާން ކުރަންޖެހޭ ފަރާތަކީ ﷲ ތަޢާލާ އެވެ.\nއިސްތަޚާރާ ކުރަނީ ކޮންކަންކަމެއްގައި؟\nއަޞްލަކީ ހަމައެކަނި މުބާޙު ކަންކަމުގައި އިސްތިޚާރާކުރުމެވެ. އަދި ވާޖިބުކަންކަމާއި މުސްތަޙައްބުކަންކަމާއި ޙަރާމްކަންކަމާއި މަކުރޫހަކަންކަމުގައި އިސްތިޚާރާނުކުރުމެވެ. ނަމަވެސް މުސްތަޙައްބު ދެކަމެއް ތަޢާރުޟުވެއްޖެނަމަ އިސްތިޚާރާކުރެވިދާނެއެވެ. އަދި ވަގުތު ތަނަވަސްވެގެންވާ ވާޖިބު ކަންކަމުގައިވެސް ކުރެވިދާނެއެވެ. 3\nއިސްތިޚާރާ ކުރަނީ ކިހިނެތް؟\nއެކަން ކުރާނޭ ގޮތަކީ އަޅާއަށް ކަމެއްގެ ނިމުން ނޭނގޭ ކަންކަމުގައި، ހެޔޮމަގު ދެއްކެވުމަށް އެދި ދެރަކުޢަތުގެ ސުންނަތް ނަމާދެއް ކުރުމަށްފަހު ވާރިދުވެފައިވާ ދުޢާކުރާނީއެވެ. ދުޢާ ކުރާނީ ސަލާމްދިނުމަށް ފަހުއެވެ. އެކަމަކީ ވިޔަފާރިއެއް، ކައިވެންޏެއް ނުވަތަ ދަރިއަކާއި ގުޅުންހުރިކަމެއް ނުވަތަ މިނޫނަސް ޙަޔާތުގައި ދިމާވާ މުހިއްމު ކަންކަމުގައި ވަކި ގޮތެއް އިޚްތިޔާރުކުރުމުގެ ކުރީން އިސްތިޚާރާކުރުން މުހިއްމެވެ. އަދި މިނަމާދުކުރާނީ ސުންނަތް ނަމާދުކުރުން މަކްރޫހަ ނޫން ގަޑިތަކުގައެވެ. (ސުންނަތް ނަމާދުކުރުން މަކްރޫހަ ގަޑިތަކަކީ ފަތިސް ނަމާދަށް ފަހު ލޮންސިއެއްގެ އުސްމިނަށް އިރު އަރައިފުމަށް ދާންދެނެވެ. އަދި އަޞުރު ނަމާދަށްފަހު އިރު އޮއްސެންދެނެވެ.)\nވަކި ޚާއްޞަ ސޫރަތެއް މިނަމާދުގައި ކިޔަންޖެހޭތަ؟\nފާތިޙާ ސޫރަތް ކިޔެވުމުގެ އިތުރުން މިނަމާދުގައި ވަކި ޚާއްޞަ ސޫރަތެއް ނުވަތަ އާޔަތެއް ކިޔަން ޖެހޭކަމެއް ޞައްޙަ ދަލީލަކުން ވާރިދުވެފައިވާކަން އެނގޭކަށްނެތެވެ.\nމާތް ﷲ ރުއްސުންލެއްވި ޖާބިރުގެފާނު ވިދާޅުވިއެވެ. رسول الله صلّى الله عليه وسلّم އަހަރެމެންނަށް ޤުރުއާނުގެ ސޫރަތެއް އުނގަންނައި ދެއްވާ ފަދައިން އެންމެހާ ކަންކަމުގައި އިސްތިޚާރާ ކުރަން އަހުރެމެންނަށް އުނގަންނައި ދެއްވައެވެ. އެކަލޭގެފާނު ޙަދީޘްފުޅު ކުރައްވައެވެ. ”ތިޔަބައިމީހުންގެ ތެރެއިން މީހަކު ކަމެއްކުރުމަށް ގަސްތުކޮށްފިނަމަ ފަރުޟު ނަމާދު ފިޔަވައި ދެރަކުޢަތް ނަމާދެއްކުރާށެވެ. ދެން ކިޔާށެވެ. “اَللَّهُمَّ إِنِّيْ أَسْتَخِيْرُكَ بِعِلْمِكَ، وَأَسْتَقْدِرُكَ بِقُدْرَتِكَ، وَأَسْأَلُكَ مِنْ فَضْلِكَ الْعَظِيْمِ، فَإِنَّكَ تَقْدِرُ وَلاَ أَقْدِرُ، وَتَعْلَمُ، وَلاَ أَعْلَمُ، وَأَنْتَ عَلاَّمُ الْغُيُوْبِ، اَللَّهُمَّ إِنْ كُنْتَ تَعْلَمُ أَنَّ هٰذَا الأَمْرَ (ކުރަންއުޅޭ ކަމުގެ ނަންގަންނާށެވެ. ނުވަތަ އެކަން ހިތަށްއަރުވާށެވެ.) خَيْرٌ لِيْ فِيْ دِيْنِيْ وَمَعاَشِيْ وَعاَقِبَةِ أَمْرِيْ فَاقْدُرْهُ لِيْ وَيَسِّرْهُ لِيْ ثُمَّ باَرِكْ لِيْ فِيْهِ, وَإِنْ كُنْتَ تَعْلَمُ أَنَّ هٰذَا الأَمْرَ (ކުރަންއުޅޭ ކަމުގެ ނަންގަންނާށެވެ. ނުވަތަ އެކަން ހިތަށްއަރުވާށެވެ.) شَرٌّ لِيْ فِيْ دِيْنِيْ وَمَعاَشِيْ وَعاَقِبَةِ أَمْرِيْ فَاصْرِفْهُ عَنِّيْ وَاصْرِفْنِيْ عَنْهُ وَاقْدُرْ لِيَ الْخَيْرَ حَيْثُ كاَنَ ثُمَّ أَرْضِنِيْ بِهِ”\n“އޭ ﷲ! ހަމަކަށަވަރުން މިއަޅާ، އިބައިލާހުގެ ޢިލްމުފުޅުގެ ޒަރިއްޔާއިން އިބައިލާހުގެ ޙަޟްރަތުން ހެޔޮގޮތް އިޚްތިޔާރުކޮށްދެއްވުމަށް އެދެމެވެ. އަދި އިބައިލާހުގެ ކުޅަދުންވަންތަކަމުގެ ޒަރިއްޔާއިން އިބައިލާހުގެ ޙަޟްރަތުން ކުޅަދާނަކަން ދެއްވުމަށް އެދިދަންނަވަމެވެ.އަދި އިބައިލާހުގެ މާތް ދަރުމަވަންތަ ކަމުން ދެއްވުމަށް އެދި ދަންނަވަމެވެ. ފަހެ ހަމަކަށަވަރުން އިބައިލާހު ހުރިހާ ކަމަކަށް ކުޅަދުންވަންތައެވެ. އަދި މިއަޅާ ނުކުޅެދިގެންވަމެވެ. އަދި އިބައިލާހު ހުރިހާ ކަމެއް ދެނެވޮޑިގެންވަމުއެވެ. އަދި މިއަޅާ ނުދަންނަމެވެ. އަދި އިބައިލާހީ ޣައިބުގައިވާ ހުރިހާ ކަމެއް މޮޅަށްދެނެވޮޑިގެންވާ ރަސްކަލާނގެއެވެ. އޭ ﷲ! ހަމަކަށަވަރުން މިކަމަކީ….. މިއަޅާގެ ދީނާއި، މިއަޅާގެ ދިރިއުޅުމާއި، މިއަޅާގެ ކަންތަކުގެ ނަތީޖާގެގޮތުން މިއަޅާއަށް ހެޔޮކަމެއްކަމުގައި އިބައިލާހު ދެނެވޮޑިގެންވަނީނަމަ ފަހެ އެކަންތައް މިއަޅާއަށް މިންވަރުކޮށްދެއްވާނދޭވެ! އަދި އެކަންތައް މިއަޅާއަށް ފަސޭހަކޮށް ދެއްވާނދޭވެ! ދެން އެކަމުގައި މިއަޅާއަށް ބަރަކާތްލައްވާނދޭވެ! އަދި ހަމަކަށަވަރުން މިކަމަކީ….. މިއަޅާގެ ދީނާއި، މިއަޅާގެ ދިރިއުޅުމާއި، މިއަޅާގެ ކަންތަކުގެ ނަތީޖާގެގޮތުން މިއަޅާއަށް ނުބައިކަމެއް ކަމުގައި އިބައިލާހު ދެނެވޮޑިގެން ވަނީނަމަ ފަހެ މިއަޅާގެ ކިބައިން އެކަންތައް ދުރުކޮށް ދެއްވާނދޭވެ! އަދި އެކަންތަކުން މިއަޅާ ދުރުކޮށްދެއްވާނދޭވެ! އަދި ހެޔޮކަންތައް މިއަޅާއަށް މިންވަރުކޮށް ދެއްވާނދޭވެ! އެއީ ކޮންމެތަނެއްގައި ވީނަމަވެސް މެއެވެ. އަދި އެކަމަށް މިއަޅާ ރުއްސަވާނދޭވެ!”4\nއިމާމުލް ބުޚާރީ މިޚަދީޘް ރިވާކުރައްވާފައިވާ އިރު “أو قال: في عَاجِلِ أَمْرِيْ وَآجِلِه” މާނައީ: “ތިމަންގެ މިދުނިޔެއާއި އާޚިރަތުގެ ކަންތައްތައްވެސް” މިފަދައިން ރިވާކުރައްވާފައިވެއެވެ. ނަމަވެސް މަތީގައި އެދުޢާ ޛިކުރުކުރިއިރު މިޢިބާރާތް ޛިކުރުނުކުރީ އެއީ އެ ޙަދީޡް ރިވާކުރެއްވި ރާވީ ޝައްކުވެފައިވާ ޢިބާރާތަކަށް ވާތީއެވެ. އެކަން އެނގެނީ އެރާވީ މިޙަދީޘް ރިވާކުރެއްވިއިރު ޝައްކުގެ ޞީޣާއިން ރިވާކުރުމުގެ އިތުރުން، އިބުނު މަސްޢޫދާއި އަބޫ ސަޢީދު رضي الله عنهما މިޙަދީޘް ރިވާ ކުރެއްވިއިރު މިޢިބާރާތް ރިވާ ނުކުރައްވާތީއެވެ.5 އަދި މިޢިބާރާތް ލައިގެން ދުޢާ ކުރުމުން މާނަ ތަކުރާރުވާ ކަމުގައި އިބްނުލް ޤައްޔިމް رحمه الله ވިދާޅުވެފައި ވާތީއެވެ.6\nކުރިން ކުރާނީ އިސްތިޚާރާނަމާދުތަ ނުވަތަ މަޝްވަރާތަ؟\nއެކަމެއްގެ އަހުލުވެރިންނާއި މަޝްވަރާކުރާނީ އިސްތިޚާރާކުރުމަށް ފަހުއެވެ.7\nއިސްތިޚާރާކުރުމަށްފަހު ކަންކުރަންވީ ކިހިނެތް؟\nއިސްތިޚާރާކުރުމަށްފަހު އޭނާއަށް އެކަށޭނެ ރަނގަޅުގޮތަށް ކަންކުރުމަށް ﷲ ތަޢާލާ އިރާދަކުރެއްވިއްޔާ އޭނާގެ މޭތަނަވަސްވާނެއެވެ. ނަމަވެސް އެއީ ޝަރުތެއް ނޫނެވެ. އެއްފަހަރު އިސްތިޚާރާކުރުމަށްފަހު ހިތްހަމަނުޖެހޭނަމަ ތިންފަހަރުވެސް އިސްތިޚާރާ ކުރެވިދާނެއެވެ. އެއީ ކަޢުބަތުﷲ ގެފުޅު އަލުން ބިނާކުރުމުގެ ކުރީން ޢަބްދުﷲ ބުން ޒުބައިރު رضي الله عنه ތިންފަހަރު އިސްތިޚާރާކުރެއްވިކަމަށް ޘާބިތުވެފައިވެއެވެ.8\nބައެއްމީހުންނަށް ހީވެފައިވަނީ އިސްތިޚާރާނަމާދުކޮށްގެން ނިދީމަ އޭނާއަށް އިޚްތިޔާރުކުރަންވީގޮތް ބަޔާންވާ ހުވަފެނެއް ފެންނާނެކަމަށެވެ. އަދި އަނެއްބަޔަކު ދެކެނީ އޭނާ އިސްތިޚާރާނަމާދުކޮށް ނިމުމުން އޭނާގެ ހިތަށްއަރާނީ ރަނގަޅުގޮތްކަމަށެވެ.9 ނަމަވެސް މިދެކަމަކީވެސް ޞައްޙަ ދަލީލަކުން ޡާބިތުކަންކަމަށް ނުވާތީ މިފަދަ ކަންކަމަށް ބަރޯސާވުމެއްނެތެވެ. އިސްތިޚާރާ ނަމާދަށްފަހު ޢިލްމުވެރިންނާއި ނުވަތަ ކަމުގެމާހިރުންނާއި ތިބާއާހެޔޮއެދޭ މީހުންނާއި މަޝްވަރާ ކުރުމަށްފަހު ﷲ އަށްވަކީލުކޮށް ބަޔާންވި ރަނގަޅުގޮތުގައި މަސައްކަތް ކުރަމުންދާށެވެ.\nއިބްނު އަލްޤައްޔިމް رحمه الله ވިދާޅުވިއެވެ. “ހަމަކަށަވަރުން އިސްތިޚާރާގެ މަޤްޞަދަކީ ﷲއަށް ވަކީލުކޮށް އެކަމުގައި ނިޔާކަނޑައަޅައި ދެއްވުމަށް އެދި ދެންނެވުމެވެ. އަދި އެއިލާހުގެ ކުޅަދުންވަންތަކަމާއި ޢިލްމުފުޅުން ދެއްވުމަށް އެދި ހެޔޮގޮތުގައި އަޅާއަށް އިޚްތިޔާރުކޮށްދެއްވުމަށް އެދުމެވެ. ﷲއީ އޭނާގެ رَبّކަމަށް ރުހުމުން، އެފަދައިން ކަންކުރުން އޭނާގެ މައްޗަށް ލާޒިމުވެއެވެ. އެފަދަގޮތެއްގައި ނުވާ މީހަކަށް، އީމާންކަމުގެ (މީރު)ރަހަ ނުލިބެއެވެ. މިހުރިހާ ކަމަކަށްފަހެ އޭނާއަށް، ނިޔާކުރެވުނުގޮތާއި ރުހިއްޖެނަމަ ފަހެ އެއީ ބާއްޖަވެރިކަމުގެ ޢަލާމާތެކެވެ.”10\n ބައްލަވާ فتح الباري لإبن حجر / مجلد ١٤/ ص ٤١٦/ طبعة: دار طيبة\n ބައްލަވާ زاد المعاد لإبن القيم / مجلد ٢/ ص ٤٠٥/ طبعة: مؤسسة الرسالة\n ބައްލަވާ فتح الباري لإبن حجر / مجلد ١٤/ ص ٤١٨/ طبعة: دار طيبة\n صحيح البخاري / كتاب: الدعوات / باب: الدعاء عند الإستخارة / رقم الحديث: ٦٣٨٢\n ބައްލަވާ فتح الباري لإبن حجر / مجلد ١٤/ ص ٤٢١/ طبعة: دار طيبة\n ބައްލަވާ جلاء الأفهام لإبن القيم / ص ٣٨٦-٣٨٧/ طبعة: دار ابن الجوزي\n شرح رياض الصالحين لعثيمين / باب: الإستخارة والمشورة\n صحيح مسلم/ كتاب الحج / باب: نقض الكعبه / رقم الحديث: ٣٢٣٢\n صلاة الإستخارة للطواري / ص ١٠٧/ طبعة: دار ابن الجوزي\n ބައްލަވާ زاد المعاد لإبن القيم / مجلد ٢/ ص ٤٠٦/ طبعة: مؤسسة الرسالة


ވާހަކަ: ދަތުރު – 17 – Haftha\nWed, 8 July, 2020, 6:48 pm\nވާހަކަ: ދަތުރު – 17\nނިވިދިންލެން ފެށި ބޮކިތައް އެއްފަހަރާ ތަޅައިގެން ދިޔައެވެ. އެވަގުތު މުޅި ގޭތެރެއަށް މުށިތައް ބުރައިގެން ގޮސް މުޅި ތަން އަދިރިވިއެވެ. ތަޅައިގެން ދިޔަ މުށިތަކުން މުށިގަނޑެއް އަހަރެންގެ އުގު މައްޗަށް ވެއްޓިފައި އޮތްކަން އެނގުނެވެ. ދަޑިވަޅު ބަލައި އަހަރެން އެ މުށިގަނޑު ނަގައި އަތުގައި އައްސާފައި އޮތް ހިމަ ރޯނު ކަފާލީމެވެ. އޭރު އަހުސަން އުޅުނީ މުށިތަކުން ޒަހަމްވެފައި އޮތް ފަންޑިތަވެރިޔާއަށް އަވަސް ޝިފާއަށް ދެވޭތޯއެވެ. ވަރަށް ހާލުގައި އުޅެމުން ގޮސް ރޯނު ކަފާލެވުނެވެ. ކަފާލެވުމާއެކު މަޑުމަޑުން އިދެގެން ފައިގައި ބަދެފައި އޮތް ރޯނުގަޑު ވެސް ނައްޓާލީމެވެ. އަދި ވަރަށް ސިއްރު ސިއްރުން ފިރުކެމުން ގޮސް ސޯފާގެ ފަހަތައް ވަދެ ފިލީމެވެ. އޭރުވެސް އަހުސަނަށް އެއިން އެއްވެސް ކަމެއް ރެއަކާ ނުލައެވެ.\n“އަތްދޯއި އަހުސަނޫ!. އަހަރެން މުޅި ގައިގަ މިއޮތީ ހުސް މުށި. ހާދަ ވޭނެއް އެބަ އަޅައޭ.” ފަންޑިތަވެރިޔާ ގޮވަމުން ދިޔައެވެ. އެވަގުތު އަހުސަނަށް އަހަރެން ސޯފާގައި ނެތްކަން އެގުނެވެ. އެގުމާއެކު ފުންމައިގެން ތެދުވެ ވަށާ ހޯދަން ފެށިއެވެ. ” ކޮންތާކަށް އެދިޔައީ؟. މުހައްމަދު! މުހައްމަދު!. ރާޔާއެއް ނެތޭ.” ހާސްވެފައި ހުރެ އަހުސަން ވާހަކަދެއްކިއެވެ. “އޭ ކީކޭ؟ ނެތޭ؟ އެކަމަކު މިއޮއްފަދަ ކަނު އަދިރީގަ ކޮންތާކަށް އެދިޔައީ؟ ހަމަ ޔަގީނުންވެސް ބޭރަކަށް ނުނިކުމެވޭނެ. ޔަގީން އިންނާނީ ފިލާ. ތި ނިކަން ބަލަން ނުހުރެ އަލި ކުރާނެ އެއްޗެއް ހިފައިގެން އާދެބަލަ.” މުހައްމަދު، އަހުސަނާއި ދިމާލަށް ހަޅޭއްލަވައިގަތެވެ. އެވަގުތު އަހުސަން މަޑުމަޑުން ހިނގަމުން އައިސް ސޯފާ މަތީގައި އޮތް އޭނާގެ ފޯނު އަތުޖެހޭތޯ ސޯފާގައި އަތް ކާއްތަން ފެށިއެވެ.\nފޯނު ފެނުމާއެކު، އޭގެ ޓޯޗު ބައްތި އަލިކޮށްލިއެވެ. ބައްތި އަލިކޮށްލުމާއެކު އަހުސަނަށް ފެނުނީ މުހައްމަދާއި ފަސް ވަރަކަށް ފޫޓު ދުރުގައި ބިރުވެރި ސިފައެއްގެ ގައި ހުރި އެއްޗެކެވެ. އަހުސަން ހަޅޭއްލަވައިގަތެވެ. ހީވީ އޭނާއަށް އަލަށް ފެނުނު މަންޒަރެއް ހެންނެވެ. އަހުސަންގެ ހަޅޭކާއެކު، އަހަރެން ސޯފާ މަތިން ބޯދިއްކޮއްލީމެވެ. އަހަރެންނަށް ވެސް އޭތި ފެނުނެވެ. އަހަރެން ވަގުތުން އަނގަމަތީގައި އަތް އެޅީމެވެ. އެވަގުތު މުހައްމަދު އެހާލުގައި އޮވެގެންވެސް ތުންތަޅުވަމުން އެއްޗެހި ތަކެއް ކިޔާ އަޑު އިވުނެވެ. ކުއްލިއަކަށް މުޅި ގޭތެރޭގައި އަލިގުޅަތަކެއް ދުވަންފެށިއެވެ. އަހަރެން އިނީ ބިރުން ވިރިވިރިއެވެ. ހެއްދެވިފަރާތަށް ވަކީލުކޮށްލައިގެން އިނީމެވެ. އޭތި މުހައްމަދާއި ކައިރީ ވަރަކަށް ގޭތެރޭގައި ދުވަމުން ދިޔަ އަލިގުޅަތަކުގެ ދުވެލި ދިޔައީ ގަދަވަމުންނެވެ.\nބިރުވެރި ސިފައިގައި ހުރި އޭތި، އައިގޮތަށް އައިސް ވެއްޓިފައި އޮތް މުހައްމަދުގެ ކަރުގެ ހިފައި ކޮޅަށް ނެގިއެވެ. އޭރު އަހުސަން ފަހަތަށް ޖެހެމުން ގޮސް ސޯފާ މަތީގައި ކުރުގެޅިގެން ހަދާނެ ގޮތް ނޭންގިފައި އިނެވެ. އޭތި މުހައްމަދުގެ ކަރުގައި ހިފިގޮތަށް ބިމުގައި ފައިނުޖެހޭ ވަރަށް އޭނާ މައްޗަށް ނެގިއެވެ. އޭރު މުހައްމަދު ރޯ މަހެއް ތެޅޭހެން ތެޅެނީއެވެ. މުހައްމަދު، އެހީއަށް އެދި އަހުސަނަށް ގޮވިއެވެ. ނަމަވެސް އަހުސަން އިނީ ބިރުން އިންތަނުން ގުޑިލާންވެސް ނޭންގިފައެވެ. އޭތި މުހައްމަދު މައްޗަށް ނެގުމަށްފަހުގައި އަހަރެން ފިލައި އިން ދިމާލުން ފާރަށް މުހައްމަދު ކޮއްޕާލިއެވެ. އެވަގުތު އަހަރެން ހަޅޭއްލަވަމުން ފުންމައިގެން ތެދުވީމެވެ. އެވަގުތު އަހުސަންވެސް ހަޅޭއްލަވައިގަތެވެ. އަހަރެން ހަޅޭއްލަވަމުން އެޕާޓްމަންޓުން ނިކުންނަން ހުރި ދޮރާއި ދިމާލަށް ދުއްވައިގަތީމެވެ. ނަމަވެސް ދޮރު ހުޅުވަން އުޅެއުޅެ ދޮރެއް ނުހުޅުވުނެވެ. ހަމަ އެހިނދު ގޭތެރޭގައި ދުވަމުން ދިޔަ އަލި ގުޅަތައް ގެއްލުނެވެ. އަދި ގޭތެރެ ދިއްލުނެވެ. އޭރު ކުރިން ތެޅުނު ހުރިހާ ބޮތްކެއްވެސް ހުރީ ހަމައަށް ސީލިންގުގައެވެ. އެއްވެސް ބޮތްކެއްގައި ކޫރުމެއްހާ ހިސާބުވެސް ނެތެވެ.\nގޭތެރެ ދިއްލުމާއެކު، އޭތިވެސް ގެއްލުނެވެ. އަހުސަން އަވަސްވެގަތީ އަހަރެން ހުރި ގޮތަކަށް ބެހެއްޓުމަށްފަހުގައި މުހައްމަދު ކައިރިއަށް ދިއުމަށެވެ. އޭނާ މުހައްމަދު އަތްދަނޑިމައްޗަށް ނަގައިގެން ގެނެސް ސޯފާގައި ބޭއްވިއެވެ. އޭރު މުހައްމުގެ މުޅިގައިގައި ހުރީ ލޭކޮށިފައެވެ. ކަރުގައި އިންސާނެއްގެ އަތުގެ ނިޝާން ހުއްޓެވެ. އަހުސަން އޭނާ ނޭވާލާތޯ އެތައް ގޮތަކުން ޗެކުކުރިއެވެ. މުހައްމަދުގެ އެއްވެސް ހަރަކާތެއް ނެތްކަން އެނގުމުން އަހުސަން ހުރި ތަނަށް ވެއްޓުނެވެ. އޭރުވެސް އަހަރެން ހުރީ ދޮރުކައިރީގައެވެ. އަހަރެން ވަގުތު ބަލާފައި ދުވެފައި ބަދިގެއަށް ވަދެ ވަޅިއެއް ނެގީމެވެ. އަހަރެން ބަދިގެއިން ވަޅި ހިފައިގެން ނިކުންނަތަން ފެނުމާއެކު އަހުސަން ފަހަތައް ޖެހެން ފެށިއެވެ.\n“އަހަރެން މިއުޅެނީ ކަލޭ މަރާލާކަށް ނޫން. އަހަރެންނަށް ރަނގަޅީ ކަލެއަށް ލިބެންޖެހޭ އަދަބު ލިބޭ ފަހުން ކަލޭގެ މަރު ގެންދެވިއްޔާ!. އަހަރެން މި ތަނުން ނިކުމެގެން ދިޔަ ނުދީފިއްޔާ މިވަޅީގަ ހުރި ވަރު ދައްކާލަން ޖެހިދާނެ. މަރުވެފައި އޮތް މީހާއާއި ކަލޭ ހަވާލު.” އަހަރެން އަހުސަނަށް ބިރުދެއްކީ އޭނާ ބިރުގަންނާނެ ކަމަކަށްވެސް ނޫނެވެ. ނަމަވެސް އަހުސަނަކީ ފިނޑި މީހެއްކަން އެނގުނީ، އަހަރެން އެތަނުން ނިކުމެގެން ދިޔައިރުވެސް އިންތާ ގަބުކައިފައި އޭނާ އިނީމައެވެ.\nގެއަށް ވަދެ އެނދުމަތީގައި ހަމަޖެހިލާފައި، އެ ގޭތެރޭގައި ވީ ހުރިހާ ކަމަކާއި މެދު ވިސްނާލީމެވެ. އަހަރެން ކުއްލިއަކަށް، ހަނދާންވީ މިކަންތައް ގަނޑުގެ ތެރޭގައި އަހަރެންނަށް ދިމާވި މުއުމިނު ޖިންނި މަތިންނެވެ. އަހަރެން ހަނދާންވީ އިދުރީސްބެ ބުނި ވާހަކައެވެ. މިކަމުގައި އަހަރެންނަށް އެހީތެރިވެދޭ މުއުމިނު ޖިންނިއެއް އުޅޭ ވާހަކައެވެ. އެހާ ހިސާބުން އަހަރެންނަށް ވިސްނުނީ، ކޮންމެ ފަހަރަކު އަހަރެން ސަލާމަތްކޮށްދެނީ އެ ޖިންނި ކަމެވެ. ވެފައި ހުރި ވަރުބަލިކަމާއެކު، ނިދާލެވޭތޯ މަސައްކަތްކުރީމެވެ. ނަމަވެސް ނިދޭ ގޮތެއް ނުވިއެވެ. ހިނގާދިޔަ ކަންކަމާއި މެދު ވިސްނެންފެށިއެވެ. ހީވީ ހަމަ ދެންމެދެންމެ އަހުސަން އަނެއްކާވެސް އައިސްދާނެ ހެންނެވެ.\nމި ހިޔާލުތަކުގެ ތެރޭގައި ފުރޮޅި އޮއްވާ އަހަރެންނަށް ނިދުނީ ކިހާއިރަކު ކަމެއްވެސް ނޭންގެއެވެ. ހޭލެވުނު އިރު ދުވާލުގެ އިރު އަރާފައި ހުރިކަން އެގެއެވެ. ވަރަށް ކަންނެތް ގޮތަކަށް ފިރުކެމުން ގޮސް އަތް ދަބަސް ތެރޭގައި އޮތް ފޯނު ހުޅުވާ ބަލާލީމެވެ. ރަހީފް ވަރަށް ގިނަ ފަހަރު އަހަރެންނަށް ގުޅާފައި އޮތެވެ. އަހަރެން އަވަސް އަވަހަށް އޭނާގެ ނަންބަރު ޑައިލްކޮށްލުމަށްފަހު އޭނާއަށް ގުޅީމެވެ. ދެފަހަރަކު ރިންގުވިތަނާ ރަހީފް ފޯނުނެގިއެވެ. އޭނާ ހުރީ ހާސްވެ ގޮތް ހުސްވެފައެވެ. އަހަރެން ކަންކަން ހިނގާ ދިޔަ ގޮތް ރަހީފަށް އޮޅުންފިލުވައިދިނީމެވެ. އޭނާ އަހަރެންނާއި ވަރަށް ގިނަ ސުވާލުކުރިއެވެ. އަދި އަހަރެން ގާތު ވަގުތުން ފުރައިގެން ރަށަށް އައުމަށް އެދުނެވެ. ނަމަވެސް އަހަރެން ދެކޮޅު ހެދީމެވެ. އަހަރެންގެ މަގުސަދު ހާސިލް ވުމުން ނޫނީ ނުދާނެ ކަމަށް އަހަރެން ބުނީމެވެ.\nގާތްގަނޑަކަށް ދެގަޑިއިރު ފޯނުން ވާހަކަދައްކައިގެން އަހަރެން ރަހީފް ހަމައަކަށް އެޅުވީމެވެ. ރަހީފް އެދުނީ، އަހަރެންނަށް ރަށަށް ނުދެވޭނަމަ އޭނާ އަހަރެންގެ ގާތަށް އައުމުގެ ހުއްދަ ދިނުމަށެވެ. ނަމަވެސް އަހުސަން، ރަހީފަށް ވެސް ގެއްލުމެއް ދޭން މަސައްކަތްކޮށްފާނެ ކަމަށް ވިސްނައި އަހަރެން އެކަމަށް އިންކާރުކުރީމެވެ. ފޯނު ބޭއްވުމަށްފަހު، އެދުން ތެވުގެން ގޮސް ފާހާނާއަށް ވަނީމެވެ. ފާހާނާއަށްވަދެ ފެންވަރާލައިގެން އައިސް ކޮފީ ތައްޓެއް ގިރައިގެން ކޮޓަރީގައި ހުރި ޓީވީ ހުޅުވާލީމެވެ. އަހަރެންގެ ސިކުނޑި ހުރީ ވަރުބަލިވެފައެވެ. ވުމާއެކު ހިޔާލުތަކުން ބަރުވެފައިވާ ސިކުނޑިއަށް ލުއެއް ހޯދުމަށްޓަކައި ޓީވީ ރިމޯޓުގެ އެކި ފިއްތަކަށް ފިއްތަން ފެށީމެވެ. ރިމޯޓުގެ ފިއްތަކަށް ފިއްތަން އިންދާ އަޑެއް ކިޔާފައި ޓީވީ ނިވުނެވެ.\nއަނެއްކާވެސް ކަމެއް ދިވާމާން އުޅޭކަމުގެ އިހުސާސެއް ކުރެވެން ފެށިއެވެ. އަހަރެން އެނދުމަތީގައި ދެފައި ވަށްކޮއްލައިގެން ހަމަޖެހިލާފައި އިށީނީމެވެ. އަދި ވަށައިގެން ހޯދާ ބަލާލީމެވެ. ޓީވީއަށް ކަރަންޓުވެސް ލިބެއެވެ. ވީއިރު ޓީވީ ކުއްލިއަކަށް ނިވޭނީ އާދަޔާ ހިލާފު ކަމެއް ވާން އުޅޭތީކަން އަހަރެންނަށް އެގުނެވެ. އިރުކޮޅަކު ނޭވާ ހިފަހައްޓާލައިގެން އެގޮތުގައި އިނީމެވެ. އެހެން އިންދާ ފާހާނާ ތެރެއިން މީހަކު އަހަރެންގެ ނަން ގޮވިއަޑު އިވުނެވެ. އަހަރެން ސިހިފައި އެ ދިމާލަށް ބަލައިލީމެވެ. އަނެއްކާވެސް ގޮވާލި އަޑު އިވުނެވެ. އަހަރެން މަޑުމަޑުން އެދުން ތެދުވެގެން ފާހާނާއާއި ދިމާލަށް ދިޔައީމެވެ. ދެންވެސް އަހަރެންގެ ނަން ގޮވާލި އަޑު އިވުނެވެ.\nމަޑުމަޑުން ހިނގާފައި ގޮސް ފާހާނާގެ ދޮރު ކައިރީ މަޑުކޮށްލީމެވެ. އަދި ބޯ އަރިކޮށްލާފައި ފާހާނާ ބަލާލި ވަގުތު ކުއްލިއަކަށް ޓީވީ ހުޅުވުނުވެ. އަހަރެންނަށް ސިހިފައި ހަޅޭއްލަވައިގަނެވުނެވެ. ނަމަވެސް ޓީވީން އެވަގުތު ދައްކަމުން ދިޔަ ހަބަރާއެކު، އަހަރެން ދުވެފައި ގޮސް ރިމޯޓު ނެގީމެވެ. އަދި ޓީވީ އަޑު ބާރުކޮށްލީމެވެ. އަހަރެންނަށް ފެނުނު ހަބަރު ގަބޫލުކުރަންވެސް ދަތިވިއެވެ. އަހަރެން މިއޮތްހާ ދުވަހު ކެނޑިނޭޅި ކުރަމުން އައި މަސައްކަތުގައި ހެއްދެވި ފަރާތުން ބަރަކާތްލެއްވި ކަމުގެ އިހުސާސް ކުރެވުނެވެ. އަދި އާއިލާއަށް އިންސާފު ލިބޭނެ އަލި މަގެއް ފެނުނީ ކަމުގައި އަހަރެން ނިންމީމެވެ.


Memberun Gina Kuran Faisaa'eh Nubahan: Adhaalathu - Vaguthu\nއަދާލަތު ޕާޓީގެ މަޝްވަރާ މަޖިލީހުގެ ބައްދަލުވުމެއް\nއަދާލަތު ޕާޓީއަށް ސޮއިކުރާ ފަރާތްތަކަށް ފައިސާ ހުށަހަޅަމުންދާ ކަމަށް ބުނެ ފަތުރަމުންދާ ވާހަކަތައް އެ ޕާޓީން މިއަދު ދޮގު ކޮށްފިއެވެ.\nޕާޓީއަށް ސޮއިކުރާ ކޮންމެ މީހަކަށް ފައިސާގެ ގޮތުގައި 1،500 ރުފިޔާ ދޭނެ ކަމަށް ބުނެ މެސެޖްތަކެއް ދަނީ ދައުރު ކުރުވަމުންނެވެ. ބައެއް މީޑީއާތަކުން މި ކަން ރިޕޯޓް ވެސް ކުރިއެވެ.\nއަދާލަތު ޕާޓީގެ އިސް ތަރުޖަމާނު އަލީ ނަޒީރު "ވަގުތު" އަށް ވިދާޅުވީ "އެއްވެސް ބަޔަކަށް ފައިސާއެއް ނުދެން، އެއީ ހުސް ދޮގު" ކަމަށެވެ.\nނަޒީރު ވިދާޅުވި ގޮތުގައި ދޮގު ވާހަކަތައް ފަތުރަމުން ދަނީ އަދާލަތާ ވާދަވެރި ފަރާތްތަކުންނެވެ. އެ މީހުންގެ މަގްސަދަަކީ ޕާޓީން މެންބަރުން އިތުރުކުރަން ކުރާ މަސައްކަތަށް ހުރަސް އެޅުން ކަމަށް ހޯމް މިނިސްޓްރީގެ ސްޓޭޓް މިނިސްޓަރު ކަން ވެސް ކުރައްވާ ނަޒީރު ވިދާޅުވިއެވެ.\nސަރުކާރު ކޯލިޝަންގައި ހިމެނޭ އަދާލަތު ޕާޓީގައި މިހާރުވެސް 7000 އާ ގާތްކުރާ އަދަދަކަށް މެންބަރުން އެބަތިއްބެވެ. އަދާލަތުން ދާދި ފަހުން ވަނީ 10،000 މެންބަރުން ހަމަކުރުމުގެ ބޮޑު ކެމްޕޭނެއް ފަށާފައެވެ.\nއެ އަދަދަށް މެންބަރުން ހަމަނުވާތީވެ އިލެކްޝަން ކޮމިޝަން (އީސީ) އިން އެ ޕާޓީއަށް ފައިސާއެއް ނުދެއެވެ. ސިޔާސީ ޕާޓީތަކުގެ ގާނޫނުގައި އޮންނަ ގޮތުން ދައުލަތުގެ ފަރާތުން ފައިސާގެ އެހީ ކަނޑައަޅާނީ މަދުވެގެން 10،000 މެންބަރުން ހަމަވާ ޕާޓީތަކަށެވެ.\nސިޔާސީ ޕާޓީތަކުގެ ތެރެއިން ފަސް ވަނަ އަށް މެންބަރުން ގިނައީ އަދާލަތު ޕާޓީގައެވެ. ހަތަރުވަނައަށް އެންމެ މެންބަރުން ގިނައީ އެމްޑީއޭގައެވެ. މި ދެ ޕާޓީގައި ވެސް 10،000 މެންބަރުން ހަމައެއް ނުވެއެވެ.\n10،000 އަށް ވުރެ މެންބަރުން ގިނައީ ތިން ޕާޓީއެއްގައެވެ. އެއީ އިންތިޚާބުތަކުގައި ވެސް އެންމެ ގިނަ ވޯޓު ހޯދާ ތިން ޕާޓީއެވެ. ވެރިކަން ކުރާ މައި ޕާޓީ އެމްޑީޕީ އޮތީ އެއްވަނައިގައެވެ. ދެވަނައިގައި އޮތީ ޕީޕީއެމްއެވެ. ތިންވަނައިގައި އޮތީ ޖުމްހޫރީ ޕާޓީއެވެ.\nޖުލައި 28, 2021 18:08\nކުޑަކުދިން ނަމާދުކުރުމާ ދެކޮޅު ޕާޓީ. ސެކިޔުލަރިޒަމް ތި އުފުލަނީ ކަލޭމެނގެ ކޮނޑުމަތީގަ.\nޖުލައި 28, 2021 22:17\n2023 ވަނައަހަރު 3ހާސްހަމަނުވާނެ ތިދެޕާޓީގަވެސް މިގައުމު ހަލާކުކުރާބައެއް ކޯލިޝަނޭކިޔާފަ އިންތިހާބެއްބޯމަތިވާއިރައް ޔައްމާއިންޖީނޭ ކިއާފަދުވާނެ ފިރިމީހާ ފަހަތުންމަސްބޯޓެއްދުވާހެން ދާއަޅަން


އަޅުގަނޑުމެންގެ މަންމައަކީ ވަރަށް ހުޝިޔާރު، ވަރަށް ހީވާގި، ވަރަށް ހެޔޮ، އަދި ދަރިންގެ ކަންކަމަށް ވަރަށް ބޮޑަށް ސަމާލުކަންދޭ މަންމައެވެ. ބައްޕައެއްގެ އެހީތެރިކަމާއި ނުލާ3އަންހެން ދަރިން ބަލައި ބޮޑުކުރި މަންމައެވެ. ފަރުޟު5ނަމާދު ޤަވާއިދުން އަޅުގަނޑުމެންލައްވާ ކުރުވާ މަންމައެކެވެ. މަންމަގެ އެފަދަ ހުރިހާ ކަންކަމަށް ހަމަ އޭ+ މަތިމައްޗަށްވެސް ޙައްޤުވާނެއެވެ.\nނަމަވެސް މަންމަގެ ވަރަށް ބޮޑު ބަލިފައެއް އޮވެއެވެ. އެއީ ރޭގަނޑު ބޭރުގައި އުޅުމެވެ. އަޅުގަނޑުމެން އެއްވެސް ކުއްޖަކު ތަނަކަށް ދާންޖެހިއްޖެނަމަ ދެވޭނީ މަންމަ އާއިއެކުގައެވެ. ނަމަވެސް މަންމަ ގެއަށް އަންނާނީ ކޮންމެ ރެއަކުވެސް 11، 12 ޖަހާއިރުއެވެ. އުޅުނުތަންވެސް ބުނާނެއެވެ.\nއަބަދުވެސް މިކަން އޮންނަނީ މިހެންނެވެ. ކޮންމެއަކަސް އެއްރޭ ހުވަފެނުގައި އަޅުގަނޑަށް ފެނުނީ ބޮޑު ހުސްބިމެކެވެ. މަންމަގެ ހެދުމުގެ ފަސްބައިގައި ރޯވެ އަނދަނީއެވެ. މަންމައަށް އެ އަލިފާން ނިއްވައެއް ނުލެވެއެވެ. އަޅުގަނޑަށް ހުރެވެނީ މާދުރުގައެވެ. މަންމައާ ގާތެއް ނުވެވެއެވެ.\nއެވަގުތު އެތަނުން ހެޔޮލަފާ ޒާތަށް ހުރި މުސްކުޅި ފިރިހެނަކު ފެނުނެވެ. މަންމަގެ ހެދުމުގައި ރޯވެފައިހުރި އަލިފާން ނިއްވާލަދޭތޯ އާދޭސްކުރީމެވެ. އެމީހާ ބުނީ "ތިއަ އަލިފާނުން މަންމަ ސަލާމަތްކުރަން ބޭނުންނަމަ ގޭގައި ހިފަހައްޓުވާށެވެ! ހިލިހިލާ ޖަހައިގެން ނަމަވެސް އެކަން ކުރާށެވެ!" އެހިސާބުން އަޅުގަނޑަށް ހޭލެވިއްޖެއެވެ.\nއެންމެ ދޮށީ އަޅުގަނޑެވެ. ވީމާ މަންމަ ގޭގައި ހިފަހައްޓަން ކުރާނެ ކަމަކާއިމެދު ވަރަށް ބޮޑަށް ވިސްނާފައި ގޮތެއް ރާވައިލީމެވެ. ނެޓުން ސާޗްކޮށްގެން ބަލިވެ އިންނަ ކަމުގެ ލިޔުމެއް ހޯދީމެވެ. އެލިޔުން އައިޖީއެމްއެޗްގެ ލިޔުމަކަށްވެސް ބަދަލުކުރީމެވެ. ލިޔުން އެއީ އަޅުގަނޑަށް ދީފައި އޮތް ލިޔުމަކަށް ވެސް ބަދަލުކުރީމެވެ.\nއެރޭ މަންމަ ގެއިން ބޭރުގައި އުޅެނިކޮށް އެލިޔުން ވައިބަރކޮށްލީމެވެ.5މިނިޓްވެސް ނުވަނީސް ގެއަށް އަތުވެއްޖެއެވެ. ގެއަށްވަނީވެސް ރޮމުން ރޮމުންނެވެ. ގެއަށް ވަންތަނުން އިރުކޮޅަށް ހޭވެސް ނެތުނެވެ. ހޭއަރައި ކުޑަކޮށް ހަމަޖެހިލީމާ ރޭ ފެނުނު ހުވަފެން ކިޔައިދިނީމެވެ. އަދި އެލިޔުމަކީ ފޭކް ލިޔުމެއް ކަމަށްވެސް ބުނީމެވެ. ނަމަވެސް މަންމަ ގޭގައި މަޑުނުކުރާނަމަ ބޭރަށް ނުކުމެ މަގުމަތިން ނަމަވެސް ދަރިއަކު ހޯދާނެ ކަމަށްވެސް ބުނީމެވެ.\nއެއިގެ3ރޭ ފަހުން މަންމަ ކިޔައިދިނެވެ. "ދަރިފުޅަށް ތިއަ ފެނުނު ހުވަފެނުގައި ވަރަށް ބޮޑު ޙަޤީޤަތެއްވެއެވެ. ސަލްމާއްތަ މެންގެ ގެއަށް އަންނަންފެށި ފިރިހެނަކު މަންމަ ފަހަތުން އަޅައިގަނެގެން އުޅޭތީ މަންމަ މިހުންނަނީ ވަރަށް ބިރުންނެވެ. އެއީ ތަނަވަސް މީހެއްވީމާ ސަލްމާތައަކަށް އެއްޗެއް ބުނާކަށްވެސް ނުކުރެއެވެ."\nއަޅުގަނޑު ބުނީމެވެ. "ދެން މަންމަ އެކަނި ނުދާށެވެ! މަންމަ ފޫހިފިލުވަން ބޭނުމިއްޔާ މަންމަ ގޮވައިގެން ކޮންމެ ރެއަކު މާލެވަށާ3ބުރުވެސް އަހަރެމެން3ބެއިން ޖަހައިފާނެއެވެ. އެކަން އަހަރެމެންނަކަށް ބުރައަކަށް ނުވާނެއެވެ."\nއެހިސާބުން މަންމަ އެކަނި ރޭގަނޑު ގެއިން ބޭރަށް ދިއުން ހުއްޓިއްޖެއެވެ. އަޅުގަނޑޫމެން3ބެއިން އެކަނި ގޭގައި ތިބެންޖެހުން ވެސް ނިމުމަކަށް އައީއެވެ. މާޝާ ﷲ\n- ސަފީނާ / މިއަދުނޫހުގެ ކިޔުންތެރިއެއް


Nuzoo: "Malika" akee miee | Mihaaru\nނުޒުހަތު ޝުއައިބް (ނުޒޫ): "މަލިކާ" އިން ފިލްމީ ދާއިރާ އަށް ތައާރަފު ވާނެ.\nނުޒޫ: "މަލިކާ" އަކީ މިއީ\n26 ޖެނުއަރީ 2017 - 06:017comments\nފިލްމީ ދާއިރާއިން އާ މީހުން ފެންނަލެއް މަދުކަމުން ކަންބޮޑު ވަނީ ހެއްޔެވެ؟ މިއީ ދިވެހި ފިލްމު ބަލާ އެންމެން ވެސް އަބަދު ކުރާ ޝަކުވާއެކެވެ. ފިލްމުތަކުން އަބަދު އެއް ބަޔަކު ފެންނަ ވާހަކަ އާއި އާ މީހުން މި ދާއިރާ އަށް ނުކުންނަލެއް މަދު ވާހަކައަކީ ބާ ވާހަކައެކެވެ.\nއެ މަންޒަރު މިހާރު އެބަ ބަދަލުވެ ވެސް އެވެ.\nއީއެސް އެންޓަޓައިންމަންޓުން އަންނަ މާޗް ދޭއްގައި ރިލީޒް ކުރާ ފިލްމު "މަލިކާ" އަކީ މުޅިން އާ ބަތަލާއަކު ފިލްމީ ދާއިރާ އަށް ތައާރަފު ވާނެ ފިލްމެކެވެ.\nއެ ފިލްމުގެ ޓައިޓްލް ރޯލް ކުޅެފައި ވަނީ އަލަށް ފިލްމެއް ކުޅުނު ނުޒުހަތު ޝުއައިބް (ނުޒޫ) އެވެ. މިއީ އަލަށް ތައާރަފުވާ ބަތަލާއަކަށް ވިޔަސް، ނުޒޫ ވަނީ ފިލްމުގައި އޭނާގެ އެކްޓް ކުރުމުގެ ހުނަރު ދައްކާލައިފަ އެވެ. ފިލްމުގެ ފުރަތަމަ ޓްރެއިލާ އިން ވެސް ނުޒޫގެ ހުނަރު ފެނިގެން ދެ އެވެ.\nއަލީ މުސްތޮފާ (ސެމީ) ޑައިރެކްޓްކޮށްފައިވާ "މަލިކާ" ގައިި ނުޒޫ ފެނިގެން ދާނީ ހަތަރު ބެއިން ތިބޭ އާއިލާއެއްގައި ހުރި ހަމައެކަނި އަންހެން ދަރިފުޅުގެ ރޯލުންނެވެ. އެއީ "މަލިކާ" އެވެ.\nފިލްމް "މަލިކާ" ގެ ޕޯސްޓަރެއް.\nއެއީ އޭނާ ބޮޑުވެގެން އަންނަނީ އާއިލާގެ ފިރިހެން ކުދިންނާ ތަފާތުކޮށް، އެތަކެއް ފުރުސަތުތަކުން މަހުރޫމުވާ ކުއްޖެއްގެ ގޮތުގަ އެވެ. އެކަމަކު ފިލްމްގައި ނުޒޫ ފެނިގެން ދާނީ އާއިލާއަށްޓަކައި ހާއްސަކޮށް ބައްޕަ އަށްޓަކައި ގުރުބާންވާ ބަސް އަހާ މަޑުމައިތިރި އަންހެން ކުއްޖެއްގެ ރޯލުންނެވެ.\nވަރުގަދަ ޓީމެއް އޮތް ބޮޑު، ފިލްމަކުން ނުޒޫ އަށް ފުރުސަތެއް ލިބުނީ ކިހިނެއް ބާވަ އެވެ؟\n"އަސްލު މި ފުރުސަތު ފަހިވީ ގާތް ރައްޓެއްސެއް ކަމަށްވާ އައްޔަ [އެކްޓަރު އަލީ އާޒިމް _ދޮން އައްޔަ)] ގެ ސަބަބުން. ނުޒޫ އަބަދު ވެސް ވަރަށް އިންޓްރަސްޓް ހުންނަ ދާއިރާއެއް އެންޓަޓައިންމަންޓް ދާއިރާއަކީ،" ކުރިން އެނިމޭޝަން ޑާންސް ގްރޫޕާ އެކު ނަށަން އުޅުނު ނުޒޫ ބުންޏެވެ. "އައްޔަ އަބަދު ވެސް ބުނާނެ ފިލްމެއް ކުޅެންވީ ނޫންހޭ. ދެން އެ ކަހަލަ ވާހަކަތަކެއް ދެކެވިފައި އޮއްވައި، މަލިކާގެ ޓީމާ ބައްދަލުވެ، ފިލްމުން ފުރުސަތު ލިބުނީ."\n"ޖެލީ" ގައި ވަޒީފާ އަދާ ކުރަމުން އަންނަ ނ. މަނަދު އަށް އުފަން ނުޒޫ ބުނީ އޭނާ ހުރީ ފުރުސަތު ލިބޭ ވަރަކުން ފިލްމީ ދާއިރާ އިން ކުރިއަށް ދާން ކަމަށެވެ. އެކަމަކު އަދި އޭނާ ނިންމައިގެން ހުރީ ވަޒީފާއެއް އަދާ ކުރަމުން ފިލްމީ މަސައްކަތް ކުރާށެވެ.\n"މަލިކާ" ގެ އިތުރުން ނުޒޫއަކީ ޑާކް ރެއިނުން މިހާރު ހަދަމުން އަންނަ ފިލްމް "މީ ލޯތްބަކީ" ގެ ކާސްޓުންގެ ތެރޭގައި ވެސް ހިމެނުނު ބަތަލާއެކެވެ.\n"އަސްލު އެ ފިލްމަށް ވާހަކަ ދެކެވިފައި އޮއްވައި ވީ ގޮތަކީ ފަހުން މާ ބޮޑަށް ބިޒީވެގެން ޓައިމް ދެވެން ނެގިގެން ފުރުސަތު ދޫކޮށްލަން ޖެހުނީ،" އާއިލާގެ ފަރާތުން ވެސް ސަޕޯޓް ލިބޭކަން ފާހަގަކޮށް އޭނާ ބުންޏެވެ. "ޑާކް ރެއިނާ އެއްކޮށް މަސައްކަތްކޮށްލަން ވަރަށް ބޭނުން. އެފަދަ ފުރުސަތެއް ކުރިއަށް އޮތް ތަނުގައި ލިބޭނެ ކަމަށް އުންމީދު ކުރަނީ."\nއޭނާ ބުނީ "މަލިކާ" އަކީ ފުރަތަމަ ތަޖުރިބާއާ ބަލައިފައި، ކުރިއަށް ދާން ލިބުނު ރަނުގެ ފުރުސަތެއް ކަމަށެވެ.\n"މި ޓީމަށް ބަލާ އިރު ސެމީ އާއި ކޮޕީ އިއްސެ އަދި މޫމިން ފުއާދު އެބަ ހިމެނޭ. އެހެންވެ އެ މީހުންނާ އެއްކޮށް މަސައްކަތްކޮށްލަން ލިބުނީމަ ވަރަށް އުފާވި،" ލ. އަތޮޅާއި މާލޭގައި ޝޫޓްކޮށްފައިވާ "މަލިކާ" އާ ބެހޭ ގޮތުން ނުޒޫ ބުންޏެވެ. "ޓީމް ވޯކް ވަރަށް ރަނގަޅު. ނުޒޫ އާ ކުއްޖަކަށްވީމަ އެންމެންގެ ފަރާތުން ވެސް ވަރަށް ބޮޑު ސަޕޯޓެއް ލިބުނު. އެހެންވެ ވަރަށް ފަސޭހަވި މަސައްކަތް ކުރަން."\nއޭނާ އަދި ބުނީ ފިލްމަށް ކުރެވުނު އެންމެ ރަނގަޅަކަށް މަސައްކަތްކޮށްފައި ހުންނާނެ ކަމަށެވެ.\n"މަލިކާ" ގެ ޓްރެއިލާ.\n"ބެސްޓް ދިނިން. އަސްލު ފުރަތަމަ ފިލްމަށްވީމަ މީގައި އެންމެ ބޮޑަށް ބެލީ ޑައިރެކްޓަރު ހިތްހަމަޖެހޭ ވަރުކޮށް ދިނުން. ނުޒޫ އަމިއްލަ އަށް ވެސް ހިތްހަމަޖެހޭ ކުރެވުނު މަސައްކަތާ ދޭތެރޭ. ދެން އެކަމުން ހުންނާނެދޯ އަދިވެސް ރަނގަޅުކޮށްލަން ޖެހޭ ކަންކަން،" ނުޒޫ ބުންޏެވެ.\nއާއިލީ ލޯބީގެ ހާދިސާތަކެއް ދައްކުވައިދޭ "މަލިކާ" ގައި ނުޒޫގެ ކޯސްޓާރަކީ ޖުމައްޔިލް ނިމާލް (ޖުމަލް) އެވެ. އޭނާ ބުނީ ޖުމަލްއާ އެކު މަސައްކަތްކޮށްލަން ވެސް ވަރަށް ފަސޭހަ ކަމަށެވެ.\nމި ފިލްމްގެ ކާސްޓަށް ބަލާ އިރު ތަޖުރިބާކާރު އެކްޓަރުން ވެސް ހިމެނެ އެވެ. އޭގެ ތެރޭގައި މަރިޔަމް ޝަކީލާ، އަލީ ފާރޫގް، އިސްމާއީލް ޒާހިރު، ނީނާ ސަލީމް އަދި އަހުމަދު އާސިމް ފަދަ ތަރިން ހިމެނެ އެވެ.\nޒުވާން ތަރިންނަށް ބަލާ އިރު ފާތުމަތު އާޒިފާ، ދޮން އައްޔަ، ސުޖީތާ އަބްދުﷲ (ސުޖީ) އަދި އަހުމަދު ޝާކިރު (ޝާއްކޮ އައްމަޑޭ) ފާހަގަކޮށްލެވެ އެވެ.\n"މަލިކާ" ގެ މަންޒަރެއްގައި ނުޒޫ އާއި ޖުމަލް.\n"ޖުމަލް ހަމަ ވަރަށް ބެސްޓް. ވަރަށް ބުނެދީ ހަދާނެ. އެހެންވީމަ ވަރަށް ފަސޭހަ އެކުގައި މަސައްކަތްކޮށްލަން. އަނެއްކާ ނުޒޫ އާ ވިޔަސް، އަންފްރެންޑްލީ ކަމެއް ނެތް،" އޭނާ ބުންޏެވެ.\n"މަލިކާ" އާ ދޭތެރޭ ނުޒޫގެ އުންމީދުތަކެއް އެބަ ހުއްޓެވެ. އޭނާ ބުނީ ފިލްމަކީ ބެލުންތެރިންނަށް ކަމުދާނެ އަދި އިބުރަތްތެރި މެސެޖްތަކެއް ލިބޭނެ ފިލްމެއް ކަމަށެވެ.\n"މީގެ ސްޓޯރީ މިހާރުގެ މުޖުތަމައުގެ ހާލަތާ ވަރަށް ގުޅޭނެ. ނުޒޫ ކެރެކްޓާ އަށް ބަލާ ކަމަށް ވަންޏާ ފިލްމުން ދައްކުވައި ދޭނެ އަންހެން ކުއްޖަކަށްވެގެން ފިރިހެން ކުއްޖަކާ ވަކި ތަފާތެއް ނެތްކަން. އިބުރަތްތެރި އަދި ހޭލުންތެރިކަން ގެނެސްދޭ ކަހަލަ ކަންކަން ފިލްމުން ފެނިގެން ދާނީ،" ނުޒޫ ބުންޏެވެ.


shukuree home Quarantine gai hunnevumah geah vadai gennevee baro gaadiyaa, ah foshithah aruvaigen\nޝުކުރީ ކަރަންޓީނުވުމަށް ގެއަށް ވަޑައިގެންނެވީ ބަރޯ ...\nޔޫތުޗެލެންޖެ 2020- ގުސީއާއި ރައްޔުގެ ހެޓްރިކާއެކު ...\nby vomadmin July 18, 2020\nމާލޭގައި ތިބެފައި ކަރަންޓީނު ވުމަށްދާ ރަށަށް ދިއުމުގެ ދަތުރު ހަމަޖައްސަން ޖެހޭނީ އަމިއްލައަށް ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހަމަޖައްސާފައިވާތީ މިއަދު މާލެން ހުޅުދުއަށް ވަޑައިގެންނެވި އައްޑޫސިޓީ ކައުންސިލްގެ ހުޅުދޫދާއިރާގެ މެމްބަރު އިބްރާހިމް ޝުކުރީ ހުޅުދުއަށް ވަޑައިގަތުމަށްފަހު ހުޅުދޫ ބަނދަރުން ފޮށިތައް ހިފައިގެން ގެއަށް ވަޑައިގެންނެވީ ބަރޯ ގާޑިއާކަށް ފޮށިތައް އަރުވައިގެންނެވެ.\nމައުލޫމާތު ލިބިފައިވާ ގޮތުގައި މިގޮތައް ޝުކުރީ ގެއަށް ވަޑައިގެންނެވީ ކާރު އަދި ޕިކަޕް ދުއްވާ އެއްވެސް ފަރާތަކުން މާލޭގައި ތިބެފައި ކަރަންޓީނަށް އަންނަ އެއްވެސް މީހަކު ކާރަށް ނުވަތަ ޕިކަޕަށް އަރުވައިގެން ދަތުރުކޮށްނުދޭތީއެވެ.\nރަށްރަށުގައި ގޭގައި ކަރަންޓީނުވާން މާލެން އަންނަ ފަރާތްތައް މީގެކުރީން ރަށަށް އައުމުން އެރަށެއްގައި ގާއިމްކޮށްފައިވާ އެސްއެސްޑީ ގްރޫޕްގެ ބެލުމުގެ ދަށުން ސިއްހީމަރުކަޒުގެ އެމްބިއުލެންސުގައި އެމީހަކު ކަރަންޓީން ވުމަށް ހަމަޖެފައިވާ ގެއަކާ ހަމައަށް ގެންގޮސް ދެނީ ރައްކާތެރިކަމުގެ ފިޔަވަޅު އަޅުއްވައިގެންތިބޭ އެރަށެއްގެ ސިއްހީމަރުކަޒުގެ މުވައްޒަފުންގެ ބެލުމުގެ ދަށުންނެވެ.\nއެޗްޕީއޭއިން މިހާރު ހަމަޖައްސާފައި އޮންނަގޮތުން ރަށްރަށުގައި ގޭގައި ކަރަންޓީނުވާ ފަރާތް “ހާލު ބެލުން” ޕޯޓަލްގައި އަމިއްލަ އަށް ނުވަތަ އެހެން މީހެއްގެ އެހީތެރިކަމާއި އެކުގައި ރަޖިސްޓްރީވާން ޖެހެއެވެ. އަދި ރަޖިސްޓްރީވުމަށްފަހު އެ ޕޯޓަލް މެދުވެރިކޮށް ކަރަންޓީންވުމަށް އެދެން ޖެހެއެވެ. ކަރަންޓީން ވާނީ އެމީހަކު އަމިއްލަ އަށް ކަނޑައަޅާ ތަނެއްގައި ކަމަށް އެޗްޕީއޭއިން ރަށްރަށުގައި ކަރަންޓީނުވުމަށް ހަމަޖައްސި އުސޫލުގައިވެއެވެ.\nހާލުބެލުން ޕޯޓަލް މެދުވެރިކޮށް ކަރަންޓީން ވުމަށް އެދުމުން އެކި މަރުހަލާތަކުގައި ޕޯޓަލް އިން އެ މައުލޫމާތު ބެލޭނެ ކަމަށްވެސް ރަށްރަށުގައި ކަރަންޓީނުވުމަށް ހަމަޖެއްސި އުސޫލުގައިވެއެވެ. ކަރަންޓީނުވުމަށް ދާ ރަށަށް ދަތުރު ހަމަޖައްސާނީ އަމިއްލަ އަށް ކަމަށާއި ކަރަންޓީނުގެ މުއްދަތު ފެށޭނީ ރަށަށް ދަތުރުކުރާ ތާރީހުން ފެށިގެން ކަމަށްވެސް އުސޫލުގައިވެއެވެ.\nއުސޫލުގައިވާ ގޮތުގައި “ހާލު ބެލުން” ޕޯޓަލް މެދުވެރިކޮށް އެމީހެއްގެ ސިއްހީ ހާލަތު ކޮންމެ ދުވަހަކުވެސް ރިޕޯޓު ކުރަންޖެހެއެވެ. އަދި ބޭސްފަރުވާ ކުރަމުންދާ އެހެން ބައްޔެއް ނުވަތަ ސިއްހީ އެހެން މައްސަލައެއް އުޅޭ ކަމަށްވާ ނަމަ އެކަމެއްވެސް ރިޕޯޓު ކުރަންޖެހެއެވެ.\nމީދޫ ޒުވާނުންގެ ” ޔޫތު ޗެލެންޖް 2020″ ފުޓްބޯޅަ މުބާރާތް އިއްޔެ ފަށައިފި\nމިހާރު ރާއްޖޭގައި އޮތީ އިއްތިހާދެއްގެ ސަރުކާރެއްކަމަށާ އިއްތިހާދުގައި ނުހިމެނޭ ޕާޓީތަކުގެ މެމްބަރުންނަށް މަޖިލިހުގެ ގޮޑިއެއް ކާމިޔާބު ނުވާނެކަމަށް ...\nކޮވިޑް 19 އަށް އައްޑޫސިޓީގައި ފަރުވާ ދެމުންދިޔަ މީހަކު ނިޔާވެއްޖެ\nއައްޑޫ ސިޓީން ކޮވިޑް-19 އަށް ޕޮޒިޓިވްވެ ހޮސްޕިޓަލްގައި ފަރުވާދެމުންދިޔަ މީހަކު ނިޔާވެއްޖެއެވެ. މައުލޫމާތު ލިބިފައިވާ ގޮތުގައި އައްުއަތޮޅުން މިރޭ ...\nvomadmin May 24, 2021\nކޮވިޑް-19 ޖެހިގެން އިތުރު ދިވެއްސަކު ނިޔާވެއްޖެއެވެ. ހެލްތު ޕްރޮޓެކްޝަން އެޖެންސީ(އެޗްޕީއޭ) އިން ބުނީ ކޮވިޑް ޖެހިގެން ހުޅުމާލެ މެޑިކަލް ...\nބޮލީވުޑްގެ ބަތަލާ އީޝާ ޑިއޯލް ވިހައިފި\nބޮލީވުޑްގެ މަޝްހޫރު އާއިލާ އަކަށް ނިސްބަތްވާ ބަތަލާ އީޝާ ޑިއޯލް ވިހައިފި އެވެ. އިންޑިއާގެ ނޫސްތަކުގައި ރިޕޯޓް ކުރާ ...\nސިޓީ ކައުންސިލްތަކުގެ މެމްބަރުންގެ މުސާރަ ބޮޑުކުރަން ނިންމައިފި\nސިޓީ ކައުންސިލް ތަކުގެ މެމްބަރުންގެ މުސާރަބޮޑުކުރަން ރަށްޔިތުންގެ މަޖިލިހުގެ މާލިއްޔަތު ކޮމިޓީން ނިންމައިފިއެވެ. ސިޓީކައުންސިލްތަކުގެ މުސާރަ ބޮޑުކުރަން މާލިއްޔަތު ...


vnews - Uthuru Korea ge leader aai bahdhalu kuran beynun: Dh Korea ge raees\nއުތުރު ކޮރެއާގެ ލީޑަރާ ބައްދަލުކުރަން ބޭނުން: ދެކުނު ކޮރެއާގެ ރައީސް\nދެކުނު ކޮރެއާގެ ރައީސް މޫން ޖައެ އިން ނޫސްވެރިންގެ ބައްދަލުވުމުގައި -- ފޮޓޯ: އޭއެފްޕީ\nއުތުރު ކޮރެއާގެ ލީޑަރު ކިމް ޖޮން-އުން އާއި ބައްދަލުކުރެއްވުމަށް ބޭނުންފުޅުވާ ކަމަށް ދެކުނު ކޮރެއާގެ ރައީސް މޫން ޖައެ އިން ވިދާޅުވެއްޖެ އެވެ.\nދެ ކޮރެއާގެ ލީޑަރުން އެކުގައި ބައްދަލުކުރަން ބޭނުންވާ ކަން މޫން ހާމަކުރެއްވީ މިއަހަރުގެ ފިނިމޫސުމުގެ އޮލިމްޕިކް ކުޅިވަރުތަކުގައި ބައިވެރިވުމަށް އުތުރު ކޮރެއާގެ ވަފްދެއް ފޮނުވުމަށް ކިމްގެ ސަރުކާރުން ނިންމެވުމާ ގުޅިގެން ބައިނަލްއަގްވާމީ ދުނިޔެއިން އެކަމަށް މަރުހަބާ ކިޔާފައިވަނިކޮށެވެ.\nދެކުނު ކޮރެއާގައި 1988 ވަނަ އަހަރުގެ ހޫނު މޫސުމުގައި ބޭއްވި އޮލިމްޕިކް ކުޅިވަރުތައް ބޮއިކޮޓް ކުރި ފަހުން އުތުރު ކޮރެއާއިން މިއަހަރުގެ އޮލިމްޕިކް ކުޅިވަރުތަކުގައި ބައިވެރިވުމަށް ނިންމާ އެކަން ރަސްމީކޮށް އިއުލާން ކުރީ އިއްޔެގެ ވަގުތެއްގަ އެވެ.\nއުުތުރު ކޮރެއާގެ ރަސްމީ އިއުލާނަށްފަހު ނޫސްވެރިންނާ ބައްދަލުކުރައްވާ މޫން ވިދާޅުވީ އިއްޔެ އަކީ ރަނގަޅު ފެށުމެއް ކަމަށާއި، އިއްޔެގެ މަޝްވަރާތަކަކީ ދެ ކޮރެއާ ގުޅިގެން ކުރިއަށް ދިއުމަށް އެޅުނު ފުރަތަމަ ފިޔަވަޅު ކަމަށެވެ.\nދެކޮރެއާގެ އޮފިޝަލުން އިއްޔެ ބައްދަލުކުރެއްވީ ދެކުނު ކޮރެއާގައި ބާއްވާ ފިނި މޫސުމުގެ ކުޅިވަރުތަކުގައި އުތުރު ކޮރެއާގެ އެތްލީޓުން ބައިވެރިކުރުމާ ގުޅޭގޮތުންނެވެ.\nމޫން ވިދާޅުވީ ދެވަނަ ފިޔަވަޅަކީ ނިއުކްލިއާ ހަތިޔާރު އުފެއްދުން ހުއްޓުވުމަށް އުތުރު ކޮރެއާއަށް ބާރުއެޅުމުގެ ގޮތުން އެގައުމާއެކު ވާހަތައް ބޭއްވުން ކަމަށެވެ. އަދި ކޮންމެ ވަގުތެއްގައިވިޔަސް ކިމް އާ ބައްދަލުކުރެއްވުމަށް ތައްޔާރަށް ހުންނެވި ކަމަށް މޫން ވިދާޅުވި އެވެ.\nކިމް އާއި އެކު މަޝްވަރާ ބައްދަލުވުމެއް ބާއްވާ ނަމަ އެބައްދަލުވުން ބާއްވަންވާނީ އެކަމަށް އެންމެ އެކަށީގެންވާ ވަގުތުގައި ވާހަކަތަކުން ނަތީޖާ ނުކުންނާނެ ކަމުގެ ޔަގީންކަން އޮތް ހާލަތެއްގައި ކަމަށްވެސް މޫން ވިދާޅުވި އެވެ.\nއުފެއްދުން މަނާކޮށްފައިވާ ހަތިޔާރު އުފެއްދުން ހުއްޓުވުމަށް އުތުރު ކޮރެއާއަށް ބާރު އެޅުއްވުމުގެ ގޮތުން ދެކޮރެއާއިން މަޝްވަރާގެ މޭޒަން ހާޒިރުވާން ޖެހޭ ކަމަށް މީގެ ކުރިންވެސް މޫން ވަނީ ވިދާޅުވެފަ އެވެ. ކިމް ގެ ސަރުކާރުން ނުރައްކާތެރި ހަތިޔާރު އުފައްދާ ނިއުލިއާ ޓެސްޓްތައް ކުރަމުންދާތީ އދ އިން ވަނީ އެގައުމާ ދެކޮޅަށް ދަތިކުރުމުގެ ފިޔަވަޅުތައްވެސް އަޅާފަ އެވެ. އެހެންނަމަވެސް އާ އަހަރުގެ ހިތާބުގައި ކިމް ވަނީ އޭނާގެ އަސްކަރިއްޔާއިން އިތުރު ހަތިޔާރު އުފައްދާ ޓެސްޓުކުރުމަށް އިތުރު މަސައްކަތްތައް ކުރާނެ ކަމަށް ވިދާޅުވެފަ އެވެ.\nއުތުރު ކޮރެއާ އިން ފައްކާކުރަމުންދާ ނިއުކްލިއަ ހަތިޔާރުގެ މައްސަލާގައި އެންމެ ބޮޑަށް ކަންބޮޑުވުން ފާޅުކުރަނީ އެމެރިކާ އިންނެވެ.\nމޫންވެސް ވިދާޅުވެފައިވަނީ އެމެރިކާއާއި ދެކުނު ކޮރެއާގެ ހިޔާލު އެއްގޮތް ކަމަށާއި، އެ ދެ ގައުމުން ހިއްސާ ކުރާ ސެކިއުރިޓީއާއި ގުޅޭ އެއްބަސްވުމެއްގައިވާ ގޮތުން އުތުރު ކޮރެއާގެ ނިއުކްލިއާ ހަތިޔާރާ މިސައިލްތަކުން ސަލާމަތް ވުމަށް އެމެރިކާއާއި އެކު ދެކުނު ކޮރެއާއިން މަސައްކަތް ކުރާނެ ކަމަށެވެ.\nދާދިފަހުން ކިމް ވެސް ވަނީ އެމެރިކާއަށް ވަރުގަދަ އިންޒާރެއް ދެއްވާފަ އެވެ. އެގޮތުން ކިމް ވިދާޅުވީ އޭނާގެ މޭޒު ކޮޅުގައިވާ ނިއުކްލިއަ ބަޓަނުން ކޮންމެ ވަގުތަކުވެސް އެމެރިކާއަށް ހަމަލާ ދެވިދާދެ ކަމަށެވެ.\nކިމްގެ ވަހަކަފުޅާ ވިއްދައިގެން އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެފައިވަނީ އޭނާގެ ނިއުކްލިއާ ބަޓަން މާ ބޮޑުވެފައި ކިމްގެ ބަޓަނަށް ވުރެ ބާރު ގަދަވާނެ ކަމަށެވެ. އަދި ކޮންމެ ވަގުތަކުވެސް އެ ބަޓަނާ ކުޅުމުގެ އިހްތިޔާރް ޓްރަމްޕަށް ލިބިވަޑައިގެންފައިވާ ކަމަށްވެސް ޓްރަމްޕް ވިދާޅުވެފައިވެ އެވެ.


ފިލްމު "ސޯލް" ލޯންޗް ކުރަން ބޭއްވި އިވެންޓްގެ ތެރެއިން.\nމިހާރު އއ. މަތީވެރީގައި ޝޫޓް ކުރަމުން އަންނަ މި ފިލްމަކީ މި އަހަރު ބާއްވާ ސާކް ފިލްމު ފެސްޓިވަލްގެ ކުރު ފިލްމު ކެޓަގަރީ އަށް ހާއްސަކޮށްގެން ހަދާ 15 މިނިޓްގެ ފިލްމެކެވެ. "ސޯލް" އަކީ ސީޒަންގެ ފިލްމު ކުންފުނި އެސް ޕްރޮޑަކްޝަނާއި ބައިސްކޯފް ގުޅިގެން ހަދާ އެއްޗެކެވެ.\nރާއްޖޭގެ ގުދުރަތީ ރީތިކަމުގެ ބިނާކޮށް ހަދާ ފިލްމުގެ ތަރިންގެ ތެރޭގައި ސްރީ ލަންކާގެ ދެ ފަންނާނަކު ވެސް ހިމެނޭ އިރު، މީގެ ކާސްޓުން ޖުމައްޔިލް (ޖުމަލް) ނިމާލާއި ނުޒުހަތު (ނުޒޫ) ޝުއައިބް ވެސް ފެނިގެން ދާނެ އެވެ.\n"ސޯލް" ގެ މަންޒަރުތަކެއް މަތިވެރީގެ އިތުރުން މާލެ އާއި މާލެ ކައިރި ރަށްތަކެއް ވެސް ވަނީ ނަގަން ހަމަޖެހިފަ އެވެ. ސީޒަން ޑައިރެކްޓްކޮށް އެންމެ ފަހުން ބެލުންތެރިންނަށް ގެނެސް ދިން ފިލްމަކީ 2016 ގައި ރިލީޒް ކުރި "ވަފާތެރި ކެހިވެރިޔާ" އެވެ.\nWelcome to maldives @amilakarunanayake_ak @nipunijwilson #themovieSoul press pic.twitter.com/PMAX0bDxuJ\n— Sproductions (@Sproductions4) January 6, 2019\nސާކް ފިލްމު ފެސްޓިވަލަށް ހާއްސަކޮށްގެން އޭނާ ކުރު ފިލްމެއް ހަދާ އިރު، މީގެ ކުރިން ސީޒަންގެ ދެ ފީޗާ ފިލްމެއް ސާކް ފިލްމު ފެސްޓިވަލްގައި ވާދަކޮށްފައިވެ އެވެ. އެއީ 2014 ގެ "އިންސާނާ" އާއި 2015 ގެ "އަހުޝަމް" އެވެ. "އިންސާނާ" އަކީ ފެސްޓިވަލުގައި ބައިވެރިކޮށްގެން ބްރޯންޒް މެޑެލް ވެސް ލިބުނު ފިލްމެކެވެ.\nސީޒަން ދެން އެންމެ އަވަހަށް ސްކްރީނުން ފެންނާނީ އަންނަ މަހުގެ 27 ގައި ރިލީޒް ކުރާ ހޮރޯ ކޮމެޑީ "40+" އިންނެވެ.\nބަރޯގެ ފުރަތަމަ އޮރިޖިނަލް ލަވަ ތައްޔާރު\nދެހާސް ސޯޅަ ވަނަ އަހަރު ޓީވީއެމުން ގެނެސް ދިން މޯލްޑިވިއަން އައިޑޮލް ސީޒަން ދޭއްގެ ގަދަ ތިނެކުށް ޖާގަ ހޯދި ޝަމްވީލް (ބަރޯ) މުހައްމަދުގެ ފުރަތަމަ އޮރިޖިނަލް ލަވަ އެހުންތެރިންނަށް ދޫކޮށްލަން ތައްޔާރުވެއްޖެ އެވެ.\nHeres my upcoming first original song Odidheela teaser from album Soru - Releasing on 10th January and will be available from @lavafoshi #AlbumSoru #Odidheela pic.twitter.com/acwIHENIZO\n— Shamveel (@shamveelmohamed) January 7, 2019\nމި މަހުގެ 10 ވަނަ ދުވަހު ނެރޭ މި ލަވައަކީ އޭނާގެ އަލަތު އަލްބަމް "ސޮރު" ގައި ހިމެނޭ "އޮޑިދީލަ" އެވެ. މަސްވެރިންގެ ވާހަކަ ކިޔައިދޭ ލަވައިގެ އޯޑިއޯ ޓީޒާއެއް ވެސް މިހާރު ވަނީ އިއްވާލައިފަ އެވެ. ޔަގީނުން ވެސް މި ލަވަ ވެގެން ދާނީ ބަރޯގެ ފޭނުންނަށް ވަރަށް ވެސް ހާއްސަ ލަވައަކެވެ. މުޅި ލަވަ އަޑު އަހާލަން ލިބެންދެން ޓީޒާ އަޑުހައިލާށެވެ.\nމިއީ އަމިއްލަ ރާގަކަށް ހަދާފައިވާ ދިވެހިވަންތަ ލަވައެކެވެ. "ސޮރު" ގެ ލަވަތައް ބަރޯ ނެރެން ނިންމާފައި ވަނީ ވަކިވަކިން އެކި ފަހަރު މަތިންނެވެ.\n"ރާޅެއްހެން" އަޑު އަހައިލެވޭނެ\nއަންނަ މަހުގެ4ވަނަ ދުވަހު އޮލިމްޕަސް ސިނަމާ އަށް ގެންނަ ޑާކް ރެއިން އެންޓަޓައިންމަންޓްގެ ފިލްމު "ގޮށްރާޅު" ގެ ލަވަ "ރާޅެއްހެން" ލަވަފޮށްޓަށް ދޫކޮށްލައިފި އެވެ.\n— Dark Rain Ent (@DarkRainEnt) January 4, 2019\nމި ލަވައަކީ މޯލްވިޑިއަން އައިޑޮލްގެ ޖަޖެއްގެ ގޮތުގައި ފެނިގެން ދިޔަ ހުނަރުވެރި ލަވަކިޔުންތެރިޔާ އިސްމާއީލް އައްފާން ކިޔާފައިވާ ލަވައެކެވެ. "ރާޅެއްހެން" އަކީ އޭނާ ކިޔާފައިވާ ލަވަތަކުގެ ތެރެއިން ވެސް ކުރިން ވެސް އެހުންތެރިންގެ މަގުބޫލުކަން ހޯދާފައިވާ ލަވައެކެވެ.\n"ގޮށްރާޅު" އަކީ އަހުމަދު ޝިނާން ޑައިރެކްޓްކޮށް ގެނެސްދޭ ކްރައިމް ތުރިލާއެކެވެ. މި ފިލްމުގެ މައި ތަރިއަކީ ޖުމަލް އެވެ.\nއަންނަ މަހު ރިލީޒް ކުރާ ފިލްމު "ގޮށްރާޅު" އިން ފިލްމީ ދާއިރާ އަށް ތައާރަފުވާ ލަވަކިޔުންތެރިޔާ ހަސަން (ޒަކިއްޓެ) އިރުފާންގެ ފުރަތަމަ އޮރިޖިނަލް ލަވަ "ހީލާށޭ" ގެ ޓީޒާއެއް ވެސް ސައުންޑްކްލައުޑަށް ފޮނުވާލައިފި އެވެ،\nHere'sateaser for my first original ,#Heelaashey\nThe official song & video will be released later this month.\nDo drop some feedback if you may!\nCheers#heelaashey https://t.co/K1rt8dW0Yd pic.twitter.com/AiWy1h4BrL\n— Zakitte (@ZakitteOfficial) January 5, 2019\nޒަކިއްޓެއަކީ މޯލްޑިއަން އައިޑޮލް ސީޒަން ދޭކުން ބެލުންތެރިންގެ މަގުބޫލުކަން ހޯދި ފަންނާނެކެވެ. އޭނާ ބުނި ގޮތުގައި "ހީލާށޭ" ލަވަ ނެރެން ނިންމާފައި ވަނީ މި މަހުގެ ފަހުކޮޅު އެވެ.\nއެހެންވެ މި ލަވައަށް ޒަކިއްޓެގެ ފޭނުން އިންތިޒާރު ކުރާނެ އެވެ. ލަވަ ނެރޭ އިރު މީގެ ވީޑިއޯ ވެސް ބެލުންތެރިންނަށް ގެނެސް ދޭން ވަނީ އަމާޒު ހިފައިފަ އެވެ.\nއިތުރު ލިޔުންތައް އަލީ ސީޒަން ދިވެހި ފިލްމް އިންޑަސްޓްރީ ޑާކް ރެއިން އެންޓަޓެއިންމެންޓް


"Blue Moon" Dhuniyeyge Ethah Sarahahdhakah Fennane! - Vaguthu\nއުޑަމަތި ރީތި ސާފު ހަނދުވަރެއް ދޭ ރޭރެއަކީ ގިނަ ބަޔަކު އެ މަންޒަރެއް ބަލާލަން ބޭނުންވާ މަންޒަރުތަކެވެ. ހަނދަކީ އޭގެ ޒާތުގައި އާދަޔާ ޚިލާފު ރީތި އެއްޗަކަށްވާ އިރު ވަގުތާއި މޫސުމާއި، ދުނިޔެ އިރު ވަށައިގެން ދައުރުވާ ގޮތާއި އެކު ހަނދު ތަފާތު އެކި ގޮތް ގޮތަށް ފެެނެއެވެ. އަދި ކޭތަ ހިފުމާއި މަދުން ނޫނީ ނުފެންނަ ގޮތް ގޮތަށް ހަނދު ދުނިޔެއަށް ފެންނަން ހުރެއެވެ.\n"ބްލޫ މޫން"އަކީ ވަރަށް މަދުން ނޫނީ ދުނިޔޭގެ ގިނަ ހިސާބުތަކަށް ހަނދު ނުފެންނަ ގޮތެެކެވެ. އެވްރެޖްކޮށް ދެ އަހަރާއި ބައިން މި ގޮތަށް ހަނދު ފެނުނު ނަމަވެސް އެ ހަނދު ފެންނަނީ މަދު ތަންތަނަށެވެ. އެއާ ޚިލާފަށް މިއަަހަރު ދުނިޔޭގެ ގިނަ ހިސާބުތަކަށް މި ހަނދު ފެންނާނެ ކަމަށް ނާސާ އާއި ހަވާލާދީ ސީއެންއެންގައި ވަނީ ބުނެފައެވެ.\nހަނދު ދައުރުވާ ގޮތަށް ބަލާއިރު ކޮންމެ މަހަކު ވެސް ފުރިހަމަ ހަނދު ފެންނަ އެއްދުވަސް ދެއެވެ. އެ ދުވަސް ކަލަންޑަރުގައި ހަނދު ފުރިހަމަވާ ދުވަހުގެ ގޮތުގައި ފާހަގަކުރާ ދުވަހާއި ދިމާވަނީ ކޮންމެ ތިން އަހަރަކުން އެއް އަހަރެވެ.\nއޮކްޓޯބަރު މަހުގެ 31 ވަނަ ދުވަހު މި ފަހަރު ފެންނަ ފުލްމޫން އަކީ ގިނަ ބަޔަކު ފުރަބަންދުގައި ތިއްބާ ފެންނަ ހަނދަށް ވާތީ މި ފަހަރު ހަނދު ބަލާލަން ބޭނުންވާ މީހުން ގިނަ ވާނެ ކަމަށް ބެލެވެއެވެ. މިއީ 1944ގެ ފަހުން މިހާ ގިނަ ތަންތަނަށް ހަނދު ފެންނަ ފުރިހަމަ ފުރަތަމަ ފަަހަރެވެ.\nބްލޫ މޫން ކީ ނަމަވެސް މި ގޮތަށް ހަނދު ފެންނަ އިރު ހަނދު ނޫކުލައިގައި ނުފެނިދާނެއެވެ. ހަނދު ހަމަލޮލަށް ފެންނަ ކުލަ ތަފާތުވެސް ވެދާނެއެވެ. އަދި ވަށައިގެން ހުންނަ ކޮޅުތަކާއި މޫސުމާއި ހިރަފުސް ފަދަ ކަންކަމަށް ހަނދު ފެންނަ ކުލަ ބަރޯސާވާކަން ފާހަގަކޮށްލެވެއެވެ.\nސެޕްޓެމްބަރު 26, 2020 18:37\nސެޕްޓެމްބަރު 26, 2020 19:14\nއެކަމަކު އަހަންނަށް ފެންނުނީ ރީނދޫ ހަނދެއް.


Dhuvaafaru Futsal Challenge ge2vana matchun Dark Park ah molheh\nމެޗްގެ މޮޅު ކުޅުންތެރިއަކަށް ހޮވުނު ޑާކްޕާކްގެ ޖާޒީ ނަންބަރު 96 މުސްލިމް މުޙައްމަދު (ރޮނާ)--\nދުވާފަރު ފުޓްސަލް ޗެލެންޖުގެ ދެވަނަ މެޗުން ޑާކްޕާކަށް މޮޅެއް\nދުވާފަރު ޔޫތް މޫވްމަންޓުން އިންތިޒާމް ކޮށްގެން ރ. ދުވާފަރުގައި މިހާރު ކުރިއަށްދާ "ދުވާފަރު ފުޓްސަލް ޗެލެންޖްގައި މިއަދު ޑާކްޕާކް އާއި ދުވާފަރު ޕޮލިސް ޓީމް ބައްދަލުކުރި މެޗް ބޮޑު ތަފާތަކުން ޑާކްޕާކް ކާމިޔާބުކޮށް މުބާރާތުގެ ފެށުން ރަގަޅު ކޮށްފިއެވެ.\nމިމެޗް ޑާކްޕާކް ކާމިޔާބު ކޮށްފައިވަނީ 2-6 ގެ ބޮޑު ނަތީޖާ އަކުންނެވެ. ދުވާފަރު ދަންޑަހެލު ސްޓޭޑިއަމްގައި ކުޅުނު މިމެޗުގެ ފުރަތަމަ ހާފްގެ ކުރީކޮޅުގައި ޑާކްޕާކް އިން ވަނީ ލަނޑެއް ކާމިޔާބުކޮށް އެޓީމަށް ލީޑު ހޯދައިދީފައެވެ. މިގޯލު އެޓީމަށް ކާމިޔާބުކޮށްދިނީ އެޓީމުގެ ޖާޒީ ނަންބަރު 97 އަޙްމަދު ޢީސާ އެވެ. މިގޯލަށްފަހު ޕޮލިސް ޓީމުން ގިނަ ހަމަލާތަކެއް ފޮނުވާލުމަށް މަސައްކަތް ކުރި ނަމަވެސް ޑާކްޕާކްގެ ޑިފެންސް ލައިނުންވަނީ އެހަމަލާތައް ދިފާއު ކޮށްފައެވެ.\nމެޗްގެ ފުރަތަމަ ހާފް ނިމެންދަނިކޮށް ޑާކްޕާކްއިން ގިނަ ހަމަލާތަކެއް އުފައްދާ އިތުރު ގޯލެއް ވަނީ ކާމިޔާބު ކޮށްފައެވެ. މިގޯލު އެޓީމަށް ކާމިޔާބު ކޮށްދީފައިވަނީ ޖާޒީ ނަންބަރު 96 މުސްލިމް މުޙައްމަދު (ރޮނާ) އެވެ. ފުރަތަމަ ހާފް ނިމުނުއިރު 0-2 ގެ ނަތީޖާއަކުން ޑާކްޕާކް ކުރީގައި އޮތްއިރު ދެވަނަ ހާފް ފަށައިގެން އިރު ކޮޅެއް ނުވެ ޑާކްޕާކްގެ ޖާޒީ ނަންބަރު 97 އަޙްމަދު ޢީސާ އޭނާގެ ދެވަނަ ލަނޑާއެކުވަނީ އެޓީމުގެ ލީޑު ފުޅާ ކޮށްދީފައެވެ. އޭގެ ދެމިނެޓް ފަހުން ޑާކްޕާކް އަށް ލިބުނު ޕެނަލްޓީއަކުން އެޓީމުގެ ޖާޒީ ނަންބަރު 96 މުސްލިމް މުޙައްމަދު (ރޮނާ) ވަނީ ގޯލެއް ކާމިޔާބުކޮށްފަ އެވެ. މިލަނޑާއެކު ޑާކްޕާކްއިން ވަނީ ހަމަޖެހިލާފައެވެ. ނަމަވެސް ޑާކްޕާކްގެ ކީޕަރު ހެދި މިސްޓޭކަކުން ދުވާފަރު ޕޮލިސް ޓީމްގެ ޖާޒީ ނަންބަރު 10 މުޙައްމަދު އަޙްމަދު އެޓީމްގެ ފުރަތަމަ ގޯލު ކަމީޔާބުކުރިއެވެ.\nމެޗް ނިމެންދަނިކޮށް ޕޮލިސް ޓީމުން ވަނީ އިތުރަށް ހިތްވަރުކޮށް ލަނޑުޖަހާނެ ފުރުސަތުތަކެއް ހޯދާ އިތުރު ގޯލެއް ކާމިޔާބު ކޮށްފައެވެ. މިގޯލު އެޓީމަށް ކާމިޔާބު ކޮށްދިނީ އެޓީމުގެ ޖާޒީ ނަންބަރު5ޙުސައިން ރަމީލް (ރަންމަ) އެވެ. އެލަނޑާއެކު ޑާކްޕާކްގެ ކުޅުން އިތުރަށް ވަރުގަދަކޮށް ޕޮލިސް ޓީމުގެ ގޯލަށް ގިނަ ހަމަލާތަކެއް ފޮނުވާލިއެވެ.\nމިހަމަލާތަކުގައި ޕޮލިސް ޓީމުގެ ކޮޅަށްވަނީ އިތުރު ދެ ގޯލު ވަދެފައެވެ. މިގޯލުތައް އެޓީމަށް ކާމިޔާބު ކޮށްދީފައިވަނީ ޖާޒީ ނަންބަރު 96 މުސްލިމް މުޙައްމަދު (ރޮނާ) އަދި ޖާޒީ ނަންބަރު9އިޔާދު ސަހާޢުއެވެ.\nމިމެޗްގެ މޮޅު ކުޅުންތެރިއަކަށް ހޮވިފައިވަނީ ޑާކްޕާކްގެ ޖާޒީ ނަންބަރު 96 މުސްލިމް މުޙައްމަދު (ރޮނާ) އެވެ. އޭނާ ވަނީ މިމެޗުގައި ހެޓްރިކްވެސް ހަދާފައެވެ.\nމިމުބާރާތުގައި މާދަމާވެސް ވަރުގަދަ މެޗުތަކެއް ކުޅުމަށްވަނީ ހަމަޖެހިފައެވެ. އެގޮތުން ފުރަތަމަ މެޗުގައި ބައްދަލު ކުރާނީ އެލަވަން އެޓޭކާސް އަދި ދުވާފަރު ޕޮލިސް ޓީމެވެ. ފަހު މެޗުގައި ބައްދަލުކުރާނީ ސިލްވަރ ޔުނައިޓެޑް އަދި ޑާކްޕާކްއެވެ.


SunOnline: Muli airport ge masakkai mi mahu bayakaa havaalu kuranee\nމުލީ އެއާޕޯޓުގެ މަސައްކަތް މިމަހު ބަޔަކާ ހަވާލު ކުރަނީ\nއައިޝަތު ފަރީޙާ 04 Feb 2021, 11:49\nމ. މުލި --\nމ. މުލީގައި އެއާޕޯޓެއް ތަރައްގީ ކުރުމަށް މި މަހުގެ ތެރޭ ބަޔަކާ ހަވާލުކުރައްވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައްޔިތުންގެ މަޖިލިސް މިއަހަރަށް ހުޅުވައިދެއްވާ ދެއްވި ރިޔާސީ ބަޔާނުގައި ރައީސް ވިދާޅުވީ ލާމަރުކަޒު ކުރުމުގެ ނާރެހަކީ ފަސޭހަ ދަތުރުފަތުރުގެ ނިޒާމަކުން ރާއްޖެ ގުޅާލުން ކަމަށެވެ.\n"މި މަސައްކަތުގެ ދަށުން އަޅުގަނޑުމެން ތަރައްގީކުރި ހއ. ހޯރަފުށީ އެއާޕޯޓު، މިދިޔަ އަހަރު ހުޅުވައި، މިހާރު އަންނަނީ ހިދުމަތް ދެމުން. އަދި މި އަހަރުގެ ތެރޭގައި އިތުރު ފަސް ރަށެއްގައި އެއާޕޯޓް ހެދުމަށް ގަސްތުކުރަން. އޭގެ ތެރެއިން، މ. މުލީގައި ތަރައްގީކުރާ އެއާޕޯޓުގެ މަސައްކަތް، އިރާދަކުރެއްވިއްޔާ މިމަހުގެ ތެރޭގައި ބަޔަކާ ހަވާލުކުރެވޭނެ،" ރައީސް ވިދާޅުވިއެވެ.\nއިތުރު ހަތަރު ރަށުގައި އެއާޕޯޓު ތަރައްގީ ކުރަން ބީލަމަށް ހުޅުވާލާފައިވާކަން ރައީސް ފާހަގަ ކުރެއްވިއެވެ. އެގޮތުން ބ. ތުޅާދޫ އާއި ށ. ބިލަތްފަހި އަދި ތ.ވިލިފުއްޓާއި ހދ. މަކުނުދޫގައި އެއާޕޯޓު އެޅުމުގެ މަސައްކަތް ކުރުމަށް ޝައުގުވެރިވާ ފަރާތްތަކަށް އެކްސްޕްރެޝަން އޮފް އިންޓްރެސްޓު ހުށަހެޅުމުގެ ފުރުސަތު ވަނީ ހުޅުވާލައިފައެވެ.\nމުލީގައި އެއާޕޯޓެއް އެޅުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދުފުޅެކެވެ. 2019 ވަނަ އަހަރުގެ ބަޖެޓުގައި އަދި 2020 ވަނަ އަހަރުގެ ބަޖެޓުގައިވެސް މުލީ އެއާޕޯޓު މަޝްރޫއު ހިމެނިއެވެ.\nމީގެ އިތުރުން ހަލުވިގެ ފެރީގެ ނިޒާމުން އުތުރުގެ ތިން އަތޮޅު ގުޅައިލުމަށް އެމްޓީސީސީ އާއެކު އެއްބަސްވުމެއް އެކުލަވަލާ އެ ކުންފުންޏަ އެ މަސައްކަތް ހަވާލުކޮށްފައިވާ ކަން ރައީސް ފާހަގަ ކުރެއްވިއެވެ.\nމި ފެރީގެ ނިޒާމުގެ ދަށުން މިއަހަރގެ ނިވެމްބަރު މަހު ދަތުރުތައް ފެށޭނެ ކަމަށް ޕްލޭނިން އެންޑް އިންފްރާސްޓްރަކްޗާ މިނިސްޓްރީ އިން ވަނީ ބުނެފައެވެ.


KEYONIRU COLUMN: Dhivehiraajje, salaahudheenul ayyoobee ge inthizaarugai! – adduLIVE\nކެޔޮނިރު ކޮލަމް: ދިވެހިރާއްޖެ ސޮލާހުއްދީނުލް އައްޔޫބީގެ އިންތިޒާރުގައި!\n1 Jul 28, 2018, 09:44 މުހައްމަދު ބުޝްރީ\nދިވެހި ރާއްޖެ، ފޮޓޯ: ފްލިކަރ/ބަދުރުއްދީން\nމިދިވެހި ޤައުމު މިވަގުތު މިއޮތީ ހޮސްޕިޓަލެއްގައިނަމަ އައި.ސީ.ޔޫ ގައެވެ! މަގުމަތީގައި ނަމަ ކާރޫބާރޫ ބޮޑު ހަތަރު އަނގޮޅިއެއްގައެވެ! ކަނޑުމަތީގައިނަމަ ބޮޑުސިންގާ ތޫފާނެއްގެ މެދުގައެވެ! އަދި، ޖައްވުގައި ނަމަ "ބްލެކް ހޯލް" އެއްގައި ތާށިވެފައެވެ. ޤައުމުގެ ހާލުގެ ދުލުން ގޮވަމުން ދަނީ މިޤައުމަށް މައުނަވީ، ހަޤީޤީ ބަދަލު ގެނެސްދޭނެ، ޤައުމު ހިންގާގޮތަށް އިންޤިލާބީ ބަދަލު ގެނެސްދޭނެ، ދީންވެރި "ސަލާހުދީނުލް އައްޔޫބީ" އަކަށެވެ. އެފަދަ ލީޑަރެއް ކޮބައިތޯއެވެ. އަދި ފެންނާކަށް ނެތެވެ!\nދިވެހި ރައްޔިތުންނާއި ޤައުމަށް ކުރިމަތިވެފައިވާ ޙަޤީޤީ މައްސަލަތައް ފާހަގަކޮށް އެމައްސަލަތައް ޙައްލުކޮށް، ޤައުމު އިތުރު މައްސަލަތަކެއްގެ ތެރެއަށް ވައްޓާނުލުމަށް އެންމެ ފުރިހަމަ ގޮތުގައި މަސައްކަތްކުރި އެއްވެސް ސަރުކާރެއް ރާއްޖޭގެ މާޒީގައި ފެނިފައި ނެތެވެ. ބޮޑު އިންތިހާބެއް ކުރިމަތީގައި އޮތްއިރު ދިވެހި ރައްޔިތުން އެދެނީ އެފަދަ ކެންޑިޑޭޓަކަށެވެ. ދިވެހިރާއްޖޭގައި މަލްޓިޕާޓީ ނިޒާމު ތަޢާރަފުވުމަށްފަހު، ފާއިތިވެދިއަ ދުވަސްތަކުގައި، ދިވެހިރާއްޖޭގައި އުފެދުނު ކޮންމެ ސިޔާސީ ޕާޓީއަކާއި އަދި ސަރުކާރެއްގެ ފަރާތުންވެސް ދިވެހިންނަށް ތަޖްރިބާ ކުރަންޖެހިފައި ވަނީ ރައްޔިތުންނަށްވުރެ ސިޔާސީ ވެރިންގެ މަސްލަހަތު އިސްކުރުމުގެ މައްސަލައެވެ. ދިވެހިރާއްޖެފަދަ މީސްކޮޅުމަދު ޤައުމަކަށް މަލްޓި-ޕާޓީ ނިޒާމުން ލިބެމުންދާ ފައިދާއަށްވުރެ ލިބޭ ގެއްލުން މާބޮޑެވެ.\nސިޔާސީ ޕާޓީގެ ނިޒާމުގެ ވެރިކަން ރާއްޖެއަށް ތައާރަފްވި ފަހުން ރައްޔިތުން ކުރި ތަޖްރިބާތަކުގެ އަލީގައި، ޙަޤީޤީ ހެޔޮބަދަލުތައް ދިވެހި ޤައުމަށާއި ރައްޔިތުންނަށް ގެނެސްދިނުމުގެ ކުޅަދާނަކަމާއި ނަޒާހަތްތެރިކަން ހުރި ސިޔާސީ ޕާޓީއެއް އަދި ސިޔާސީ ލީޑަރެއްވެސް މިހާތަނަށް ފެނިފައެއް ނެތެވެ.\nޤައުމާއި ރައްޔިތުން ބޭނުންވަނީ ސަރުކާރާއި އަދި ދައުލަތް ހިންގުމަށް 'އިންޤިލާބީ ބޮޑެތި' ބަދަލު ގެނެސްދޭނެ އަދި މަލްޓިޕާޓީ ނިޒާމު ތަޢާރަފުވުމުން ދިވެހިރައްޔިތުންނަށް ކުރިމަތިލާން ޖެހިފައިމިވާ ޢަދަދުނުކުރެވޭ ގެއްލުންތައް ފޫބައްދައި، ދިވެހި ޤައުމަށް މުޅިންއާ ބަދަލުތަކެއް ގެނސްދެވޭނެ ލީޑަރެކެވެެ. ބާމޫނުތަކެއް ނޫނެވެ. މުޅިން އާ މޫނެކެވެ. ޕާރޓީ ކެންޑިޑޭޓެއް ނޫނެވެ. "މިނިވަން" ކެންޑިޑޭޓެއް ނޫނެވެ. ރައްޔިތުންގެ ކެންޑިޑޭޓެކެވެ! ދިވެހިރާއްޖެ އިސްލާޙުކޮށް ހަމަމަގަށް އަޅުވަން ބޭނުންނަމަ، ސިޔާސީ ދާއިރާއަށް ބާމޫނުތަކެއްގެ ބަދަލުގައި، ހަރުދަނާ ސިޔާސަތުތަކާއި އަދި އުސޫލުތަކެއް ރައްޔިތުންނަށް ހުށަހަޅާ، ޒުވާން އަދި މުޅިންއާ މޫނުތަކަކަށް، ދިވެހިރާއްޖެ އާއި ދިވެހި ރައްޔިތުންމިވަނީ ބޭނުންވެފަ އެވެ.\nމިއަދުގެ ސިޔާސީ ނިޒާމަކީ ފައިސާ އާއި މަޤާމަށް ހެއްލިފައިވާ، " ކޮރަޕްޓް" ސިޔާސީ ނިޒާމެއްގެ ގޮތުގައި ޤަބޫލު ކުރަންޖެހިފައި ވީހިނދު، މިއަދުގެ ސިޔާސީ މަސްރަހުގައި ޙަރަކާތްތެރިވާ، ދޮށީ ބޭފުޅުންވަނީ "ގޯސް މިސާލުތަކެއް" ރައްޔިތުންނާއި އަދި ޤައުމަށް ދައްކުވައިދީފައެވެ.\nމިއަދު ސިޔާސީ ޕާޓީތައް ކުރިއަރުވައި، ވަކިމީހަކަށް ނުވަތަ ވަކި ބަޔަކަށް ވެރިކަން ހޯދައިދިނުމަށް "ޖާނުންފިދާ" ވަމުންދާ އަޚުންނާއި އުޚުތުން ފެންނަމުންދާ ހިނދު، ހިތާމައާއެކު، ދަންނަވަންޖެހެނީ މިފަދަ "ފިދާވުންތަކުން" ޤައުމާއި، ރައްޔިތުންނާއި އަދި އަންނަންއޮތް ދިވެހި ޖީލުތަކަށް ފައިދާއެއް ލިބެމުންދާ މަންޒަރު ނުފެންނަކަމެވެ.\nމިޤައުމު ހަމަމަގަށް އެޅުވުމަށްޓަކައި ކުރަން ޖެހިފައިވާ އެންމެ މުހިއްމު މަސައްކަތަކީ ދައުލަތުގެ ތިންބާރުކަމުގައިވާ ރައީސުލް ޖުމްހޫރިއްޔާގެ ބާރާއި، އަދުލު އިންސާފުގެ ދާއިރާގެ ބާރާއި، ރައްޔިތުންގެ މަޖުލީހުގެ ބާރު އެކެއްގެ މުށުތެރޭގައި އޮތް އޮތުން ނިމުމަކަށް ގެނެސް، ކުރިމަގުގައިވެސް އެފަދައިން ތިން ބާރު އެއްނުކުރެވޭނެފަދަ ހަރުކަށި، ހަރުދަނާ ފިޔަވަޅުތަކެއް ޤާނޫނުގެ ތެރެއިން އެޅުމެވެ. މިފަދައިން މިކަން ކަށަވަރު ކުރެވޭނީ އަދުލު އިންސާފުގެ ދާއިރާގެ ފަނޑިޔާރުންނާއި ރައްޔިތުންގެ މަޖުލިހުގެ ރައީސް، އަދި މަޖުލިހުގެ ނައިބު ރައީސަކީ ސީދާ ރައްޔިތުނަނަށް ޖަވާބުދާރީ ވާންޖެހޭ ބަޔަކަށް ހެދިގެންނެވެ!\nއަދުލު އިންސާފުގެ ދާއިރާ މިވަނީ ސިޔާސީ ވެރިންގެ މުށުތެރެއަށް ނިކަން ރަނގަޅަށް ފެތި ބާރުވެފައެވެ. އަދުލުއިންސާފުގެ ދާއިރާ އަށް ހަޤީޤީ މިނިވަންކަން ލިބޭނީ ސަރުކާރު ހިންގާ ބާރާއި އަދި ޤާނޫނުހަދާ ބާރުފަދައިން، ޢަދުލުއިންސާފުގެ ބާރުގެ މުހިއްމު މަޤާމުތައް ކަމުގައިވާ އުއްތަމަ ފަނޑިޔާރު، ހައިކޯޓުގެ އިސްފަނޑިޔާރު، ދަށުކޯޓުތަކުގެ އިސްފަނޑިޔާރުން، ރައްޔިތުންގެ ސިދާ ވޯޓަކުން ހޮވާގޮތަށް ޤާނޫނު ބަދަލުކޮއްގެންނެވެ.\nހަމައެފަދައިން ރައްޔިތުންގެ މަޖުލީހުގެ ރައީސް އަދި ނައިބުގެ މަޤާމުތަކަކީ، ރައްޔިތުންގެ މަޖުލީހަށް އިންތިހާބުކުރެވޭ މެމްބަރުންގެ ތެރެއިން ހޮވާލެވޭ ފަރާތްތަކެއްގެ ގޮތުގައި އޮތް އޮތުން، ނިމުމަކަށް ގެނެސް، މި މުހިއްމު ދެމަޤާމަކީވެސް، ރައްޔިތުންގެ މަޖުލީހަށް މެމްބަރުން ހޮވާފަދައިން، ކޮންމެ ފަސް އަހަރަކުން އެއްފަހަރު، ފަސް އަހަރުގެ ދައުރަކަށް، ސީދާ ރައްޔިތުންގެ ވޯޓަކުން، އިންތިޚާބު ކުރެވޭ ވަކި ދެމަޤާމު ކަމުގައި ހަމަޖެއްސުމާއި، މިދެމަޤާމަށް ރައްޔިތުން އިންތިޚާބުކުރާ ދެފަރާތަކީ، އެއްވެސް ދާއިރާއަކަށް ނިސްބަތްނުވާ މަޤާމުތަކެއް ކަމުގައި ކަނޑައެޅުމަކީވެސް ކުރަން ޖެހިފައިވާ ކަމެކެވެ.\nއަދި ހަމައެފަދައިން އިލެކްޝަން ކަމިޝަންގެ ރައީސް، އޮޑިޓަރ ޖެނެރަލް، މަރުކަޒީ ބޭންކުގެ ގަވަރުނަރ، ކަމިޝަނަރ އޮފް ޓެކްސޭޝަންސް އަދި ހުރިހާ މިނިވަން މުވައްސަސާތަކުގެ އެންމެ އިސްވެރިންގެ މަޤާމުތަކަކީ، ސީދާ ރައްޔިތުންގެ ވޯޓަކުން އިންތިޚާބު ކުރާ މަޤާމުތަކެއް ކަމުގައި ހަމަޖެހިގެން މެނުވީ ރައްޔިތުންގެ ބާރު ރައްޔިތުން އަތަށް ނުލިބޭނެއެވެ. ޤައުމުގެ ހާލުގެ ދުލުން ގޮވަމުން ދަނީ އެފަދަ މައުނަވީ، ހަޤީޤީ ބަދަލު ގެނެސްދޭނެ، ޤައުމު ހިންގާގޮތަށް އިންޤިލާބީ ބަދަލު ގެނެސްދޭނެ، ދީންވެރި "ސަލާހުދީނުލް އައްޔޫބީ" އަކަށެވެ. އެފަދަ ލީޑަރެއް އަދި މިހާތަނަށް ސިޔާސީ މައިދާނަކުން ނުފެނެއެވެ!\nރައްޔިތުންގެ ބާރު ފެންނަނީ ހަމައެކަނި ކޮންމެ ވޯޓެއްނަގާއިރު ކަމުގައި އޮންނަ އޮތުން ބަދަލު ކޮށް، ދައުރުގެ މެދުންވެސް މަޖުލީސް މެމްބަރުން ފަދަ ފަރާތްތައް ވަކިކޮށް، އަލުން އިންތިހާބް ބޭއްވޭ ގޮތަށް ޤާނޫނު ބަދަލުކުރުމާއި، ރައްޔިތުންގެ ވޯޓަކުން އިންތިހާބް ކުރާ ފަރާތްތަކަކީ، ހަޤީޤީ މާނާގައިވެސް، ރައްޔިތުންނަށް ޖަވާބުދާރީ ވާންޖެހޭ ބަޔަކަށް ހަދަން އެބަ ޖެހެއެވެ. މިފަދަ ވާހަކައެއް މިހާރުގެ ސިޔާސީ ވެރިންވެސް އަދި އިދިކޮޅު ލީޑަރުންވެސް ނުދައްކަވައެވެ.\nވެރިކަން ލިބިވަޑައިގަތުމުން ރައީސަކަސް، މަޖުލިސް މެމްބަރަކަސް، މިނިސްޓަރަކަސް، އަދި "މިނިވަން" މުއަްސަސާތަކުގެ ވެރިއަކަސް ފެންނަނީ އެބޭފުޅުންގެ އަމިއްލަފުޅު ހައިބަތު މިނަށްވުރެ ބޮޑުވެ، އެބޭފުޅުންނަކީ ރައްޔިތުންނަށް ޙިދުމަތްކުރައްވަން ތިއްބެވި ޚާދިމުންކަން ހަނދުމަފުޅު ނެތޭތަނެވެ. "މިނިސްޓަރ" ކަމުގެ ލަޤަބަކީ މިގޮތުން އެންމެ ހައިސިއްޔަތު އޮޅުވާލާ ލަޤަބެވެ! މި ލަޤަބް ކޮންމެހެންވެސް ބަދަލު ކުރަންޖެހެއެވެ. މިނިސްޓަރ" ކަމުގެ ލަޤަބަކީ ރައްޔިތުންގެ ޙާދިމަކަށް ވުމަށްވުރެ ބޮޑަށް ތިމާމީހާގެ ހައިބަތު މަތިކުރާ ނަމަކަށްވާހިނދު، "މިނިސްޓަރ" ގެ ނަމުގެ ބަދަލުގައި އެވަޒީފާގެ ނަމަކީ، "ސެކެޓްރީ" ކަމުގައި ހަދާނެ ރައީސަކު މިޤައުމަށް އަންނާން އެބަޖެހެއެވެ.\nއެމެރިކާ އަދި ޔޫ.ކޭ ފަދަ ޤައުމުތަކުގައި ވެސް އޮންނަ ފަދައިން، މިސާލަކަށް "ސެކެޓްރީ އޮފް ސްޓޭޓް"، މިފަދަ ގޮތަކަށް މިނިސްޓަރ ކަމުގެ ނަން ބަދަލު ކުރަން ޖެހެއެވެެ. އަދި ހަމަ އެފަދައިން، އިލެކްޝަންސް ކޮމިޝަންފަދަ ހުރިހާ މިނިވަން މުއައްސަސާ ތަކުގެ ރައީސުންގެ މަޤާމުގެ ނަން، "ރައީސް" ގެ ބަދަލުގައި "ޗެއާރމަން" ފަދަ ނަމަކަށް ބަދަލު ކުރަން ޖެހެއެވެ. މިދެންނެވި "މިނިވަން" މުއައްސަސާ ތަކުގެ "ރައީސުން" ނަކީވެސް ކުޑަވަރެއްގެ ޤައުމެއްގެ ވެރިކަން ކުރާފަދައިން ވެރިކަން ކުރާ "ރައީސުން" ކަމަށް މިވަނީ ވެފައެވެ. މިކަހަލަ "ރައީސުން" ގެ ހަޤީޤީ ޒިއްމާ އާއި ހަޤީޤީ ހައިސިއްޔަތު އެގޭފަދަ ނަމަކަށް އެމަޤާމުގެ ނަން ބަދަލުކުރުމަކީ ކޮންމެހެން ކުރަން ޖެހިފައިވާ ކަމެކެވެ. މިފަދަ ބަދަލުތައް ގެނެސްދޭނެ "ސަލާހުދީނުލް އައްޔޫބީ" އަކަށް ޤައުމު މިވަނީ ބޭނުންވަފަ އެވެ!\nޤައުމު ބޭނުންވަނީ ވަކި ކުލައެއް ނުވަތަ ވަކި ޕާރޓީ އެއް ނުވަތަ ވަކި "ލީޑަރެއް" ނޫނެވެ. ޤައުމަށާއި ރައްޔިތުނަނަށް އިޙްލާސްތެރި، އިންޤިލާބީ ބަދަލު ގެނެސްދޭން ކެރޭ ޙާދިމެކެވެ. އެއީ ހަޤީގަތުގައި ރައީސެއްވެސް ނޫނެވެ. އެއީ "ރައްޔިތުންގެ އެންމެ އިސް ޙާދިމެވެ"! އެފަދަ ވެރިއަކު އަދި މިހާތަނަށް ދިވެހި ސިޔާސީ އުދަރެހަކުން ނުފެނެއެވެ. ކިޔަވައިގެން ތިބި، ކެރޭ ޒުވާނުންގެ ތެރެއިން މިފަދަ ބަތޮލަކު ތެދުވެ މިޤައުމު ހަމަމަގަށް އަޅުވަން އެބަޖެހެއެވެ. އެކި ކުލަތަކާއި އެކި ޕާރޓި ތަކާއި އެކި "ބާ" މޫނުތައް އެއްފަރާއި ކޮށް، ޤައުމު ސަލާމަތް ކުރުމަށްޓަކައި ހަށިފޮޅާލާފައި ތެދުވާން އެބަޖެހެއެވެ. ޤައުމުގެ ހާލުގެ ދުލުން ގޮވަމުންދަނީ މިފަދައިންނެވެ: "ކޮބާހޭ އެފަދަ ސަލާހުދީނުލް އައްޔޫބީ އެއް؟"\nމިޤައުމަށް ބޭނުންވަނީ އެފަދަ ޒުވާން "ލީ ކުއާން ޔޫ" އެކެވެ. އެފަދަ ޒުވާން "މަހާތީރް" އެކެވެ. ދިވެހީންގެ ސިކުނޑީގައި ގަސްތުގައި އަޅުވާފައިވާ، ލޮލަށް ނުފެންނަ ކަސްތަޅު ނައްޓައި، ދިވެހި ކޮންމެ ފަރުދަކީވެސް ޤައުމުގެ ތަރައްގީގެ ފޮނިކަން އެކަށިގެންވާ ރަނގަޅު މިންވަރަކަށް ލިބޭ ފަރުދަކަށް ހަދައިދެވޭ ފަދަ ވެރިއެކެވެ. ކޮންމެ މަހަކު މީރާ އަށް މިތެއް ބިލިއަން ރުފިޔާގެ އާމްދަނީ ލިބިއްގެޔޭ ބުނުމުން ދިވެހީން ފަޙުރުވެރިވާކަށް ނުޖެހެއެވެ. މީރާއަށް ބިލިއަނުން ލިބޭއިރު ވަކި ވަކި ފަރުދުން ބަނޑުފުރާނަ މުއްތި ކުރެވޭ ވަރު ނުވެ، ދަރަނިން ސަލާމަތްވެވޭ ވަރު ނުވެ، ބޭސްފަރުވާ ކޮއްލެވޭ ވަރު ނުވެ، އީދުދުވަހު އާހެދުމެއް ގަނެލެވޭ ވަރު ނުވެފަ ތިބެން ޖެހުމަކީ ހަޤީޤީ ތަރައްޤީ އެއް ނޫނެވެ.\nދިވެހީންގެ ބޮލަކަސް މިތެއްހާސް އެމެރިކާ ޑޮލަރު ޖެހޭވަރަށް ދައުލަތަށް އާމްދަނީ ލިބެޔެ ބުނުމުން ދިވެހީން ކުރަންވީ ކޮން އުފަލެއް ތޯއެވެ؟ ބޮލަކަށް ތިރީސް ހާސް ކީއްކުރަން، އެއްލައްކަ ޑޮލަރު ޖެހުނަސް ނިކަމެތި ރައްޔިތުމީހާގެ ބޮލަކަށް ޖެހެނީ ދަރަނީގެ އެތައް ބިލިއަން ޑޮލަރެވެ. މިއީ ތަރައްގީ އެއް ނޫނެވެ. މިއީ ދަރަނިވެރި ކަމާއި އަޅުވެތިކަމާއި މަލާމާތެވެ. މިއަހަރު މިތެއް ރިސޯރޓް އަލަށް ހުޅުވައިފިއޭ ބުނުމުން އާދައިގެ ދިވެހި މީހާއަށް އޮތީ ކޮން އުފަލެއްތޯއެވެ؟ އެއިން ރިސޯރޓެއްގެ އެންމެ ރެއެއްގެ އަގުވެސް އާދައިގެ ދިވެހި ރައްޔިތެއްގެ އެއް އަހަރުގެ އާމްދަނީއާ ނުބައްދަލެވެ. އެވަރުންވެސް ދިވެހިން ތިބެންވީ ޝުކުރުވެރި ކަމާއެކު އަތްޖަހާލަ ޖަހާލާ ތޯއެވެ. މާލޭގެ މިވެނި ބިމެއްގައި 25 ބުރީގެ މިތެއް އިމާރާތް ކޮށް، ލަގްޒަރީ އެޕާރޓްމެންޓް ބްލޮކްތައް ބިނާ ކުރުމަށް ބިންގާ އެޅުމުން އާދައިގެ ރާއްޖެތެރޭ މީހާ އުފަލުންގޮސް ސިޔާސީ ބޭފުޅުންނަށް ވޯޓުދޭކަށް ނުޖެހެއެވެ. ފަންސަވީސް ބުރީގެ ކޮންމެ އިމާރާތައެްގެ އަގަކީ ރާއްޖެތެރޭގެ މުޅި އަތޮޅެއްގައި ދާއިމީ އެތައް ވަޒީފާއެއް އުފެއްދިދާނެ ފައިސާއެވެ. އެކަން ރާއްޖެތެރޭ މީހާއަށް ކޮށްނުދީ މާލޭގެ ކުޑަ ބިންކޮޅު އުޑާހަމައަށް ނެގުމަކީ ރައްޔިތުމީހާ އެދޭ ތަރައްޤީ އެއް ނޫނެވެ. މިކަން ބަދަލު ކުރެވޭފަދަ "ސަލާހުދީނުލް އައްޔޫބީ" އެއް މިޤައުމުގެ ސިޔާސީ މަސްރަހަށް ނިކުންނަން އެބަ ޖެހެއެވެ.\nޒަމާނުއްސުރެ ދިވެހީންނަކީ ކޮންމެ މީހަކަށް ދައުލަތުން ހިލޭ ބަންޑާރަ ބިން ދިނުމުން އެބިންތަކުގައި ގެދޮރުއަޅައިގެން ދިރިއުޅެމުން އައި ބައެކެވެ. މިޤައުމަށް ބޭނުންވަނީ ކޮންމެ ދިވެހި ރައްޔިތަކަށް ދިވެހި ބިމުން، ކިތައްމެ ކުޑަ ނަމަވެސް، ބިންކޮޅެއް ދިނުމުގެ ގޮތުން، ކައިވެނި ކުރާ ކޮންމެ ދިވެހި ރައްޔިތަކަށް، އަންހެން ވިއަސް ފިރިހެން ވިއަސް، މަދުވެގެން 1000 އަކަފޫޓުގެ ބަންޑާރަ ބިމެއް ހިލޭ ދޭންކެރެނެ ވެރިއެކެވެ. މުއްސަންތި ދިވެހީންނަށާއި ބިދޭސީ މަހުޖަނުންނަށް ރާއްޖޭގެ ބިމުގައި ލަގްޒަރީ އެޕާރޓްމެންޓް ބްލޮކް އަޅައިދޭނެ ވެރިއެއް ނޫނެވެ. މިފަދަ ބަންޑާރަ ބިންކޮޅެއް ދިނުމުން ކޮންމެ ދިވެހި ރައްޔިތަކީ ވެސް ދިވެހި ބިމުން، ކިތައްމެ ކުޑަ ނަމަވެސް، ބިންކޮޅެއްގެ މިލްކު ވެރިއަކަށް ވެއެވެ. ދިވެހި ޤައުމާއި ދިވެހި ބިމަކީ ދިވެހީންގެ މިލްކެއް ކަމުގައިވާ ހިނދު، ކޮންމެ މީހެއްގެ ވެސް ބިމެއް އޮތުމަކީ މިދެންނެވި މިލްކުވެރިކަމުގެ ރަމްޒެކެވެ. އެމީހަކު ރައްވެހި ވެފައިވާ ރަށުން ބިން ހުސްވެފައިވާނަމަ ބިންއޮތް އެހެން ރަށަކުން ނަމަވެސް މިގޮތަށް ބިން ދެވިދާނެއެވެ. މިގޮތަށް ބިން ދެވުނުކަމުގައި ވިއަސް މިހާރު ހިންގާ ސޯޝަލް އަދި ވިޔަފާރީގެ ހައުސިންގ މަޝްރޫއުތައް ކުރިއަށް ގެންދެވިދާނެއެވެ.\nބޮލަކަށް ތިރީސް ހާސް ޑޮލަރު ޖެހިއްޖެޔޭ ބުނާއިރު، ޤައުމު ތަރައްޤީ ކުރުމުގެ މާނާގައި ބޮޑެތި އިންޓަރެސްޓް (ރިބާ) ހިމެނޭ ދަރަނި ނަގަނީ ސުމާރެއް ބެލުމެއް ނެތިއެވެ. މިފަދަ ބިޔަ ލޯނުގެ ފައިސާއިން ކޮންމެވެސް ކަމެއް ކޮއްލާފަ ދެން ވާނުވާއެއް ނޭގެއެވެ. އެދަރަނި ދައްކަން ޖެހެނީ ދެއް އަންނަ ޖީލެއްގެ ދަރީންނެވެ. މިއީ ޅަދަރީން ދަރަނިވެރި ކުރުވުން ނޫން ދެން ކޮންކަމެއްތޯއެވެ؟\nއެކެއްގެ މުށުތެރެއަށް ގޮސްފައިވާ ތިން ބާރި ވަކިކޮށް، މަޖުލިހުގެ ރައީސާއި ފަނޑިޔާރުންނަކީ ރައްޔިތުން ހޮވާ، ރައްޔިތުނަނަށް ޖަވާބުދާރީ ވާންޖެހޭ ބަޔަކަށް ހަދައިދޭނެ ވަރިއަކު އެބަ ބެނުންވެއެވެ. ޤައުމު ބޭނުންވަނީ ވަކި ކުލައެއް ނުވަތަ ވަކި ޕާރޓީ އެއް ނުވަތަ ވަކި "ލީޑަރެއް" ނޫނެވެ. ޤައުމަށާއި ރައްޔިތުނަނަށް އިޙްލާސްތެރި، އިންޤިލާބީ ބަދަލު ގެނެސްދޭން ކެރޭ ޙާދިމެކެވެ. އެއީ ހަޤީގަތުގައި ރައީސެއްވެސް ނޫނެވެ. އެއީ "ރައްޔިތުންގެ އެންމެ އިސް ޙާދިމެވެ"! އެފަދަ ވެރިއަކު އަދި މިހާތަނަށް ދިވެހި ސިޔާސީ އުދަރެހަކުން ނުފެނެއެވެ. ކިޔަވައިގެން ތިބި، ކެރޭ ޒުވާނުންގެ ތެރެއިން މިފަދަ ބަތޮލަކު ތެދުވެ މިޤައުމު ހަމަމަގަށް އަޅުވަން އެބަޖެހެއެވެ. އެކި ކުލަތަކާއި އެކި ޕާރޓި ތަކާއި އެކި "ބާ" މޫނުތައް އެއްފަރާއި ކޮށް، ޤައުމު ސަލާމަތް ކުރުމަށްޓަކައި ހަށިފޮޅާލާފައި ތެދުވާން އެބަޖެހެއެވެ. ޤައުމުގެ ހާލުގެ ދުލުން ގޮވަމުންދަނީ މިފަދައިންނެވެ: "ކޮބާހޭ އެފަދަ ސަލާހުދީނުލް އައްޔޫބީ އެއް؟"


Eid Chutty Ninmaafai Nikume Fuluhun Sticker Jahaigen Bai Million Rufiya Hoadhaifi - Vaguthu\nއީދު ޗުއްޓީ ނިންމާފައި ނިކުމެ ފުލުހުން ސްޓިކާ ޖަހައިގެން ބައި މިލިއަން ރުފިޔާ ހޯދައިފި\nފުލުހަކު މާލޭ މަގުމަތީގައި ޓްރެފިކް ބަލަހައްޓަނީ – ފޮޓޯ: ޕޮލިސް\nބޮޑު ޢީދު ފާހަގަ ކުރަން މުޅި ހަފްތާ ދުވަސް ބަންދު ކުރުމުން ފުލުހުންނަށް ޖެހުނީ އެންމެ 90 ސްޓިކާ ކަމަށް ވީނަމަވެސް މިދިޔަ ހަފްތާގައި ފުލުހުން އިތުރު ހިތްވަރަކާއި އެކު ނިކުމެ، 769 ސްޓިކާ ޖަހައިގެން ދައުލަތައް 576750 (ފަސައްލައްކަ ހަތްދިހަ ހަހާސް ހަތްސަތޭކަ ފަންސާސް ރުފިޔާ) ރުފިޔާ ހޯދައި ދީފިއެވެ.\nފުލުހުން މިއަދު އާއްމު ކުރު ތަފާސް ހިސާބަށް ބަލާއިރު މިދިޔަ ހަފްތާގައި 769 ސްޓިކާ ޖަހާފައިވެއެވެ. އަދި ހަފްތާއެއް ތެރޭގައި 47 ވެހިކަލް ޓޯވ ވެސް ކޮށްފައިވެއެވެ.\nމިދިޔަ ހަފްތާގައި މާލޭގައި 43 އެކްސިޑެންޓް ހިނގިއިރު، އެކްސިޑެންޓްތަކުގައި އަނިޔާވި މީހުންގެ އަދަދު 13 އަށް އަރައެވެ.\nޤަވައިދުގައި ކަނޑެޅިފައިވާ މިންވަރަށް ވުރެ ބާރަށް ދުއްވުމުގެ 52 މައްސަލައެއް ފުލުހުންގެ ސަމާލުކަމަށް އައިސްފައިވެއެވެ. ފޯނު ނުވަތަ ހެޑްސެޓް ބޭނުން ކޮށްގެން ވެހިކަލް ދުއްވުމުގެ 38 މައްސަލަ އާއި ދުންފަތުގެ އިސްތިއުމާލް ކުރުމުގެ ހަތް މައްސަލަ އާއި ލައިސަންސް ނެތި ދުއްވުމުގެ 140 މައްސަލަ މިދިޔަ ހަފްތާގައި ފުލުހުންގެ ސަމާލުކަމަށް އައެވެ.\nހަފްތާއެއް ތެރޭގައި ފުލުހުން 557 ވެހިކަލް ޗެކް ކޮށްފައި ވާއިރު އަހަރީ ފީ ނުދައްކާ 57 ވެހިކަލެއް ފާހަގަ ކުރެވުނެވެ.\nސްޓިކާ ޖަހައިގެން ފުލުހުން ހަފްތާއެއް ތެރޭގައި ބައި މިލިއަނަށް ވުރެ ގިނަ ރުފިޔާ ހޯދާފައި ވާއިރު ސްޓިކާ ޖެހުން ހުއްޓާލުމަކީ ރައީސް އިބްރާހިމް މުހައްމަދު ޞާލިހްގެ ސަރުކާރުގެ ސަތޭކަ ދުވަހުގެ ވަޢުދެކެވެ. ވެރިކަމާއި ރައީސް ޞާލިހް ހަވާލުވި ފުރަތަމަ ދުވަސްކޮޅުގައި ސްޓިކާ ޖެހުން ހުއްޓާލި ނަމަވެސް، ސްޓިކާ ޖެހުން ހުއްޓާލިތާ މަހެއްހާ ދުވަސް ފަހުން ފުލުހުން ވަނީ އަލުން ސްޓިކާ ޖަހަން ފަށާފައެވެ.\nމިސަރުކާރު އައި ފަހުން ޕާކް ކުރުމަށް ގިނަ ތަންތަން ދެވިއްޖެ ކަމަށް ރައީސް ޞާލިހް އާއި މިނިސްޓަރ ނަހުލާ ވިދާޅުވި ނަމަވެސް މިސަރުކާރު އައި ފަހުން މަސައްކަތް ނިންމާ، ހުޅުވާފައި ވަނީ އެންމެ ދެތިން ޕާކިން ޒޯނެވެ.\nއީދު ދުވަހު މާލޭގައި ހަވީރު ހަތަރަކުން ރޭގަނޑު އަށަކަށް ވެހިކަލް ދުއްވުން މަނާ\nގޯސްކޮށް ޕާކް ކޮށްފިނަމަ ލައިސަންސް ބާތިލް، ހަމަސް ވަންދެން ވެހިކަލް ނުދުއްވޭނެ\nހަތަރު ފުރޮޅުލީ އުޅަނދު ޕާކު ކުރުމަށް 211 ޖާގައަށް ކުރިމަތިލާން ހުޅުވާލައިފި\nއޮގަސްޓް 25, 2019 12:58\nދިވެހި ފުލުހުން އަދާކުރަން އެންމެ ރަނގަޅު ވަޒީފާ ތިޔައީ.\nއޮގަސްޓް 25, 2019 13:39\nހުރިހާ ފުލުހުންނަށް އީދު ޗުއްޓީ ލިބޭބާ؟ އީދު ޗުއްޓީ ގަ ތިބި މަދު މީހަކު ނިކުމެބާ ބައި މިލިއަނަށް ވުރެ ގިނަ ރުފިޔާ ހޯދީ ހާދަ ގަދައޭދޯ ???\nއޮގަސްޓް 25, 2019 13:58\nހެޑިން ކިޔާފަ ހީވަނީ އީދުގަ ފުލުސް އޮފީސް ބަންދު ހެން\nއޮގަސްޓް 25, 2019 14:35\nއީދު ޗުއްޓީ ނިންމާފައި ނިކުމެ އާންމުން ގަވައިދާ ޚިލާފަށް ޕާކުކޮށްގެން މިލިއަން ރުފިޔާގެ ޖުރުމަނާ އަރުވާލައިފި. މި ހެޑިންގް ކިހިނެއް؟\nއޮގަސްޓް 25, 2019 15:01\nއޮގަސްޓް 25, 2019 16:13\nއޮގަސްޓް 25, 2019 18:01\nއެއީ ޓްރާންސްޕޯޓް މިނިސްޓަރ ކާންބޯން ކުރާ މަސައްކަތް!\nއޮގަސްޓް 25, 2019 16:31\nއެހެން ގޮތަކަށް ލާރި ފޮއްޗެއް ލިބޭކަށް ނެތް. ލާރި ހޯދޭނެ އިތުރު ގޮތެއް ނެތް. ތިޔަގޮތަށް ރައްޔިތުން ފެލައިގެން ލިބޭ ލާރިކޮޅުން ބޯލަބޯލާ ތިބޭ ދެން.


Male kairi baeh resort thakaai guest house thah furijje | Mihaaru\nސަން އައިލެންޑް ރިސޯޓުގައި ގެސްޓުންތަކެއް: އެ ރިސޯޓު ވެސް މިހާރު ވަނީ ފުލް ވެފައި.\nމާލެ ކައިރި ބައެއް ރިސޯޓުތަކާއި ގެސްޓްހައުސްތައް އީދު ޗުއްޓީ އަށް ފުރިއްޖެ\n13 ޖޫން 2018 - 14:535comments\nމާލެ ކައިރި ބައެއް ރިސޯޓުތަކަކުން ބުނީ މީގެ ހަފްތާއެއްހާ ދުވަސް ކުރިން ގިނަ ބަޔަކު ބުކިން ހައްދަން ފެށި ކަމަށެވެ. އަދި ބައެއް ރިސޯޓުތައް މިހާރު އެއްކޮށް ފުލް ވެފައިވާ ކަމަށާއި، އަދިވެސް ގިނަ ބަޔަކު ބުކިން ހެއްދުމަށް ގުޅަމުން އަންނަ ކަމަށެވެ.\n"މީގެ 10 ވަރަކަށް ދުވަސް ކުރިން އަޅުގަނޑުމެންގެ ހުރިހާ ރޫމްތަކެއް ފުރިއްޖެ. އަދި ވެސް އެބަ ގުޅާ ރޫމް ހޯދަން. ވަަރަށް ޑިމާންޑް ބޮޑުކޮށް އޮތީ،" ޕެރަޑައިސް އައިލެންޑްގެ ރިސޯޓް މެނޭޖަރު އަބްދުﷲ ސައީދު ވިދާޅުވި އެވެ.\nޕެރަޑައިސް އާއި އެކު ވިލާ އިން ހިންގަމުން އަންނަ ސަން އައިލެންޑާއި، އެހެން ރިސޯޓުތައް ވެސް މިހާރު ގާތްގަނޑަކަށް ފުލް ވެފައިވާ ކަމަށް ސައީދު ވިދާޅުވި އެވެ.\nމާދަމާ އީދަށް ނުވެ، ހުކުރު ދުވަސް އީދަށް ވެއްޖެ ނަމަ، އީދު ބަންދުގެ ގޮތުގައި ލިބޭނީ ހަމައެކަނި ދެ ދުވަސް [ހުކުރާއި ހޮނިހިރު] ކަމުން، މި ފަހަރު ގިނަ މީހުން ޗުއްޓީ އަށް ދާނީ މާލެއާ ކައިރި ރަށްރަށުގެ ގެސްޓްހައުސްތަކާއި ރިސޯޓްތަކަށެވެ.\nއީދު ބަންދާ ދިމާކޮށް ދިވެހިންނަށް އަގުހެޔޮ ޕެކޭޖުތައް މި ފަހަރު، ގިިނަ އިން ނެރުނީ ވެސް މާލެ ކައިރި ރިސޯޓުތަކުންނެވެ. އެގޮތުން އާންމުކޮށް ޕެކޭޖުތަކުގެ އަގުތައް އުޅެނީ ދެ މީހަކަށް، ރެއަކަށް 3،000ރ. އިން ފެށިގެންނެވެ.\nގެސްޓްހައުސް އެސޯސިއޭޝަނުގެ ރައީސް އަހުމަދު ކަރަމް ވިދާޅުވީ، މާފުށި، ތުލުސްދޫ ފަދަ މާލެ ކައިރި ރަށްރަށުގެ ގެސްޓްހައުސްތަކަށް ޑިމާންޑް ބޮޑުވެ، ގިނަ ތަންތަން ފުރިފައިވާ ކަމަށެވެ. ގެސްޓްހައުސްތަކުން އީދާ ދިމާކޮށް ދިވެހިންނަށް ރޫމް ވިއްކީ އެރަކަށް 500ރ. އިން ފެށިގެން 1،000ރ. އާއި ދެމެދުގެ އަގުތަކެއްގައި ކަމަށް ވެސް އޭނާ ވިދާޅުވި އެވެ.\n"އާންމުކޮށް ވީކެންޑްސް އާ ދިމާކޮށް ވެސް މާލެ ކައިރި ގެސްޓްހައުސްތަކަށް ޑިމާންޑް ބޮޑުވޭ. ވީކެންޑް އީދާ ދިމާވީމަ އަދި އިތުރަށް ޑިމާންޑް ބޮޑުވެގެން މި ދިޔައީ،" ކަރަމް ވިދާޅުވި އެވެ.\nމީގެ ކުރިން ދިވެހިން އާންމުކޮށް އީދު ޗުއްޓީ އަށް ބޭރު ގައުމުތަކަށް ދިޔަ ނަމަވެސް، ފަހަކަށް އައިސް އެ ކަން ވަނީ ވަރަށް ބޮޑަށް ބަދަލުވެ، ގެސްޓްހައުސްތަކާއި ރިސޯޓުތަކަށް ޗުއްޓީ އަށް ދާން ފަށައިފަ އެވެ. އެގޮތުން މިދިޔަ އަހަރު ވެސް އީދާ ދިމާކޮށް ގިނަ ތަންތަން ފުލްވި އެވެ.\nމާލެ އަތޮޅުން ބޭރުން ވެސް ބައެއް ރިސޯޓުތަކުން އީދު ޕެކޭޖުތައް ނެރުނެވެ. ނަމަވެސް މާލެ އާ ދުރު ގިނަ ރިސޯޓުތަކުން ބުނާ ގޮތުގައި އެ ތަންތަނަށް މި ފަހަރު އެހާ ބޮޑު ޑިމާންޑެއް އަދި ނެތެވެ. ގިނަ ރިސޯޓުތަކުން ބުނީ، އެއީ މި ފަހަރުގެ އީދު ޗުއްޓީ ކުރު ވުމުން ކަމަށް ބެލެވޭ ކަމަށެވެ.\nއިތުރު ލިޔުންތައް ރިސޯޓްތައް އީދު ބަންދު ގެސްޓް ހައުސް


Rape Koh Maraalaafai Oi Anhen Kujjaku Reyleh Ge Faahaanaa Therein Fenijje - Vaguthu\nރޭޕްކޮށް މަރާލާފައި އޮތް އަންހެން ކުއްޖަކު ރޭލެއްގެ ފާހާނާ ތެރެއިން ފެނިއްޖެ\nދުއްވަމުންދިިޔަ ރޭލެއްގެ ތެރޭގައި ރޭޕްކޮށް މަރާލާފައި އޮތް އަންހެން ކުއްޖަކު ފެނިއްޖެއެެވެ.\nއިންޑިއާގެ އަސާމް ސިވަސަގަރް ޑިސްޓްރިކްޓްގެ ރޭލް ސްޓޭޝަނަކުން ނައްޓާލި އެ ރޭލަށް އެރި އެ އަންހެން ކުއްޖާ ރޭޕްކޮށް މަރާލާފައި އޮއްވާ ފެނުނީ ފާހަނަ ތެެެރެއިންނެވެ. ފުލުހުން ބުނީ، އޭނާ މަރާލާފައި އޮތްތަނުން ވަރަށް ގިނައިން ލޭ ފެނިފައިވާ ކަމަށެވެ. އަދި އޭނާ މަރާލުމުގެ ކުރިން ރޭޕްކޮށްފައިވާކަން ވަރަށް ބޮޑަށް ލަފާކުރެވޭކަމަށް ފުލުހުން ބުންޏެވެ.\nއެ ކުއްޖާއަކީ އެގްރިކަލްޗާ ޔުނިވާސިޓީގައި ކިޔަވަމުން އަންނަ ކުއްޖެކެވެ. އަދި އޭނާ އެ ރޭލް ސްޓޭޝަނަށް ގޮސްފައި ވަނީ މިއަދު ހެނދުނު 8:50 ހާއިރު އޭނާގެ މަންމައާއެކު ކަމަށެވެ. އަދި އޭނާ އެ ރޭލަށް އެރުވުމަށް އޭނާގެ މަންމަ ދިޔައިރު، އޭނާ މަރާލާފައި އޮއްވާ ފެނިފައި ވަނީ މިއަދު ހެނދުނު 9:10 ހާއިރު ސިމަލުގުރި ރޭލް ސްޓޭޝަނަށް އެ ރޭލް މަޑުކޮށްފައި އޮއްވާ ކަމަށް ރިޕޯޓްތައް ބުނެއެވެ.\nއެ ކުއްޖާ ދިޔައި އޭނާގެ ބޮޑުބޭބެއެއް ކައިރިއަށެވެ.\nއެ ކުއްޖާގެ މަންމަ ބުނީ، އޭނާގެ އަތަށް 10000 ރުޕީސް ދިން ކަމަށާއި، އެ ފައިސާތައް ދިނީ ފޯނެއް ގަތުމަށް ކަމަށެވެ. އަދި އެ މީހުންގެ ދަރިފުޅު މަރާލީ އެ ފައިސާގެ ދަހިވެތިކަމުގައިކަމަށް އޭނާގެ މަންމަ ގަބޫލުކުރެއެވެ.\nފުލުހުން ބުނީ، އެ ކުއްޖާ ރޭޕްކުރިކަމެއް އަދި ނޫންކަމެއް ޔަގީން ނުވާއިރު، އޮޓޮޕްސީ ރިޕޯޓަށްފަހު އެކަން ކަށަވަރުވާނެ ކަމަށެެވެ.\nހަ މީހަކުވެގެން ދަރިފުޅު ރޭޕްކުރީ ބައްޕަގެ ކުރިމަތީގައި\nޖުލައި 10, 2018 20:50\nއެއްކަލަ އިނޑިޔާ ދޯ! ހައިރާނެއްނުވޭ! ތިޔަ އިންޑިޔާގެ މަތީފަންތީގެ ކޮއްމެ މީހަކާއި ނުފޫޒު ހުރި ކޮއްމެ މީހެއްގެ ގޯއްޗާއި ފާޚާނާތެރެ ކޮއްމެދުވަހަކު ޗެކް ކޮށްބަލަ! ދުވާލަކަށް ތިކަހަލަ ކިތައް ކޭސް ފެނޭތޯ! ޔަޤީން ދެއަތު އިނގިލިން ގުނާލެވޭވަރައްވުރެ ގިނަވާނެ.!\nޖުލައި 10, 2018 20:55\nކޮބާ މޯދީ އެހެންގައުމުތަކުގެ ކަންކަމާ ނޫޅެ ފުރަތަމަ އަމިއްލަ ގައުމު އިސްލާހުވޭތޯބަލާބަލަ! ކޮބާ އިދިކޮޅޭމެން މިވަރުވާއިރު މޯދީ އިސްތިއުފާ ދޭކަށް ނުޖެހޭބާ؟ ޔާމީނު ކަމެއް ވިއްޔާ ހީވާނީ އެހެންކަމެއްވެގެން އުޅޭހެން.. ކަލޭމެނަށް ވެސް ފެންނަ އެއްޗެއް ނިކަން ބުނެލަބަލަ!\nޖުލައި 10, 2018 21:50\nރޭޕިސްތާން. ވަލު ޖަނަވާރުންނައް ވުރެން ދަށު ދަރަޖައިގެ ހައްދު ފަހަނައަޅާފައިވާ ބުޑިސްޓުން\nޖުލައި 10, 2018 22:36\nމޯދީ އިސްތިއުފާ ދޭކަށް ނުޖެހޭ؟\nޖުލައި 11, 2018 08:55\nމީ ރޭޕް އިންޑިޔާގެ ބޮޑެއް ދޯ؟ މިވަރުގެ ބައެކޭ މިއުޅެނީ މިރާއްޖޭގެ ކަންތައްތަކާ ބެހެން.\nޖުލައި 12, 2018 08:41\nއިންޑިއާ މީހުން މީ ކޯއްޗެއް ބޮއިގެން އުޅޭ ބައެއްތަ؟ މޯދީ އުޅެންވީނު އެހެން ކަމަކާ؟


ކްރެއިގްގެ "ނައިވްސް އައުޓް" ގެ ދެވަނަ ބައެއް\nމަޝްހޫރު އެކްޓަރު ޑެނިއަލް ކްރެއިގް މުހިއްމު ރޯލެއް ކުޅެ، މިދިޔަ އަހަރު ނެރުނު ކާމިޔާބު ފިލްމު "ނައިވްސް އައުޓް" ގެ ސީކްއެލްއެއް ހަދަން ނިންމައިފި އެވެ.\nބޮންޑް ގާލްއަކަށް ލުޕީޓާ ވެދާނެ\nމިހާރު ޝޫޓިން ފަށަން ތައްޔާރުވަމުން އަންނަ ޖޭމްސް ބޮންޑް ސީރީޒްގެ 25 ވަނަ ފިލްމުގެ ބަތަލާއަކަށް އޮސްކާ ހާސިލުކޮށްފައިވާ ކަޅު ބަތަލާ ލުޕީޓާ ނިއޮންގޯ ވެދާނެ ކަމަށް ރިޕޯޓްތައް ބުނެފި އެވެ.\n"ބޮންޑް 25" އިން ވެސް ލޭއާ ސޭޑޫ ފެންނާނެ\nއަދިވެސް ސްކްރިޕްޓިން މަރުހަލާގައި އޮތް "ޖޭމްސް ބޮންޑް" ގެ 25 ވަނަ ފިލްމުން ވެސް ލޭއާ ސޭޑޫ ފެންނާނެ ކަމަށް ރިޕޯޓްތައް ބުނެފި އެވެ.\nޑެނިއެލް ކްރެއިގަށް ފަހު ބޮންޑަކަށް ވާނީ ރިޗަޑް މެޑެން\nދެހާސް ފަނަރައިގައި ރިލީޒް ކުރި ޖޭމްސް ބޮންޑް ސީރީޒްގެ އެންމެ ފަހުގެ ފިލްމު "ސްޕެކްޓާ" އަށް ފަހު، ޑެނިއެލް ކްރެއިގް ބޮންޑްގެ ރޯލް ދެން ނުކުޅޭނެކަން އިއުލާން ކުރުމާ އެކު، އެ ރޯލު ދެން ކުޅޭނެ އެކްޓަރަކާ ބެހޭ ގޮތުން މީޑިއާތަކުގައި ވަރަށް ހޫނުކޮށް ވާހަކަ ދެކެވުނެވެ.\nޖޭމްސް ބޮންޑުގެ ދެ ވަނަ ކައިވެންޏަށް ދަރިއަކު ލިބިއްޖެ\nޖޭމްސް ބޮންޑްގެ ރޯލް މިހާރު ކުޅެމުން އަންނަ އިނގިރޭސި އެކްޓަރު ޑެނިއެލް ކްރެއިގަށް އަނެއްކާވެސް ދަރިއަކު ލިބިއްޖެ އެވެ.\n"ޖޭމްސް ބޮންޑް" 25 ކެރީ ފުކްންގާގެ އަތަށް\n"ޖޭމްސް ބޮންޑް" ސީރީޒްގެ 25 ވަނަ ފިލްމު ޑައިރެކްޓް ކުރަން އެމެރިކާގެ ޑައިރެކްޓަރު ކެރީ ޖޯޖީ ފުކްންގާއާ ހަވާލުކޮށް، ފިލްމް 2020 ގައި ރިލީޒްކުރާ ގޮތަށް ނިންމައިފި އެވެ.


އެޑްމިން – Page 202 – Liyuntheringe Gulhun\nVisitors online  164:users  0guests  116bots  48The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nތިކިޖެހި ތާނައިގެ މުހިއްމުކަން\n9 ޖުލައި 20133 ޚިޔާލުބަހާއި އަދަބު, އަދަބިއްޔާތުއެޑްމިން\nޢަބްދުލްޢަޒީޒު ޖަމާލު އަބޫބަކުރު، “ލިޔުންތެރީންގެ ގުޅުން”އަޅުގަނޑުމެންގެ ދިވެހިބަހަކީ މުއްސަނދި ބަހެކެވެ. ތަފާތު އެތައް ގޮތަކުން ބަލާއިރުވެސް މެ އެވެ. ޚާއްޞަކޮށް އަޑުގެ ގޮތުން ބަލާއިރު މިކަން ވަރަށް ބޮޑަށް ފާހަގަކުރެވެއެވެ. ދުނިޔޭގެ އެހެން ބަސްބަހުން އެ ބަސްބަހުގެ އަހުލުވެރީން ވާހަކަދައްކާ އަޑު އިވޭ އިރު، އަޅުގަނޑުމެންނަށް އެންމެ ބޮޑަށް ފާހަގަކުރެވޭ އެއް ކަމަކީ އެ މީހެއްގެ އަމިއްލަ މާދަރީ ބަސް ނޫން ބަހެއްގެ ލަފުޒުތައް ކިޔަން އުޅޭއިރު އެ ބަހެއްގެ އަހުލުވެރިން ބަސް ކިޔާ އަޑުން އެ މަޚްރަޖުން ނުކިއިގެން އުޅޭ ކަމެވެ.\nރޯދަ ހަދިޔާ – (ހަލީސާ -2)\n9 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4247\nވަގުކަލޭގެ އަށް ދެއްކި ބިރު\nއަހަރެންގެ މެންދުރު ކެއުމަށް ބޭނުންވާ ކާއެއްޗެހި އަޅާފައި ހުރި ކަރުދާސް ކޮތަޅު އޮފީހުން ކޮންމެވެސް މީހަކު ވަގަށް ނެގުމުން އެކަމުގެ ޝަކުވާ އަހަރެންގެ އަންހެނުންގެ ގާތުގައި އަހަރެން ކުރުމުން، އަނެއް ދުވަހަށް ރަނގަޅު އެއްޗެއް ތައްޔާރުކޮށް ދޭނެކަމަށް އަންހެނުން ބުންޏެވެ.\n8 ޖުލައި 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4926\nޢަބްދުއްރަޝީދު ޙުސައިންހަރުއަޑުން އުފަލުން އެތަންމިތަނުން މިއަދު ގޮވަމުން އައީ މަރްޙަބާއޭ…. މަރްޙަބާއޭ… ޝަހްރު ރަމަޟާނޭ އައީ\nހުޅުވަމުންލޯ ބެލިތަނާ ހުޅަނގަށްއެ އިރު އޮއްސުނު ތަނާ ހުޅެވިހަނދު ފެނިލީތަނާ ހެޔޮކަމުގެ ރޯދަމަހޭ އައީ\n8 ޖުލައި 20131 ޚިޔާލުޢިބާދާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 5126\nއިބްރާހީމު ރަޝީދު މޫސާ ރަމަޟާންމަހަކީ މުސްލިމުންގެ ހިތްތަކުގައި ވަރަށް ޚާއްޞަ މައްސަރެކެވެ. އެ މަސް އަންނާތީ ، ހިތްތައް ފަރިވެފޮޅޭ މަހެކެވެ. ނަމަވެސް ޒަމާން ބަދަލުވަމުންދާއިރު ރަމަޟާން މަހަށް މީހުން ތައްޔާރުވަމުންދާގޮތްވެސް ދަނީ ބަދަލުވަމުންނެވެ. ފަހަކަށް އައިސް ރަމަޟާންމަހަކީ ސޭލްތަކުގެ މަހެވެ. ކްރިސްމަސް ސޭލް ގޮތަށް ރަމަޟާން ސޭލް މިހާރު އަންނަނީ އިތުރުވަމުންނެވެ. ކާބޯތަކެއްޗާއި ގެވެހިކަންވާރުތައް ވިއްކާތަންތަން ރަމަޟާންމަހުގެ ފައިދާ ލިބިގަނެ ، މުދާތައް ގިނަކޮށް ، މީހުންނަށް އެ ތަކެތި ގަތުމަށް ގޮވައިލާތަން ފެނެއެވެ. ރަމަޟާންމަހަކީ ގޭތެރޭގެ އާބާތުރަފިލުވާ ފަރުނީޗަރު އައުކުރާ މަހަކަށް މިހާރުވަނީ ބަދަލުވެފައެވެ. މީރުކޮށް ކައިބޮއި ހެދުމާއި މަޖާކުރުމުގެ މަހަކަށް ވެސް ރަމަޟާން މަސް ދަނީ ބަދަލުވަމުންނެވެ. ބައު ލިބާސް\n8 ޖުލައި 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7549\nތަރުޖަމާ: ޢަބްދުﷲ ނަޢީމު އިބްރާހީމް“ނުކެރޭނެ- އަޅުގަނޑު ލަދުގަނޭ-“\n“އައްދޭ- ކޮން ލަދެއް- ކަލޭ ދުވަހަކުވެސް ލިބާސް ނުބާލަނީތަ-؟”\nނޫން- ސަމީރާ ލަދުން މޫނުގައި އަތްއެޅިއެވެ.\n“ލިބާސް ބާލާނީތަ-؟ ނޫނީ ޒުހުރާ ދައްތައަށް ގޮވަންވީތަ-؟” ޝަބާނާ ހަޅޭއްލަވައިގަތެވެ.\nމީހުން ‘ބަދަލުނުކޮށް’ މީހުން ދެނެގަނެގެން އެކީގައި އުޅެން ދަސްކުރާށެވެ.\n8 ޖުލައި 20132 ޚިޔާލުމުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 8124\nއަހްމަދް ސަމީރު އަލީ އުމަރުގެ ފާނުގެ ޚިލާފަތުގެ ދުވަސްވަރު، މަދީނާގެ އަހުލުވެރިޔަކު އެއް ދުވަހަކު އޭނާގެ އަންހެނުންނާއި ދެބަސްވެ، އައި ރުޅީގައި އެކަމުގައި އުމަރުގެ ފާނުގެ ލަފާފުޅެއް ހޯދާ ހިސާބަށް މީނާ ކަންބޮޑުވެއްޖެއެވެ. އާންމުންގެ ތެރޭގައި އުމަރުގެފާނު މަޝްހޫރުވެފައިވަނީ ހިތްވަރުގަދަކަމާއި ތެދުވެރިކަމާއި އިންސާފަށް ލޯބިކުރައްވާ، ވަރަށް ހަރުދަނާ އަޚްލާގެއްގެ ވެރި ބޭފުޅެއްގެ ގޮތުގައިކަމަށްވާތީއެވެ.\nރޯދަ ހަދިޔާ (ހަލީސާ -1)\n8 ޖުލައި 2013ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4437\nމަންމަގައިގައި ހުންނަނީ ކިތައް މީޓަރުތަ؟\nއަހަރެންގެ ފަސް އަހަރުގެ ދަރިފުޅު އަހަންނާއެކު ފާޚާނާއަށް ވަނެވެ. ބަރުދަން ބަލާ ކަށްޓާ މައްޗަށް އަހަރެން އެރުމުން ދެ ލޯ ބޮޑުކޮށްލާފައި އޭނާ އަހަންނާ ސުވާލުކޮށްލިއެވެ. “މަންމަ ގައިގަ ހުންނަނީ ކިތައް މީޓަރުތަ؟” ރޯދަވީއްލުމާއި، މައިދާގެ ތުން ހުޅުވުން\n7 ޖުލައި 2013ދުޅަހެއު ދިރިއުޅުން, ދުޅަހެއުކަމާއި ޞިއްޙަތުއެޑްމިން\nކިޔާފައިވާ ޢަދަދު: 3774\nއަހަރެންގެ މިތުރު، ރޯދަ ތަހުނިޔާ ކިޔެވެ. މިދިޔަ ތިރީހަކަށް އަހަރުވެސް އޭނާ ކަންކުރި ބީދައިންނެވެ. އެންމެ އަހަރެއްވެސް ވައްޓައިނުލައެވެ. އެކަމަކު މިފަހަރު ބުންޏެވެ. ރޯދަ މަހާއި ގުޅިގެން ލިޔުމެއް ލިޔެލައި ދީބަލާށެވެ. ޞިއްޙަތާ ގުޅޭ ލިޔުމެއް ނިކަން ލިޔެލަ ބަލާށެވެ. ބުނީމެވެ. ލިޔާންވީ ކޮން ކަމެއްގެ ވާހަކަހެއްޔެވެ؟ ކޮން މައުޟޫޢަކަށް ހެއްޔެވެ؟ ބުންޏެވެ. ކޮންމެ ވާހަކައެއް ވިޔަސް ވަރިހަމައެވެ. ކޮންމެ މައުޟޫޢެއްވިޔަސް ހެވެވެ. ބުނީމެވެ. އެހެންވީއިރު ބަނޑުފުރައި ކެއުމުގެ ވާހަކަ ދައްކަން އަންނާށެވެ. އަޑުއަހާށެވެ!\nކޯރސިކާގެ އަސްތަބީލާއަކުން – މިސުރުގެ ސިންގާ ސަނާ އަށް (17)\n7 ޖުލައި 20135 ޚިޔާލުބަހާއި އަދަބު, ވާހަކައެޑްމިން\nކަނީރު ޢަބްދުއްރަޙީމް (ކަނީރު)(1 ޖުލައި 2013 (ހޯމަ) ދުވަހު ޝާއިޢުކުރި ބަޔާ ގުޅޭ)\nއެއިރު ފަރުބަދައިގެ އެކި ހިސާބުގައި މަމްލޫކުންގެ ތީރުވެރިންނާއި ސާޅަނގައިގެ ހުނަރުވެރިން ތައްޔާރަށް ތިއްބެވެ. ތާތާރީންގެ ލަޝްކަރު އަތްފޯރާފަށަށް އައުމާއި އެކު އެއްފަހަރާ ދިން ހަމަލާގެ ނަތީޖާ އަކަށްވީ ތާތާރީން ބަލިވުމެވެ. އެތަކެއްހާސް ހަނގުރާމަވެރިން އެއްފަހަރާހެން މަރުވެގެން ވެއްޓުނެވެ. މަމްލޫކުންގެ ތީރުވެރިން ކެނޑިނޭޅި ތީރުގެ ހަމަލާ ފޮނުވަމުން ގެންދިޔައެވެ.\n7 ޖުލައި 20133 ޚިޔާލުބަހާއި އަދަބު, މަޢުލޫމާތުއެޑްމިން\nކިޔާފައިވާ ޢަދަދު: 6238\nޢައްބާސް އިބްރާހީމްރޯދަމަސް ފެށެން ކައިރިވަމުން އަންނަނީއެވެ. އެކި ފެންވަރުގެ މަހެފުންތައް ބޭއްވެމުންދަނީއެވެ. އެއް ހެފުމަށްވުރެ އަނެއް ހެފުމެއް މޮޅުކުރެވޭތޯ މަސައްކަތްކުރުމުގެ ފޯރީއަކާއެކީގައެވެ. ބައެއް ހެފުމާއެކުގައި “ހިފުން”ވެސް ބޭއްވެނީއެވެ.\nމާހެފުން މި އަންނަނީ ރޯދަމަހާ ދިމާކޮށެވެ. ރޯދަމަހަށް ތައްޔާރުވުމުގެ ގޮތުން ކުރެވޭ ކަންތައްތަކެއްގެ ތެރެއިންނެވެ. ރޯދަމަހަކީ އަޅުގަނޑުމެން އެންމެން ވެސް ގަބޫލުކުރާ ގޮތުގައި އަޅުކަމުގެ މައްސަރެކެވެ. ރަހްމަތުގެ މައްސަރެއްމެއެވެ. ދުވާލުގެ ރޯދަހިފުމާއި ރޭގަނދުގެ ތަރާވީޙް ނަމާދު ހަމައެކަނި އެ މަހަކަށް ޚާއްޞަވެފައިވާ މަހެކެވެ. އެއްހާސް މައްސަރަށްވުރެ ހެޔޮކަން އިތުރުވެގެންވާ ރެއެއް އެ މަހުގެ ތެރޭގައި ހިމެނިފައިވާ މަހެއް ވެސްމެއެވެ. ވީމާ، އެ މަހަށް ތައްޔާރުވާން ކުރާކަންތައްތައް ވެސް ވާންވާނީ އަޅުކަމަށް އަދި ހެޔޮކަންކަމަށް ތައްޔާރުވުމުގެ ގޮތުން ކުރާކަންތައްތަކަކަށް ނޫންތޯއެވެ. ވީއިރު މާހެފުން މިފަދަކަމަކަށް ވަނީ ނުވަތަ ވާނީ ކިހިނަކުންތޯއެވެ! 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199…200201202203204…205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ